
Verneplan for barskog i Øst- Norge fase II

FORSLAG

Miljøverndepartementet (MD) legger med dette fram forslag om verneplan for barskog i Øst-Norge, fase to. Forslaget omfatter totalt  51 områder med et totalareal på ca. 160 km2 og en arealramme på ca. 60 km2 produktiv skog. Det foreslås videre endringer for tre eksisterende  verneområder (grensejusteringer for Søndre Jeløya landskapsvernområde, Semsvannet landskapsvernområde og Hanestadnea naturreservat), samt opphevelse av 12 tidligere verneområder, alle som følge av denne verneplan.

1. Bakgrunn

Gjennom behandlingen av St. meld nr. 68 (1980-81) om Vern av norsk natur, St. meld. nr. 46 (1988-89) om Miljø og utvikling og St. prp. nr. 1 (1990-91) sluttet Stortinget seg til gjennomføringen av Landsplan for vern av barskog. I 1993 ble 150 km2 produktiv barskog vernet i region Øst-Norge (fase I). 

Den 2. juni 1995 la Regjeringen frem St.meld. nr. 40 (1994-95) om Opptrapping av barskogvernet fram mot år 2000 (Barskogvernmeldingen). På grunnlag av Innst. S. nr. 220 (1995-96) fra energi- og miljøkomiteen, sluttet Stortinget den 6. juni 1996 seg til en utvidet arealramme for barskogvernet på 120 km2  produktiv barskog. På bakgrunn av dette og behandling i det sentrale barskogutvalget har Direktoratet for naturforvaltning lagt til grunn en ramme på ca. 40 km2 produktiv barskog for utvidelsen av verneplanen for barskog i Øst-Norge (fase II). 

Verneplanen omfattet ved sentral høring 55 områder og hadde et totalareal på ca. 221 km2, hvorav ca. 99 km2 produktiv barskog. 

Direktoratet for naturforvaltnings tilrådning i henhold til kvoten på 40 km2 omfatter 43 

områder med et totalareal på ca. 111 km2 der arealet med produktiv barskog er ca. 40 km2.

Da Stortinget i juni 2002 behandlet St.meld. nr. 42 (2000-2001) Biologisk mangfold ble spørsmålet om økt skogvern sterkt vektlagt. Stortinget sluttet seg gjennom behandlingen av denne meldingen til regjeringens satsing på økt skogvern.

I forbindelse med behandlingen av revidert nasjonalbudsjett for 2002 og i Inst. S. nr. 255 (2001-2002), ble det vedtatt en bevilgning, Overføring til barskogvern under Jordfondet. Det ble også vedtatt endringer i vedtektene til Jordfondet slik at midlene kan brukes til å utbetale erstatninger etter naturvernloven. Finansiering av denne planen er dermed sikret  ved bidrag både fra Landbruksdepartementet og Miljøverndepartementet.

Miljøverndepartementet fremmer dermed i denne kongelige resolusjon forslag om utvidet skogvern med 8 områder og ca 20 km2 produktiv skog utover DNs tilrådning, og i tråd med regjeringens og Stortingets intensjoner.

2. Verneverdier

Formålet med verneplanen er å ta vare på både de ”typiske” barskogområder og spesielle/sjeldne/truede elementer i barskognaturen. Mesteparten av skogarealene her i landet ligger i region Øst-Norge. Regionen er svært stor og variert. Det er stor spennvidde i geologi, jordtype og klima mellom øvre deler av Østerdalen og lynghei/kystskogområdene langs den norske sørkysten. I tillegg til store arealer med barskog, finnes også innblanding av edlere treslag som gir skogen et varmekjært preg i nasjonal sammenheng. Det er mye skog på høy bonitet i regionen, med stor variasjon i utformingen. I tillegg til spesialområder som kalkskoger og skog i bekkekløfter, har regionen viktige områder med rike sumpskoger, strandskoger, ”huldrestryskoger”, granskoger på marin avsetning og lågurtgranskoger.

3. Andre interesser

Historisk sett har skogene i Øst-Norge blitt svært hardt utnyttet. I områdene som er foreslått fredet i fase II er det i dag til dels betydelige næringsinteresser. Først og fremst gjelder dette skogbruksinteresser. Ut over dette er det interesser knyttet til utmarksbeite, vedhogst, jakt, fiske og friluftsliv som gjør seg gjeldende. I enkelte områder er det også interesser knyttet til kraftledninger og vannkraftutbygging.

4. Saksbehandling

Direktoratet for naturforvaltning har ledet arbeidet med verneplanen for barskog i Øst-Norge, fase II. Arbeidet ble formelt startet opp i 1997, og det ble opprettet et rådgivende utvalg; det regionale barskogutvalget for Øst-Norge. 

Direktoratet for naturforvaltning har lagt til grunn en ramme på ca. 40 km2 produktiv barskog for regionen både ved lokal og sentral høring. Omfanget av planen i de ulike fasene av arbeidet kan oppsummeres slik:

	
	Antall lokaliteter
	Totalt areal (km2)
	Produktivt barskogareal (km2)

	Registrerte verneverdige lokaliteter Øst-Norge1)
	Ca. 300
	Ca. 1000 
	ukjent

	Lokal høring (januar 1999) 
	69
	250
	128

	Sentral høring (mars 2000)
	55
	145
	 99

	Endelig forslag i henhold til kvote
	43
	111
	40


1) Dette gjelder områder registrert i fase I og fase II. Områder som ble vernet i fase I er ikke tatt med.

4.1. Målsetninger og prioritering

I 1993 ble 76 barskogområder fredet som naturreservat i region Øst-Norge. Sammen med Oslomarkaplanen utgjør dette ca. 165 km2 produktiv barskog. Faglige vurderinger av det vedtatte vernet (NINA fagrapport 8:1-36 - Evaluering av verneplanen for barskog) konkluderte med at den typiske barskogsmosaikken i regionen ikke fullt ut er dekket, at planen generelt manglet store områder og at variasjonen i de største sonene ikke er fanget opp. Lavereliggende, kystnære områder og arealer på middels og høy bonitet var underrepresentert i forhold til gjennomsnittet i regionen, samt at viktige skogtyper manglet. 

Det er disse manglene en har søkt å dekke opp gjennom dette utvidelsesforslaget. Skogtypene som prioriteres finnes hovedsakelig på privat grunn og i lavlandet. Det er ofte knyttet næringsmessige interesser til disse arealene. Det har av den grunn vært vanskelig å finne skog som tilfredsstiller de kravene til urørthet som i utgangspunktet er ønskelig. En del områder foreslås derfor fredet på tross av at områdene har vært noe påvirket av  hogst og andre inngrep.

5 av områdene som ble sendt på høring er større enn 10 km2. Et av disse (Osdalsjøhøgda) er tidligere administrativt fredet av Statskog og det produktive barskogsarealet regnes ikke til kvoten. Til sammen utgjør det produktive barskogarealet i de andre 4 storområdene over halvparten av det produktive barskogarealet i områdene som ble sendt på sentral høring. 

DN presiserte ved sentral høring at det ikke er mulig å innfri målsettingen om flere store områder og samtidig dekke opp viktige vegetasjonstyper, høyproduktive områder og områder med truede og sårbare arter i  regionen innenfor arealrammen på 40 km2 produktiv barskog. En ba derfor høringsinstansene vurdere de store områdene for seg. 

4.2. Konfliktreduserende tiltak

I løpet av verneplanprosessen er det fra fylkesmennene og direktoratet gjennomført en rekke tiltak med sikte på å redusere konfliktene. Det regionale barskogutvalget har hatt som oppgave raskt å bidra med opplysninger for å kunne belyse de ulike konfliktene. Utvalget har sammenholdt konfliktene med verneverdiene og gitt råd om hvilke områder som kunne tas ut og hvilke som burde sendes på høring.

Det regionale utvalget har gjennomført befaringer i noen av de mest konfliktfylte områdene i september 2000: Torjusheia, Haugsjåknipen, Murefjellet, Presteseter (dette området ble tatt ut før sentral høring), Kongsrudtjern, Gullerudtjern, Begna, Skjellingshovde og Rotlia.

Utover dette har fylkesmennene hatt befaringer og møter med grunneiere i alle områdene. I fylkesmennenes oppsummering og tilråding etter lokal høring er det foreslått ulike konfliktreduserende tiltak i form av at områder blir tatt ut og at andre blir grensejustert. I tillegg er det for flere av områdene foreslått spesielle tilpasninger i fredningsforskriftene, for å imøtekomme ulike brukerinteresser. 

På bakgrunn av møtene, befaringene, fylkesmennenes tilrådinger og rådene fra barskogutvalget reduserte direktoratet antall verneaktuelle områder fra 69 til 55 før sentral høring. Flere av områdene som ble tatt ut før sentral høring var konfliktfylte, og en regner med dette å ha redusert konflikten totalt sett.

Miljøverndepartementet har i brev datert 26.04.02 bedt Direktoratet om at lokaliteten Rotlia skulle tas ut av verneplanen og at det midlertidige vernet fra 17.03.97 skulle oppheves. Begrunnelsen for dette var det høye konfliktnivået i saken. Direktoratet har etter dette opphevet det midlertidige vernet. Området omtales ikke videre her.

4.3. Barskogutvalgenes vurderinger

Det regionale barskogutvalget for Øst-Norge anbefalte i 2001 at 54 områder ble sendt på sentral høring. Utvalget anbefalte videre, i tråd med fylkesmennenes tilrådinger, grensejusteringer for 14 av disse områdene. Utvalget anbefalte Direktoratet for naturforvaltning å sende de 4 store områdene videre på sentral høring under forutsetning av at en etterstreber en rask avklaring av vernesakene.

Direktoratet for naturforvaltning fulgte rådet fra det regionale barskogutvalget med unntak av Torjusheia der det regionale utvalget anbefalte å ta området ut, mens Direktoratet for naturforvaltning ønsket å ha området med videre i prosessen. 

Direktoratet orienterte det sentrale barskogutvalget om problemene knyttet til at en kvote på 40 km2 produktiv barskog ikke er tilstrekkelig til å oppfylle de erkjente manglene etter fase I i denne regionen. På grunn av dette og signalene om en mulig utvidelse av barskogvernet, fremla DN derfor forslag om at de fire store områdene (Trillemarka, Åsen/Honnsrøve, Skjellingshovde og Fugglia) ikke skulle prioriteres innenfor kvoten. I tillegg foreslo Direktoratet å ta ut ytterligere 8 områder (Torjusheia, Nordskogen, Håøya, Røysa, Utvidelse av Bremsåsen, Utvidelse av N. Skaugumsåsen, Utvidelse av Totenåsen og Utvidelse av Hanestadnea) slik at de gjenstående verneforslag i sum utgjorde ca. 40 km2 produktiv barskog. Et flertall i det sentrale barskogutvalget støttet Direktoratet sitt forslag, og anbefalte videre at de gjenstående 44 områdene i verneplanen for barskog i Øst-Norge skulle fremmes for vern. Et mindretall mente fortsatt at både Rotlia og Haugsjåknipen burde tas ut av hensyn til konfliktnivået i disse områdene.

5. Endringer av navn og grenser 

På grunnlag av innspill fra navnekonsulentene for Aust-Norge og Agderfylka har Direktoratet for naturforvaltning endret navnet på følgende områder:

Skråstadheia 


(tidligere Skråstadhei-Havsåsen) 

Gulspettvannet


(tidligere Gulspettvann) 

Vemannsås


(tidligere Seterkollen-Vemannsås)

Haraldsfjellet 


(tidligere Haraldsfjell)

Trillemarka


(tidligere Kortefjell/Trillemarka)

Skotjernfjellet


(tidligere Skotjernfjell) 

Navnekonsulentene tilrår dessuten at Murefjellet endres til Murfjellet, Grøttingnea til Grøtenea og Åsen/Honnsrøve til Åsen. Direktoratet for naturforvaltning viser til kartene som er brukt i vernesaken og ønsker ikke å endre navnene på de to førstnevnte. Ut fra lokale ønsker tilrår DN at Åsen/Honnsrøve får navnet Honnsrøve. Når det gjelder Søndre Håøya, mener DN det er en fordel å beholde dette navnet siden det i denne planen er to ”Håøyer” involvert.

På bakgrunn av befaringene, den lokale høringen, fylkesmennenes tilrådinger og råd fra det regionale barskogutvalget ble følgende områder grensejustert før sentral høring: 

	Vest-Agder
	Skråstadheia

	Aust-Agder
	Nordskogen, Gulspettvannet 

	Telemark
	Grønnåsliene, Murefjellet

	Vestfold
	Vestre Bolærne, Jordstøyp, Vemannsås, Middagskollen, Korpen

	Buskerud
	Strykenåsen, Heimseteråsen, Trillemarka

	Oppland
	Skjellingshovde, Gullenhaugen, Begna, Honnsrøve, Utvidelse av Totenåsen naturreservat

	Akershus
	Kongsrudtjern, Utvidelse av Hagahogget naturreservat

	Østfold
	Hiesten, Sletner

	Hedmark
	Stimannsberget, Jukulen, Utvidelse av Kløvstadhøgda


6. Områder tatt ut av planen

På bakgrunn av befaringene, den lokale høringen, fylkesmennenes tilrådinger og råd fra det regionale barskogutvalget vedtok Direktoratet for naturforvaltning å ta følgende 14 områder ut av planen før sentral høring: 

	Vest-Agder
	Svingervann

	Aust-Agder
	Rossefjellet

	Telemark
	Storskog

	Vestfold
	Presteseter

	Buskerud
	Storås, Haverstingen, Lunnane, Dokkene og utvidelse av Tofteskogen naturreservat

	Akershus
	Nybråten

	Østfold
	Bevøya

	Hedmark
	Tronkberget, Svartåsfjellet

	Oppland
	Samdalen


Fylkesmennene har innført meldeplikt på disse områdene i tråd med brev fra Landbruksdepartementet av 25.07.01.

7. Generelle merknader

Følgende instanser har hatt saken til uttalelse:  
Lokal høring:

Alle berørte grunneiere og kommuner, landbruksmyndigheter på kommunalt nivå og fylkesnivå, fylkeskommunen og lokale interesseorganisasjoner. 

Sentral høring:

Landbruksdepartementet, Sametinget, Reindriftsforvaltningen, Kommunenes sentralforbund, Forsvarets overkommando, Forsvarets bygningstjeneste, Fiskeridirektoratet, Statens Kartverk, Statens navnekonsulenter for Austlandet og Agderfylka, Riksantikvaren, Bergvesenet, Norges Geologiske Undersøkelser, Teledirektoratet, NSB hovedadm., Jernbaneverket, Luftfartsverket, Luftfartstilsynet, Vegdirektoratet, Norges vassdrags- energidirektorat, Statkraft SF, Statnett SF, Statskog, Statens Naturforvaltningsråd, Statens kulturminneråd, Norges Bondelag , Norges Skogeierforbund, Norsk bonde- og småbrukarlag, Norsk skogbruksforening (NORSKOG), Norges fjellstyresamband, Norges Fiskarlag, Norske Reindriftssamers landsforbund, Norske Samers Riksforbund, Samenes landsforbund, SAS Norge, Braathen flyselskap, Widerøe Flyselskap, Norsk Aero Klubb, Norges Naturvernforbund, Norges Jeger- og Fiskerforbund, Norsk Botanisk Forening, Norsk Orkideforening, Norsk Zoologisk Forening, Verdens Naturfond, Frivillige organisasjoners redningsfaglige forum, Den Norske Turistforening, Friluftslivets fellesorganisasjon, Friluftsrådenes Landsforbund, Norsk Geologiråd, Norges Idrettsforbund, Prosessindustriens landsforbund, Fortidsminneforeningen, Kulturvernets fellesorganisasjon, Norges turistråd (NORTRA), Reiselivsbedriftenes landsforening, Foreningen våre dyr, Fremtiden i våre hender, Greenpeace Norge, Miljøstiftelsen Bellona, Natur og Ungdom, Norges Miljøvernforbund, Norges Velforbund, Norges Almenningsforbund, Norsk Limnologforening, Villreinrådet i Norge, Norsk Biologforening, Samarbeidsrådet for biologisk mangfold (SABIMA), Energiforsyningens fellesorganisasjon, Fiskerinæringens Landsforening, Norges Kystfiskarlag, Det Kgl. Selskap for Norges Vel, Utmarkskommunenes sammenslutning, Norsk institutt for skogforskning, Norsk institutt for jordforskning, Norsk institutt for vannforskning, Stiftelsen for naturforskning og kultuminneforskning, Universitetet i Oslos Biologiske institutt, Universitetet i Oslos naturhistoriske museer og botanisk hage, Universitetet i Bergen, Universitetet i Tromsø, Norges Teknisk- Naturvitenskapelige universitet (NTNU), NTNU- Vitenskapsmuseet, Norges Landbrukshøgskole, Havforskningsinstituttet, Norsk Fiskerihøgskole, Norsk institutt for fiskeri- og havbruksforskning. 

Ulike merknader til verneforslaget i den lokale høringen

Mange av merknadene i den lokale høringen er knyttet til enkeltområder, jf. den områdevise gjennomgangen.

Mange grunneiere er imot fredning, eller ønsker grensejusteringer og spesielle tilpasninger i fredningsforskriftene av hensyn til driften. Kommunene, fylkeskommunene, landbruksmyndighetene og landbruksorganisasjonene er opptatt av at fredning ikke må svekke næringsgrunnlag og bosetning, og foreslår at områder tas ut av planen eller at avgrensing og forskrifter justeres for å ivareta både næringsinteresser og verneinteresser. En del kommuner mener at de får en for stor andel av det statlige vernet på sine arealer. Flere lokale instanser anbefaler at det for områdene heller utarbeides skjøtselsplaner etter skogloven. 

Spesielt grunneiere og landbruksorganisasjonene mener saksbehandlingstid i verneplanen er for lang og at dette både skaper usikkerhet og unødige konflikter. De samme påpeker også at plantefelt ikke bør inngå i verneområder. Flere skogeier-/skogbruksforeninger mener mulighet for å få makeskifte er for dårlig utnyttet, og at årsaken primært er at staten ikke er villig til å betale markedspris for arealene.

Naturvernforbundet i fylkene og flere andre miljøorganisasjoner mener at arealrammene for vern av barskog er for små.

Følgende sentrale instanser påpeker ingen eller uvesentlige konflikter, eller gir positiv tilslutning til verneforslaget: 

Luftfartstilsynet, Havforskningsinstituttet, Villreinrådet i Norge, Kommunenes sentralforbund, Rælingen kommune, Fellesforbundet, Luftfartsverket, Statkraft, Norges geologiske undersøkelser.

Følgende har i den sentrale høringen gitt ulike merknader til verneforslaget

Statens naturforvaltningsråd anbefaler at det foreliggende vernet må følges opp av en omfattende fase III og viser til at skogeierne selv i utgangspunktet ikke er negative til mer vern. Videre barskogvern bør konsentrere seg om store områder. Rådet anbefaler DN å prioritere småområdene i denne omgang, og snarest komme tilbake med egen plan for store områder. I mellomtiden må de store områdene sikres med enten meldeplikt for hogst, ” ventelønn” eller aller helst midlertidig vern.

Rådet peker på at følgende lokaliteter må vernes ut fra forekomster av sjeldne arter: Haugsjåknipen, Jomåsknutene, Mørkvassjuvet, Murefjellet, Jordstøyp, Vemannsås, Røysa, Middagskollen, Korpen, Gullerudtjern, Heimseteråsen, Stavnselva, Gullenhaugen, Begna, Kongsrudtjern og utvidelse av Østmarka.

Norsk biologforening påpeker at det er et dårlig miljøpolitisk signal at 21 av de foreslåtte verneområder er innskrenket i forhold til det opprinnelige forslaget. Foreningen viser til at Sverige og Finland har fredet over 3 ganger mer barskog enn Norge og samtidig arbeider med utvidelse av vernete områder. Foreningen mener høringsdokumentet mangler entusiasme for vern av vår rike norske natur. Flere av grensejusteringene synes å ramme områder med forventet høyt biologisk mangfold, som f.eks. skrenter, brattlende, vann, myrer og annen våtmark.

Samarbeidsrådet for biologisk mangfold (SABIMA) viser til at utvidelsen av verneomfanget kun vil resultere i at 1% av den produktive barskogen vernes og at dette er langt under våre nabolands satsinger, og enda fjernere fra faglige anbefalinger som ingen går under 5%. SABIMA finner det vanskelig og lite ønskelig å gjøre en så hard prioritering som dette verneforslaget legger opp til. Vernerammen kvalifiserer ikke for mer en ett til to store områder, men da utelukkes brorparten av de mindre områdene. SABIMA forventer av verneplanen følges opp av en fase III, og at områdene som ikke vernes i denne omgang, fortsatt får midlertidig sikring inntil et tilstrekkelig verneomfang er vedtatt.

SABIMA oppfordrer DN til å se på avgrensing av områdene på nytt i lys av at det må legges sterkere vekt på verneverdiene fremfor eierinteressene.

Norsk skogbruksforening (NORSKOG) hevder at arbeidet med barskogverneplanen kunne vært gjennomført tilnærmet uten konflikter med næringen om arbeidet hadde vært gjennomført med større fleksibilitet og ved å ta hensyn til at problemene oppstår i første rekke som følge av:

· En uforholdsmessig lang saksbehandlingstid med tilsvarende båndlegging av de foreslåtte områder og usikkerhet med hensyn på framtidig planlegging på den enkelte eiendom.

· Den enkelte grunneier rammes hardt og at staten praktiserer en erstatningsutbetaling hvor det brukes store ressurser på å presse erstatningen ned til nivåer som oppfattes å ligge klart lavere enn de faktiske verdier

· Fravær av en aktiv innsats fra staten med hensyn til å fremskaffe aktuelle makeskiftearealer. I kontrast vises det til Forsvarets etablering av Rena Leir.

· Inntrykk av tilfeldighet i prioriteringen av områder som følge av overfladisk registreringsgrunnlag, med tilsvarende svak dokumentasjon på at de områdene som prioriteres virkelig er de best egnede lokalitetene.

NORSKOG mener det er viktig at fase II blir den siste av barskogvernprosessene. NORSKOG viser til arealrammen gjør det vanskelig å ta inn mer enn et stort område dersom en i tillegg skal oppfylle kravet om arealer i lavereliggende områder. Konfliktgraden må tillegges avgjørende betydning i den endelige utvelgelsen. Områder med høy verneverdi der grunneier enten selv har foreslått vern eller er positiv til et ev. vern bør prioriteres for å senke konfliktnivået i prosessen.

NORSKOG vektlegger at det må foreligge en klar erstatningspraksis og ytes større innsats for  fremskaffe aktuelle makeskiftearealer. De mener det alltid vil være mulig å skaffe verneareal eller makeskifteareal dersom vernemyndighetene er villige til å betale full markedspris for skog.  

Friluftslivet fellesorganisasjon (FRIFO) viser til at skogen er en av de viktigste friluftsområdene vi har i Norge. Organisasjonen er positive til verneplanen og mener at vi bør utvide verneomfanget slik at vi kommer opp på samme nivå som våre naboland i øst. FRIFO er kritiske til arealreduksjonene som ble foretatt før sentral høring, men setter pris på at det i forskriftene er åpnet for aktiviteter som jakt, fiske, turgåing, plukking av matsopp/bær, beiting, vedlikehold av bygninger m.m.

Forsvarets bygningstjeneste, (FBT) eiendomsavdelingen viser til at tre områder som er lokalisert i FBT region Østlandets virkeområde (Langesundstangen, Vestre Bolærne, Søndre Håøya) ikke hemmer militær virksomhet i nevneverdig grad. Ellers vises det til FBT region Sør- og Vestlandet sine kommentarer til lokaliteten Skråstadheia.

Verdens Naturfond (WWF) viser til at Norge er svakest på skogvern i Europa og at vi mangler målsettinger og konkrete ambisjoner for skogvernet. Arealrammen på 40 km2 for region Øst-Norge er alt for liten og WWF ber om at regjeringen vedtar vern av alle de fem storområdene som er på sentral høring. Disse må vernes i tillegg til andre områder som skal fylle arealkvoten for regionen. I tillegg mener WWF at vernemyndighetene snarest må starte arbeidet med å:

· Sikre alle registrerte verneverdige områder mot inngrep. De som ikke er vernet må ikke ødelegges før Norges målsettinger på skogvern er gjennomført på en faglig tilfredsstillende måte.

· Starte nasjonal verneplan fase III snarest mulig basert på klare mål og virkemidler.

· Følge opp barskogverneplanen med verneplaner for andre, akutt truede skogtyper.

Fiskeridirektoratet  viser til at verneplanen gjelder barskog og forutsetter derfor at grensene for vernet følger strandlinjen i de verneområder der det er aktuelt. Fiskeridirektoratet forutsetter videre at verneplanen ikke vil medføre konsekvenser for sjøbasert oppdrett i henhold til oppdrettsloven og havbeiteloven samt fiske i henhold til saltvannsfiskeloven.

Norges naturvernforbund og Natur og Ungdom  mener at arealrammen på om lag 40 km2 ikke gir et faglig forsvarlig vern av norsk skognatur. For å oppfylle viktige deler av Stortingets intensjoner må Regjeringen vise romslighet nå og verne de 4 foreslåtte storområdene utenfor arealkvoten. Organisasjonene prioriterer små, høyproduktive områder og områder med særlig høy konsentrasjon av rødlistearter først. Alle nasjonalt verneverdige områder må vernes, og en utsiling må bare skje blant de regionalt viktige områdene. Områdene må en få en fullverdig avgrensing i forhold til vernekvalitetene, der er bedre å få med et område mindre enn å ”skamskjære” mange. Organisasjonene mener de foreslåtte vernebestemmelsene i flere tilfeller er for uklare og for lite restriktive til å kunne ivareta naturverdiene på en god måte.

Organisasjonene mener meldeplikten må utvides til å gjelde alle kartlagte områder med regional eller nasjonal naturverdi. Norge må styrke innsatsen for vern av skog og det bør snarest og på grunnlag av verneevalueringen som er underveis, igangsettes en kartlegging og gjennomgang av egnede verneområder for at Norge skal kunne ivareta sine internasjonale forpliktelser. 

Norges Jeger- og fiskerforbund (NJFF) er positivt til verneforslaget og mener vernet er viktig for å ta vare på artsmangfoldet i barskogen. Forbundet mener det er viktig at verneforskriftene har forankring i selve verneformålet, og støtter forslaget om at jakt, sportsfiske og annet tradisjonelt friluftsliv skal kunne utøves også i barskogreservatene. Aktiv bruk av naturen og opplevelser i verneverdige barskoger er et viktig grunnlag for å etablere interesse for å ta vare på naturen og forvalte den med tanke på framtidige generasjoner. 

Botanikere ved Botanisk museum, de naturhistoriske museer og botanisk hage, Universitetet i Oslo, støtter at det er gjort skille mellom ”store” og ”små” områder, og at verneplanen tilgodeser de mindre områdene. De viser til at mangfoldet i plantelivet blir ivaretatt best ved at mange små områder vernes og at mangelen på områder på næringsrik grunn i lavlandet vil bli vesentlig forbedret med det verneforslaget som nå ligger til grunn.

Friluftsrådenes Landsforbund (FL) mener det er så viktig med internasjonal aksept for vår skogpolitikk og omsetning av tømmer at det totale verneomfanget må økes. Forbundet går inn for at en i fase II av verneplanen for barskog i Øst-Norge verner en størst mulig del av de foreslåtte mindre reservatene. Videre ber forbundet om at det startes et arbeid med å vurdere utvida rammer for barskogvernet for å ta vare på større sammenhengende områder med naturskog.

Norges skogeierforbund viser til at mange av de berørte grunneierne ønsker makeskifte, eller gir uttrykk for at makeskifte er en forutsetning for å kunne akseptere vern. Skogeierforbundet ber derfor om at arbeidet med å skaffe makeskiftearealer prioriteres opp, for eksempel ved at Fylkesmennenes landbruksavdelinger mer aktivt går ut og erverver arealer eller finner andre arbeidsformer for å skaffe arealer til makeskifte.

Skogeierforbundet ønsker følgende områder tatt ut av verneplanen: Torjusheia, Jomåsknutene, Gullspettvann, Haugsjåknipen  Rønnomdalen, Grønnåsliane Murefjellet, Gullerudtjern og Rotlia. I følgende området kan skogeierforbundet godta vern under bestemte forutsetninger: Totenåsen, Honnsrøve, Kløvstadhøgda, Fugglia, Hanestadnea og Stimannsberget.

Riksantikvaren viser til at det finnes kulturminner i flere av verneområdene. I slike tilfeller er skjøtsel av kulturminner aktuelt, for eksempel kan rotvelt føre til skader på automatisk fredede kulturminner. Kulturminnet må i så fall sikres.  Regional kulturminneforvaltning er samarbeidspartner når det gjeller skjøtesel av kulturminner. Ivaretakelse av kulturminner bør ikke være i konflikt med vernehensynet.

Norsk Allmenningsforbund mener det ikke er behov for mer vern av barskog. Forbundet mener det er vanskelig å godta påståtte behov for barskogvern uten at en bredere faglig sammensatt gruppe utpeker områdene. Det er vanskelig å skape aksept for vernebehov uten grundig og troverdig dokumentasjon. Forbundet viser ellers til at det er betydelige skogareal som ikke er økonomisk drivverdig og dermed i praksis er fredet. Passiv fredning må være like bra som aktiv fredning. Forbundet mener gjennomføring av vern bør utsettes eller gjøres midlertidig, for eksempel i 20 år, særlig der det er konflikt.

Norges Bondelag mener grunneierne så langt som mulig må kunne drive næringsaktivitet i kombinasjon med verneformålet og at myndighetene ser på mulighetene for å drive et skogbruk som forener bruk og vern.

Bondelaget ber om at områdene Torjusheia, Jomåsknutene, Gullspettvann, Haugsjåknipen, Rønnomdalen, Grønnåsliane, Murefjellet, Gullerudtjern og Rotlia tas ut av planen. 

Bondelaget ønsker at forskriften skal åpne for å tillate aktiviteter som kan gi grunneiere og lokalbefolkning mulighet for alternativ utnytting av skogen, der forholdene ligger til rette for dette, for eksempel utnyttelse av jakt og fiske i næringssammenheng. Bondelaget forutsetter videre at beite, der dette er aktuelt, kan fortsette som før.

8. Direktoratet for naturforvaltnings kommentarer til generelle spørsmål

Direktoratet vil kommentere en del generelle forhold knyttet til verneplanen for barskog i Øst-Norge. 

Valg av områder og omfanget av barskogvern i regionen

Direktoratet viser til at Stortinget har fastsatt totalrammen for vern av produktiv barskog i landet. Stortinget har videre gitt føringer når det gjelder avveininger i forhold til konfliktfylte områder og hvilke typer barskogområder som skal prioriteres. 

I forbindelse med behandlingen av St.meld. nr. 40 (1994-95) Opptrapping av barskogvernet fram mot år 2000 (Barskogvernmeldingen), ga energi- og miljøkomiteen uttrykk for at de siste villmarkene av skog nå forsvinner hurtig, og at det haster med å sikre de gjenværende områder for ettertiden, jf. Innst. S. nr. 220 (1995-96). Direktoratet viser også til at en gjennom verneplanprosessen har vektlagt å foreta avveininger mellom næringsinteresser og vern, og at områder med store verneverdier er tatt ut av planen av hensyn til næringsinteresser og en begrenset kvote. På grunnlag av høringsrundene er det også foreslått grensejusteringer og tilpasninger i forskriftene. Når det gjelder forholdet mellom privat grunn og statsgrunn, mener direktoratet at det ikke vil være mulig å ivareta målsettingen om å frede et representativt utsnitt av de typiske barskogområdene og de spesielle/sjeldne/truede elementene i regionen, dersom en må avgrense seg til å velge eiendommer i statlig eller offentlig eie. 

DN presiserer at alle områdene som var med i den sentrale høringen oppfyller naturvernlovens krav til fredning som naturreservater. Den fastsatte kvoten gjorde det likevel nødvendig å prioritere mellom områdene. DN mener det er umulig å få vernet både store områder og et tilstrekkelig areal med høyproduktiv skog i lavlandet, lokaliteter med trua og sjeldne arter m.v. På grunn av dette og signalene fra Regjering og Storting om at det skal satses på økt vern av skog, tilrår derfor DN at de fire store områdene, Trillemarka, Honnsrøve, Skjellingshovde og Fugglia, ikke prioriteres innenfor kvoten. I forhold til den fastsatte kvoten tilrår DN også  at områdene Torjusheia, Nordskogen, Håøya, Utvidelse av Bremsåsen, Utvidelse av N. Skaugumsåsen, Utvidelse av Totenåsen og Utvidelse av Hanestadnea ikke fredes nå. Dette utvalget er gjort på bakgrunn av fylkesmennenes prioriteringer, og i samråd med de regionale barskogutvalgene og det sentrale barskogutvalget. Etter at Miljøverndepartementet bestemte at Rotlia skulle tas ut av verneplanen, har DN valgt å inkludere Røysa, slik at kvoten i denne verneplanen utnyttes fullt ut. 

Mange grunneiere og næringsorganisasjoner for skogbruket etterlyser  dokumentasjon på at det ikke finnes andre og like verdifulle områder andre steder. Dette brukes som et argument for å ta ut konkrete områder av verneplanen der det er sterke næringsinteresser. DN ser det som sikkert  at det finnes flere verneverdige lokaliteter i regionen. Registreringen av lokaliteter i denne verneplanen er imidlertid utført av flere forskjellige og anerkjente fagmiljøer, der den samlede kompetansen er svært stor. DN viser også til at omlag 300 lokaliteter er vurdert i forbindelse med verneplanen. DN mener derfor at kartleggingen av lokaliteter er gjennomført så grundig og forsvarlig som råd er innenfor de rammer som forelå.

Påvirkningsgrad

Kystnære områder og områder på høy og middels bonitet  i lavlandet er prioritert i utvidelsen av barskogvernet i Øst-Norge. Direktoratet viser til at det er et faktum at den aller største delen av slike arealer er påvirket av skogbruksaktivitet da dette ofte er den mest lettdrevne og økonomisk interessante skogen. Fra flere høringsparter er det vist til at områder med kulturpåvirkning er tatt med i verneplanen. Etter direktoratets mening er dette en nødvendig tilpasning dersom Stortingets målsetninger skal oppfylles. Direktoratet mener like fullt at alle områder som omtales i denne tilrådingen, fyller kravene til naturreservater etter naturvernloven.

Sikring av områder tatt ut at planen

Flere høringsinstanser etterlyser en utvidelse av skogvernet, og er bekymret for skjebnen til områdene som ikke kan fredes innenfor kvoten på 40 km2 produktiv skog. DN viser til Landbruksdepartementets brev av 25.07.01 der Landbruksdepartementet og Miljøverndepartementet har fastsatt at det skal innføres meldeplikt med hjemmel i skoglovens §19 i de områder som etter 1. august 2001 tas ut av bruttolistene for verneplan Midt-Norge og verneplan Øst-Norge, fra det tidspunkt disse områdene tas ut av bruttolista. 

9. Ulike merknader til fredningsforskriftene.

Følgende merknader er gitt i den lokale høringen:
Mange grunneiere og skogeier-/skogbruksforeninger ønsker at motorisert uttransport av felt storvilt skal kunne skje uten særskilt dispensasjon. Noen viser også til at det bør være et generelt unntak for bruk av hest til dette formålet. 

Eiere og rettighetshavere til eksisterende bygninger (setrer, hytter og lignende) viser til behov for å kunne hogge ved til disse.

Fylkeslandbruksstyret i Oppland mener bestemmelsen om at DN kan regulere beitetrykket gjennom egen forskrift kan skape usikkerhet og konflikt. Styret mener bestemmelsen enten bør tas vekk, eventuelt bare tas med etter en konkret vurdering i hvert enkelt tilfelle.

Følgende merknader er gitt i den sentrale høringen:

Arrangementer

Naturvernforbundet og natur og Ungdom mener at i små og slitasjeutsatte naturreservater, som f.eks. Skråstadheia, Grønnåsliane, Langesundstangen, Solfjellåsene, Haraldsfjellet, Gullerudtjern kan selv arrangementer som ikke betraktes som "større", skade vegetasjonen. De mener derfor at alle arrangementer i utgangspunktet må være forbudt i disse områdene, men at forvaltningsmyndigheten kan gi dispensasjon for gjennomføring av mindre arrangementer (jf. forslag til bestemmelse V 8, første del i forskrifter for Skråstadheia naturreservat). Fylkesmannen i Oppland tilrår et tillegg i bestemmelsen om forbud mot ”teltleirer, idrettsarrangementer og andre større arrangement”. De ønsker at ”organisert virksomhet i regi av ideelle lag og foreninger, universitet, skoler eller andre institusjoner” skal være tillatt når det på forhånd er gitt melding til forvaltningsmyndigheten.

NJFF er positivt til forslaget om å åpne for trening av jakthunder og gjennomføring av jaktprøver i henholdt til gjeldene reglementer og retningslinjer. Norges orienteringsforbund er tilfreds med at forskriftene er endret etter lokal høring. De forutsetter etter dette at alle deres aktiviteter går under ”turvirksomhet i regi av ideelle lag og foreninger” og derfor kan foregå uten spesielle begrensinger i verneområdene.

Vedlikehold av anlegg, herunder kraftanlegg

Norges Vassdrags og energidirektorat (NVE) mener rettigheter, drift og vedlikehold av kraftledninger, dammer og vannkraftanlegg må ivaretas tilfredsstillende gjennom forskriftene. Miljøverndepartementet og Olje- og energidepartementet har hatt en diskusjon om prosess vedrørende mulige standardbestemmelser for kraftledninger i forhold til verneplaner med hensyn til rettigheter til drift, vedlikehold, oppgradering/fornyelse og adgang til motorisert ferdsel. Departementene har nå kommet fram til en tekst som bør legges til grunn i den enkelte sak. NVE har ytterligere kommentarer under følgende områder: Skråstadheia, Åsermarka, Ramfoss, Heimseteråsen, Stavnselva, Skjellingshovde, Begna, Liadalen og Honnsrøve. Norges skogeierforbund mener det bør være generell tillatelse til bruk og vedlikehold av eksisterende veier,

Militær virksomhet

Statens naturforvaltningsråd mener at militær operativ virksomhet kun under spesielle omstendigheter kan vurderes tillatt i naturreservater, og at dette kun bør skje etter søknad. Rådet mener dette sikrer forvaltningsmyndigheten bedre oversikt og at man oppnår en forpliktende dialog mellom forvaltningsmyndighet og Forsvaret.

Motorferdsel

NJFF tolker forslaget til verneforskrift slik at det kan åpnes for å nytte (motorisert) elgtrekk. NORSKOG foreslår at det gis en generell åpning for uttransport av felt storvilt og foreslår at bestemmelsen om at jakt er tillatt får følgende ordlyd: ”Jakt, - herunder bruk av egnet motorisert lett utstyr for uttransport av felt storvilt.” Uttalelsen støttes av Fylkesmannen i Aust-Agder. Norges skogeierforbund mener det bør være tillatt med motorferdsel for gjennomføring av tiltak fastlagt i driftsplaner/forvaltningsplaner for vilt og fisk og for uttransport av felt storvilt.

Kalking

NJFF forutsetter at igangsatt kalkingsvirksomhet vil kunne videreføres også i framtiden. Kalking er et midlertidig restaureringstiltak for å kompensere for forsuringsskader som er påført naturen gjennom menneskeskapte forurensninger.

Forvaltningsplaner

Naturvernforbundet og Natur og Ungdom mener at det i naturreservater med forvaltningsmessige utfordringer, som f.eks. Skråstadheia, Håøya i Telemark, Solfjellåsene, Haraldsfjellet, Branden og Trillemarka er viktig med regelmessig oppsyn og utarbeidelse av forvaltningsplaner. Manglende utarbeidelse av forvaltningsplaner må imidlertid ikke være til hinder for gjennomføring av nødvendige forvaltningstiltak.

Skjøtsel

Naturvernforbundet og Natur og Ungdom mener hogst som skjøtsel  bare må brukes på kulturskog, med den hensikt at skogen raskere skal oppnå naturtilstand, samt i hagemarksskog, kulturbetingete løvsuksesjoner eller for å fjerne treslag som ikke er naturlig hjemmehørende på stedet. Hogst som skjøtsel må ikke gjennomføres for å påvirke arealer som allerede har en viss naturlig struktur og åpenhet. Som skjøtselsform anbefales ringbarking av trær fremfor hogst, da ringbarking i større grad vil ivareta mangfoldet knyttet til døde trær. Hogde / ringbarkede trær må forbli liggende på bakken. 

Telting

Naturvernforbundet og Natur og Ungdom er enige med Fylkesmannen i Buskerud i at telting bør være forbudt i små og/eller slitasjeutsatte reservater, som f.eks. Grønnåsliane, Langesundstangen, Solfjellåsene, Haraldsfjellet og Gullerudtjern.

Bålbrenning

Naturvernforbundet og Natur og Ungdom: viser til at i områder med rike forekomster av truede lav på kvist (f.eks. Honnsrøve og Begna) kan bålbrenning lokalt påvirke verneverdige forekomster av lav. Derfor foreslår organisasjonene at det under punktet om at bålbrenning er tillatt, tilføyes en setning om at det bare er lov  å plukke små kvist på bakken til ved. Organisasjonene mener også at det foreslåtte bålforbudet for områder som er mindre enn 1 km2, bør vurderes i hvert enkelt tilfelle og ut fra lokale forhold. De viser til at en rekke reservater som er større enn 1 km2 også kan være sårbare for bålbrenning. De mener bålforbudet bør gjelde i spesielt mye brukte friluftsområder (f.eks. bynære områder), sårbare friluftsområder (f.eks. langs Oslofjorden), områder der brann ikke har vært en naturlig økologisk faktor (f.eks. bekkekløfter), langstrakte områder der det er anledning til bålbrenning utenfor reservatgrensene innen kort avstand (f.eks. Begna) og områder med rike forekomster av rødlistede arter på kvist (f.eks. Begna og Honnsrøve). Dessuten bør forskriftene i tillegg åpne for at fylkesmannen eller DN kan innføre restriksjoner dersom det oppstår fare for skade på naturverdiene som følge av bålbrenning. NJFF kan ikke se at bålbrenning i det omfang det vanligvis dreier seg om ved utøvelse av friluftsliv utgjør en trussel mot barskogen som naturtype eller er i strid med verneformålet. Eventuelle konflikter må kunne løses gjennom aktiv informasjon og kommunikasjon mellom forvaltning og brukersiden. Bålbrenning er for mange en viktig del av et aktivt friluftsliv og viderefører lange og gode tradisjoner.

Forvaltningsmyndighet 

Flere organisasjoner (SABIMA, Naturvernforbundet og Natur og Ungdom) er negative til at kommunene skal overta forvaltningsmyndigheten for naturreservatene. SABIMA mener at barskogreservatene må forvaltes av statlige myndigheter for å sikre en mest mulig enhetlig forvaltning. Derfor mener de også at forvaltningsmyndighet må legges til fylkesmannen og at dette skal nedfelles eksplisitt i forskriftene.

Vedhogst

Naturvernforbundet og Natur og Ungdom viser til at de foreslåtte forskriftene for Trillemarka gir forvaltningsmyndigheten mulighet for å tillate hogst av ved i tilknytning til hytter. Det samme gjelder forskriftene for Murefjellet naturreservat, der det ligger en hytte innenfor området. Ut fra formålet om å bevare barskogen mest mulig urørt, bør verneforskriftene ikke kunne åpne for å tillate til vedhogst innenfor verneområdene, uten at dette samtidig ivaretar spesielle kulturlandskapsverdier og rødlistede arter som er avhengig av hevd. Ved bør i stedet fraktes inn i områdene, og at det eventuelt gis tillatelse til motorisert ferdsel i den forbindelse. NORSKOG foreslår at det angis i § 4 at bestemmelsene ikke er til hinder for: ”Hogst av ved til eksisterende bygninger innenfor verneområdet.”

Forskning og andre undersøkelser

Botanikere ved Botanisk museum, de naturhistoriske museer og botanisk hage, Universitetet i Oslo ønsker et generelt unntak for forskningsaktiviteter som for eksempel permanent merking av vegetasjonsanalyseflater med underjordiske eller overjordiske aluminiumsplastrør og -pinner. Bergvesenet oppfatter forskriftene slik at de ikke er til hinder for geologiske undersøkelsesaktiviteter som ikke setter vesentlige spor om som bare har til hensikt å følge (kartlegge) bergarter, mineralisering og geologiske strukturer gjennom naturreservatene fra områder utenfor.

10. Direktoratet for naturforvaltnings kommentarer til fredningsforskriftene.

Direktoratet for naturforvaltning har gjennomgått innholdet i fredningsforskriftene og har følgende  kommentarer til en del aktuelle temaer i tilknytning til disse.

Generelt om utforming av fredningsforskrifter og forvaltning av barskogreservater

Direktoratet understreker betydningen av at en både ved utforming av fredningsforskrifter og forvaltning av områdene, herunder dispensasjonspraksis, legger til grunn et langsiktig perspektiv. Tiltak som isolert sett vurderes å ha liten betydning for fredningsformålet, kan i sum og over tid medvirke til at naturkvalitetene forvitrer. Det er også viktig at den økosystemtilnærming som er lagt til grunn i barskogvernet reflekteres. 

Direktoratet viser til at fredningsforskriftene er utformet på grunnlag av naturvernloven. Formuleringer av rent opplysende karakter, for eksempel henvisninger til annet lovverk, bør som hovedregel ikke inngå i forskriftene. Selv om forskriftene ikke er til hinder for bl.a. jakt og fiske og til dels også bålbrenning, må dette foregå i samsvar med de spesielle lovene som gjelder for slike aktiviteter, i dette tilfellet hhv. viltloven, lakse- og innlandsfiskeloven og brannvernloven. Tilsvarende vil også gjelde for aktiviteter som kan tillates etter søknad, for eksempel motorferdsel. Avhengig av hva slags motorferdsel det er snakk om, vil også tillatelse etter motorferdselloven være nødvendig. 

I Miljøverndepartementets rundskriv T-1/96 om motorferdselloven, er det anbefalt at søknaden først behandles i forhold til fredningsforskriften. Dersom det blir gitt unntak fra fredningsforskriften, behandles søknaden i forhold til motorferdselloven. Forvaltningsmyndigheten bør sørge for den nødvendige koordinering. Direktoratet mener at slike opplysninger har en naturlig plass i informasjonsmateriell og forvaltningsplaner. 

Kort om forskriftenes innhold 

· Fredningsforskriftene innebærer fredning av all vegetasjon og alt dyreliv. Det er likevel åpnet for jakt, fiske og sanking av bær og matsopp. Ulike tiltak som kan endre naturmiljøet er forbudt. Dette innbefatter anlegg av ulike slag (midlertidige eller faste), men også tiltak som for eksempel drenering, kalking og gjødsling. For enkelte områder er det i fredningsforskriften åpnet for visse typer anlegg.

· Fredningsforskriftene innebærer et generelt hogstforbud, men det kan etter søknad gis tillatelse til hogst av etablert plantefelt. I tilfeller der det ikke er aktuelt å ta ut plantede trær på kort sikt, kan det etter søknad gis tillatelse til en begrenset skjøtsel. 

· Motorferdsel er forbudt, men forvaltningsmyndigheten kan gi tillatelse til nødvendig motorferdsel i forbindelse med spesielt nevnte formål. Det understrekes at regelen om ”nødvendig motorferdsel” skal håndheves strengt. Motorferdsel i tilknytning til militær operativ virksomhet og tiltak i ambulanse-, politi-, brannvern-, rednings-, oppsyns-, skjøtsels- og forvaltningsøyemed er tillatt. Dette gjelder ikke for øvelseskjøring i tilknytning til slike formål. 

· Direktoratet for naturforvaltning kan av hensyn til fredningsformålet ved forskrift forby eller regulere ferdselen i hele eller deler av reservatene.

· Vedlikehold av anlegg, herunder bygninger, som er i bruk på fredningstidspunktet er tillatt. Motorferdsel i forbindelse med vedlikehold kan tillates etter søknad, og skal fortrinnsvis skje på snødekt mark. Vedlikehold omfatter ikke nybygging eller utbedring, men en opprettholdelse av opprinnelig standard.

· Tradisjonell beiting er tillatt, d.v.s. beiting med dyrearter og i det omfang som tidligere har foregått i området. Direktoratet for naturforvaltning kan av hensyn til fredningsformålet ved forskrift regulere beitetrykket i hele eller deler av reservatene. Denne myndighetene er allerede delegert til DN, og bestemmelsen er derfor bare av opplysende karakter. 

· Bålbrenning er på visse vilkår tillatt i de fleste reservatene, mens det i noen reservater er forbudt.

Fredningsforskriftene for verneplan barskog fase II i Øst-Norge 

Til den lokale høringen for fase II av verneplanen for barskog i Øst-Norge ble det laget en generell fredningsforskrift (jf. kapittel 6.1 i DN-rapport 1999-4). Det ble i tillegg laget egne forskriftsforslag for alle områdene som ble sendt på lokal høring. Ordlyden i den generelle forskriften ble endret noe etter den lokale høringen for å gi mer fleksibilitet m.h.t. i ferdsel. Dette er nærmere beskrevet under.

Tiltak som kan endre naturmiljøet

I de foreslåtte forskriftene § 3 pkt. 3 er det en ikke uttømmende opplisting av tiltak som kan endre naturmiljøet, herunder kalking. Formålet med fredning av områdene i verneplanen omfatter bevaring av alt naturlig plante- og dyreliv og alle de naturlige økologiske prosessene. I verneplanene for  barskog i Nord-Norge  og Midt-Norge fase II mente DN at kalking ikke var forenlig med dette formål. I de verneområdene som omfattes av Øst-Norge planen er det derimot flere steder betydelige og menneskeskapte forsuringsproblemer. I mange vassdrag  er det over lang tid foretatt kalking for å kompensere for skadene på naturen. DN legger til grunn at denne aktiviteten kan fortsette i de aktuelle områdene, men at det må søkes om dispensasjon etter § 5 i verneforskriften. Dersom det skulle oppstå forsuringsproblemer som følge av forurensning i øvrige verneområder, kan kalking ev. gjennomføres som skjøtselstiltak for å ivareta/fremme fredningsformålet. DN tilrår ellers at opplistingen i § 3 pkt. 3 følger malen i DN håndbok 17-2001- Områdevern og forvaltning. Forbudet mot opplag av båt er tatt vekk i verneområder der det ikke finnes vassdrag og innsjøer som egner seg for bruk av båt.

Vedlikehold av bygninger og anlegg

Direktoratet mener at bygninger og veier kan betraktes som anlegg. Generelt er det ikke aktuelt å åpne for vedlikehold av veier som ikke lenger har noen funksjon når området fredes. DN legger derfor til grunn at traktor-/kjerreveier ikke regnes som ”vei” og derfor ikke er tillatt å vedlikeholde. I de tilfeller traktor-/kjerreveier må benyttes som adkomst til arealer utenfor reservatet, er det likevel gjort unntak for vedlikehold og bruk av disse i forskriftene.

Avgrensing mot sjø

En rekke områder i denne verneplanen grenser til sjø. Med unntak for området Oust har DN likevel ikke registrert kommentarer knyttet til drift og vedlikehold av Kystverkets anlegg. Ut fra tidligere erfaring er dette en aktuell problemstilling i de fleste områder som grenser til sjø. DN legger til grunn at drift og vedlikehold av Kystverkets anlegg og installasjoner er tillatt og går inn under det generelle unntaket for drift og vedlikehold av eksisterende anlegg (jf. § 4). Eventuelle nye anlegg må det søkes om dispensasjon for, og DN tilrår at en slik bestemmelse innføres i alle områder som grenser til sjø, dvs. Langesundtangen, Grønnåsliane, Haraldsfjellet, Solfjellåsen, Håøya, Søndre Håøya, Rødsåsen, og Vestre Bolærne.

Ferdsel, herunder motorferdsel.

På bakgrunn av høringsrundene, endringer i forbindelse med verneplan for barskog i Midt-Norge del II, råd fra det sentrale barskogutvalget og en vurdering av forholdene i regionen, foreslår direktoratet endringer (i forhold til DN-rapport 1999-4) i bestemmelsene for ferdsel. Forbudet mot organisert bruk tas ut av forskriftene, slik at turvirksomhet i regi av ideelle lag og foreninger, universiteter, skoler eller andre institusjoner kan skje uten å søke dispensasjon. DN mener at fylkesmannen i Oppland sitt forslag om at forvaltningsmyndigheten skal ha melding før ”ideelle lag og foreninger, universitet, etc.” besøker reservatene er en unødvendig streng bestemmelse. Denne og lignende bestemmelser er tatt vekk i de verneforskriftene den er foreslått. DN har også fjernet bestemmelser om at det kan søkes om ”Avgrenset bruk av naturreservatet i undervisningssammenheng”. Siden det ikke lengre er noe forbud mot denne type bruk, faller behovet for en slik bestemmelse bort. DN tilrår å opprettholde et forbud mot teltleirer, idrettsarrangementer og andre større arrangementer, men med adgang til å få dispensasjon for begrenset bruk i så måte. Direktoratet finner grunn til å presisere at en her sikter til virksomhet som innebærer aktiviteter utover vanlig ferdsel til fots, og at bestemmelsen ikke er til hinder for turvirksomhet som nevnt foran. Det legges også til grunn at ordinær teltslagning med inntil noen få telt er tillatt. I enkelte områder langs kysten med spesielt stor fare for slitasje på strandvegetasjonen er det likevel foreslått å ha forbud mot telting.

DN støtter ikke tolkningen til Norges Orienteringsforbund om at nevnte endring i ferdselsbestemmelsene betyr at alle forbundets arrangementer dermed er tillatt - turmarsjer, orienteringsløp etc. Større arrangementer av denne typen må det derfor søkes om dispensasjon for. Når problemstillingene om omfang, tid og sted er avklart, bør det likevel kunne gis dispensasjon for flere år slik at unødig saksbehandling unngås. 

Med hjemmel i naturvernloven § 22 første ledd og etter delegert myndighet, kan direktoratet av hensyn til fredningsformålet ved forskrift forby eller regulere ferdselen i naturreservater dersom dette skulle vise seg nødvendig. En slik formulering er tatt inn i forskriftene som en opplysning, på bakgrunn av oppmykning av bestemmelsene. Dersom det skulle oppstå problemer som følge av ferdsel i et barskogreservat, mener direktoratet at det er svært viktig at problemene søkes løst i et samarbeid mellom forvaltningsmyndigheten og aktuelle organisasjoner/brukere, før en eventuelt vurderer å regulere eller forby ferdsel. I tilfeller der forvaltningsmyndighet ikke er delegert til kommunen, må kommunen trekkes med i et slikt samarbeid.

Adgangen til å regulere eller forby ferdsel, jf. naturvernloven § 22, omfatter all ferdsel og da også motorferdsel. I forbindelse med motorferdsel vil direktoratet understreke den økosystemtankegang som er lagt til grunn i barskogvernet. Formålet er ikke bare knyttet til å bevare barskogen i seg selv, men alt naturlig plante- og dyreliv og alle de naturlige økologiske prosessene. Dette fremkommer klart i fredningsformålet i de foreslåtte forskriftene. Dette innebærer at motorferdsel ikke bare kan vurderes i forhold til mulige skader på vegetasjonen, men også i forhold til at det kan ha forstyrrende effekter i forhold til dyrelivet og de naturlige økologiske prosessene. Motorferdsel i barskogreservatene bør på dette grunnlag begrenses til et minimum, og det er behov for særskilte bestemmelser som gir mulighet til større grad av styring enn gjennom lov om motorferdsel. På bakgrunn av høringsrundene og fylkesmennenes tilrådinger, foreslår direktoratet spesielle tilpasninger i forskriftene for de enkelte områdene, slik at motorferdsel i forbindelse med visse formål er tillatt eller kan tillates etter søknad. Direktoratet har funnet det ønskelig med en presisering av tidligere regelverk, ved at man nå har tatt inn en egen hjemmel for å gi  dispensasjon til nødvendig motorferdsel etter søknad. 

Motorferdsel på barmark vil opplagt kunne komme i strid med fredningsformålet. Bestemmelsene i de foreslåtte foreskriftene er ikke til hinder for gjennomføring av militær operativ virksomhet og tiltak i ambulanse-, politi-, brannvern-, rednings-, oppsyns-, skjøtsels- og forvaltningsøyemed. Dette omfatter ikke øvelseskjøring i tilknytning til slike formål, der det må søkes om særskilt tillatelse. Utover dette mener direktoratet i utgangspunktet at all motorferdsel på barmark må behandles på grunnlag av søknad, slik at både tidspunkt for kjøring, type kjøretøy, trasévalg og omfang kan vurderes i forhold til fredningsformålet. Unntak fra dette kan være motorferdsel på barmark langs etablerte, faste kjøretraséer og på veier. Når det gjelder uttransport av felt elg med mindre motorredskaper som for eksempel jernhest, elgtrekk etc., bør det kunne vurderes å gi flerårige dispensasjoner.

Direktoratet mener med bakgrunn i betraktningene over at det ikke bør innføres et generelt unntak eller dispensasjonshjemmel for motorferdsel i forbindelse med tiltak godkjent i driftsplan for vilt og fisk. 

Kraftlinjer

Direktoratet mener at vedlikehold av kraftlinjer og rydding i og langs trasé bør være tillatt, og at motorferdsel i forbindelse med tilsyn kan tillates etter søknad. Spørsmål om hogst av enkelttrær utenfor ryddebeltet og fornyelse av kraftlinjer, bør behandles som dispensasjonssaker.

Motorferdsel i forbindelse med drift, vedlikehold, fornyelse og oppgradering av installasjoner for overføring av kraft, skal skje etter søknad. Hensikten er å kunne planlegge kjøretraséer og lignende for dermed å kunne unngå å redusere verneverdier. Det skal for eksempel kunne gis tillatelser til et visst antall turer med motorkjøretøy eller for et begrenset tidsrom, i forbindelse med drift og vedlikehold av installasjoner for overføring av kraft. 

Ved akutte feil på kraftledninger kan det oppstå behov for umiddelbar reparasjon av installasjoner som medfører bruk av motorkjøretøy. I slike akutte tilfeller vil det ikke være tid til å innhente tillatelse til bruk av motorkjøretøy i verneområdet. Det forutsettes i slike tilfeller at motorferdsel skjer mest mulig skånsomt, og at det snarest mulig i ettertid meldes fra til ansvarlig forvaltningsmyndighet for verneområdet.

Miljøverndepartementet vil legge til at bestemmelsene åpner for at oppgradering og/eller fornyelse av kraftledninger for heving av spenningsnivå og øking av linjetverrsnitt kan finne sted uten særskilt tillatelse når dette ikke forutsetter vesentlige fysiske endringer i forhold til verneformålet. Bestemmelsen omfatter tilfeller hvor det oppføres andre typer master, ved oppsetting av større master eller opphenging av nye liner m.v. som endrer anleggets egenskaper i forhold til hva det er gitt konsesjon til å etablere, og når endringen ikke innebærer en vesentlige fysisk endring i forhold til formålet med vernet. Eksempel på tiltak kan være endring av driftsspenning eller linetykkelse. Oppgraderinger som innebærer bruk av større eller endrede master kan også omfattes dersom det ikke kommer i konflikt med verneverdiene. 

Oppgradering/fornyelse av kraftledninger som ikke faller inn under den generelle unntaksbestemmelsen skal behandles etter søknad. Med dette siktes til tilfeller hvor oppgraderingen eller fornyelsen  kan innebære en vesentlig fysisk endring i strid med verneformålet. Ved vurderingen av om oppgraderingen eller fornyelsen innebærer en vesentlig fysisk endring i forhold til formålet med vernet vil være en konkret vurdering av tiltakets samfunnsmessige betydning satt opp mot hensynet til verneformålet i det enkelte tilfelle. Departementet antar at slike dispensasjoner under normale omstendigheter vil kunne gis. Hensikten med konkret søknad er også å etablere en kontakt i forkant mellom tiltakshaver og forvaltningsmyndigheten for verneområdet med sikte på drøfte avbøtende tiltak slik at mulige negative konsekvenser for verneformålet som følge av anlegget i størst mulig grad reduseres, og dermed synliggjøres allerede i søknaden. Hensikten er ikke å diskutere nedleggelse eller dramatiske omlegginger av det eksisterende anlegget, men derimot en mest mulig skånsom utforming og mindre justeringer av anlegget. Opprettholdelse av luftledning i det samme området skal normalt aksepteres. Ved vurderingen skal det legges vekt på tiltakshaverens plikter etter energiloven til å sørge for å holde anlegget i tilfredsstillende driftssikker stand, herunder sørge for vedlikehold og modernisering som sikrer en tilfredsstillende leveringskvalitet, samt plikten til ved planlegging, utførelse og drift av elektriske anlegg plikter å sørge for at allmennheten påføres minst mulig miljø- og landskapsmessige ulemper i den grad det kan skje uten urimelige kostnader eller ulemper for konsesjonæren. 

Departementet vil presisere at nye kraftledninger krever særskilt tillatelse etter søknad. Slike søknader vil bli behandlet i henhold til den generelle dispensasjonsbestemmelsen. Hvis et planlagt nytt anlegg ikke er i direkte konflikt med verneformålet, kan det gis tillatelse til et slikt tiltak. 

Plantefelt

Noen av områdene omfatter plantefelt. Av hensyn til fredningsformålet kan det være ønskelig å ta disse ut. Følgelig er det i forskriftene gitt mulighet til hogst av plantefelt etter søknad. Der det er åpnet for hogst av plantefelt er det også tatt med mulighet for å søke om motorferdsel i forbindelse med  dette.

Beiting

Med begrepet ”tradisjonell beiting”, forstås beiting med de dyrearter og i det omfang som tidligere har foregått innenfor det aktuelle område. Direktoratet legger til grunn at beiting som kan ha ligget nede noen år, for eksempel beiting med storfe, vil være tillatt. Beiting med for eksempel geit i et område der det ikke har foregått tidligere, vil imidlertid ikke være tillatt. Direktoratet bemerker at en eventuell regulering vil kreve at det fastsettes en egen forskrift om dette, og  viser til ordlyden i forskriften: ”Direktoratet for naturforvaltning kan av hensyn til fredningsformålet ved forskrift regulere beitetrykket i hele eller deler av reservatet.” Dersom det skulle oppstå problemer som følge av beiting i et barskogreservat, mener direktoratet at det er svært viktig at problemene søkes løst i et samarbeid mellom forvaltningsmyndigheten og aktuelle organisasjoner og brukere, før en eventuelt vurderer å regulere beitetrykket ved forskrift. I tilfeller der forvaltningsmyndighet ikke er delegert til kommunen, må kommunen trekkes med i et slikt samarbeid. Direktoratet foreslår at den endrede ordlyden tas inn i forskriftene for samtlige områder. I områder der det er kommet ønsker om motorferdsel i forbindelse med beiting, er det tatt inn en mulighet for å søke om dispensasjon til dette.

Bålbrenning

Direktoratet mener at spørsmålet om bålbrenning må relateres til områdenes sårbarhet - herunder størrelse, brannfare og mulighetene for slukking, forekomst og nydannelse av tørt virke og omfanget av bruk. På bakgrunn av fylkesmennenes tilrådinger foreslår direktoratet at bålbrenning på visse vilkår tillates i de fleste områdene. Fordi vegetasjonen, herunder døde busker og trær, er fredet mot skade og ødeleggelse, må det åpnes for bålbrenning i forskriftene. Direktoratet foreslår at ”bruk av tørre kvister og medbragt ved til bål” generelt skal være tillatt i reservater på over 1000 dekar. Etter konkret vurdering er det likevel foreslått bålforbud i noen av reservatene som er over 1000 dekar.

Vedhogst

I en del reservater finnes det hytter eller koier og det er ofte ønske om å hogge ved til disse. DN mener slik hogst er akseptabel der konsekvensene av å frakte inn ved er større enn selve hogsten. Der hvor hytter eller koier har gode adkomstmuligheter (nær vernegrensen eller vei) bør derimot ved transporteres inn.

Landfester og opplag av båt i områder som grenser til sjø

Når det gjelder nødvendige tiltak på land i forbindelse med fiske og havbruk, er det åpnet for etablering av enkle landfester for fartøyer, fiskeredskaper og for oppdrettsanlegg lokalisert utenfor verneområdet, fordi dette ikke er vurdert å komme i vesentlig konflikt med verneverdiene i denne verneplanen. Det forutsettes at slike landfester kun består av enkle bolter og lignende. For andre tiltak på land i forbindelse med fiske og havbruk må dette vurderes etter søknad i hvert enkelt tilfelle. DN foreslår at en slik bestemmelse settes tas med i alle områder som grenser til sjø, jf. avsnitt om Vedlikehold av bygninger og anlegg. 

Militær operativ virksomhet

Direktoratet for naturforvaltning viser til brev fra Forsvarets overkommando, Operasjonsstaben, av 07.01.97 der det fremgår hva som menes med ”militær operativ virksomhet” i vernede områder. Motorferdsel i forbindelse med vanlige øvelser omfattes ikke av begrepet, og er således ikke tillatt.

Forskning og andre undersøkelser i verneområder

Det vises til Bergvesenets høringsuttalelse der det bes om at det gjennom verneforskriftene gis adgang til å foreta geologisk undersøkelser som ikke medfører inngrep av synlig art når hensikten er å ”forfølge” et geologisk forskningsobjekt eller et prospekteringsobjekt gjennom verneområdet. Direktoratet for naturforvaltning viser her til forskriftens § 8, der det kan gjøres unntak fra forskriften for vitenskapelige undersøkelser eller arbeider av vesentlig samfunnsmessig betydning dersom det ikke strider mot formålet med fredningen. Det presiseres i denne sammenheng at slike undersøkelser må vurderes fra område til område, samt at undersøkelser med formål å finne økonomisk drivbare forekomster ikke vil være ønskelige, da utnyttelse av slike i de aller fleste tilfeller vil være i strid med verneformålet.

Når det gjelder behovet for vitenskapelige undersøkelser, viser DN til at søknader om dette  også må behandles etter forskriftens § 8.

Sammenslåing med tidligere fredede områder og oppheving av midlertidig vern.
For en del områder er det aktuelt å samordne forskriftene med tilgrensende eksisterende naturreservater. Dette gjelder områdene Skråstadheia, Grønehaugen, Haraldsfjellet, Liadalane, Hagahogget, Østmarka og Kløvstadhøgda. I tillegg foreslås en del av Søndre Jeløy landskapsvernområde fredet som Rødsåsen naturreservat, en del av Semsvannet landskapsvernområde foreslås fredet som en del av Hagahogget naturreservat, mens en del av Hanestadnea naturreservat foreslås fredet som en del av Grøttingnea naturreservat. Som en følge av at forskriftene samordnes, oppheves eller endres de eksisterende forskriftene for disse områdenesamtidig med at det fattes vernevedtak i Verneplan for barskog Øst- Norge, fase II.

DN tilrår også at de midlertidige vernevedtakene for Vondalen (16.10.1998), Stavnselva (09.07.1997), Kongsrudtjern (20. 10.1998) og Kløvstadhøgda (25.06.1997) oppheves samtidig med at det fattes et vernevedtak i verneplan for barskog øst-Norge.Fase II.

Av de områdene som DN ikke prioriterer innenfor arealrammen er Bremsåsen, Nordre Skaugumåsen og Totenåsen, også utvidelser av eksisterende verneområder. Nordre Skaugumåsen berører i tillegg Semsvannet landskapsvernområde. For utvidelsene og for Nordre Skaugumåsen og Semsvannet gjelder samordningen av forskrifter som nevnt ovenfor.

Miljøverndepartementet vil bemerke at områder som DN ikke prioriterer innenfor arealrammen, utvidelser av Bremsåsen, Nordre Skaugumåsen og Totenåsen nevnt ovenfor, samt Trillemarka, Torjusheia, Nordskogen, Håøya og Grøttingnea blir foreslått vernet, jfr. Kap.1 BAKGRUNN, side 1-2 

11. Økonomiske og administrative konsekvenser

Det legges opp til at Direktoratet for naturforvaltning avgjør hvem som skal være forvaltningsmyndighet for det enkelte området. Kostnader til merking av grenser, oppsyn m.m. vil dekkes innefor ordinære budsjettposter. 

12. Merknader til de enkelte lokalitetene som prioriteres innenfor en kvote på 40km2 produktiv barskog

1. Skråstadheia naturreservat, Kristiansand og Vennesla kommuner, Vest-Agder fylke (9 187 daa).

En grunneier mener området er unødig stort. Naturvernforbundet, Norsk Zoologisk Forening, Kristiansandsavdelingen, og Norsk Botanisk forening, Sørlandsavdelingen prioriterer området for vern. Agder skogeigarlag plasserer området blant de to mest aktuelle å verne i Vest-Agder, men ønsker at arealer av ungskog bør tas ut. Fylkeslandbruksstyret prioriterer området for vern, men mener grensejusteringer bør vurderes. Kristiansands orienteringsklubb og Vest-Agder Orienteringskrets mener at forskriften ikke må sette et generelt forbud mot idrettsarrangementer og i særdeleshet ikke for orienteringsløp. Forsvarets bygningstjeneste aksepterer vernet under forutsetning av forsvarets interesser er sikret på deres eiendom. Norges vassdrags- og energidirektorat (NVE) og Kristiansand Energiverk og Vest-Agder Energiverk ber om at verneforskriften utformes slik at vedlikehold, drift og oppsyn av egne anlegg fortsatt er tillatt. Kristiansand kommune forutsetter at de faglige argumentene for vern i nasjonal sammenheng er lagt til grunn og slutter seg til vern av området. Vennesla kommune har ingen merknader.

Fylkesmannen er enig i  at det bør være et generelt unntak for vedlikehold, drift og oppsyn av eksisterende anlegg, men mener behovet for motorisert transport bør avklares gjennom søknad. Tillatelse til motorferdsel bør gis som en rammetillatelse over flere år. I akutte situasjoner og når det anses nødvendig for å sikre en forsvarlig energiforsyning, bør likevel motorferdsel være tillatt.

Fylkesmannen mener forsvarets øvingsvirksomhet generelt kan aksepteres når det er snakk om mindre grupper (under 50 personer), mens det ved større grupper (50-250 personer) bør søkes om dispensasjon. Det samme prinsippet er lagt til grunn for orienteringsløp og andre arrangementer. Fylkesmannen foreslår omfattende og detaljerte bestemmelser for å regulere dette. 

Fylkesmannen foreslår at en holme i Grovannet tas ut av verneforslaget, og at vernegrensen i stedet følger den vestlige strandkanten langs Grovannet.

Fylkesmannen tilrår at Skråstadheia fredes som naturreservat, med de bestemmelser og den avgrensingen som fremgår av tilrådningen.
Ved sentral høring endret DN grensen for området i tråd med fylkesmannens tilråding.

Kristiansand Orienteringsklubb er misfornøyd med måten orienteringssporten er behandlet på i Fylkesmannens tilråding og begrensningene et eventuelt reservat legger på bruken av orienteringskartene. Norsk biologforening mener det er uheldig at grensa er trukket langs vannkanten. Forsvarets bygningstjeneste (FBT) ba i sin høringsuttalelse til lokal høring om at grensen ved Kyrtjønn trekkes  slik at den ikke kommer i konflikt med Forsvarets interesser i forbindelse med bruk av skytebanen. Forholdet er ikke kommentert av fylkesmannen. FBT foreslår at nedsetting av grensemerker inngår i nærmere samarbeid om en forvaltningsplan og medtas i forskriften nå, eventuelt som en fotnote til § 1. FBT har ingen ytterligere kommentarer til endringene som er tatt inn i forskriftene, men minner om at det foreligger tilpasninger som bør drøftes nærmer i en forvaltningsplan. NVE viser til at området berøres av en kraftledning som tilhører Vest-Agder Energiverk, og ønsker en grensejustering av verneområdet for å sikre at en viktig T-avgrening mot Timenes kan gjennomføres. Naturvernforbundet og Natur og Ungdom mener at det bør gjennomføres betydelige grensejusteringer i området, fordi et tidligere kjerneområde helt nord er flatehogd, og egner seg dårlig for vern etter naturvernloven. 

Når det gjelder forholdet til orienteringssport, viser DN til de generelle kommentarene om ferdsel i Kap. 10. DN mener nærmere detaljer om hvordan konkrete arrangementer skal gjennomføres bør behandles etter  søknad og ikke spesifiseres i forskriften.

DN mener Forsvarets virksomhet i verneområder kun bør omfatte ”militær operativ virksomhet” (jf. Kap. 10 i generell del) og at øvinger bør legges til andre områder.  Fylkesmannen kan etter forspørsel  ikke  se noen konflikt i forhold til avgrensningen ved skytebanen ved Kyrtjønn. Ut over dette vil det ved utarbeiding av forvaltningsplan være naturlig å samarbeide med Forsvaret i den grad deres interesser berøres.

DN foreslår at Vondalen tas ut av verneforslaget da verneverdiene her er redusert etter hogst.. Denne grenseendringen medfører også at kraftlinjeprosjektet med T-avgrening mot Timenes ikke berøres av verneforslaget.

DN viser til de generelle kommentarene i Kap. 8 og 10 og slutter seg ellers til fylkesmannens tilråding om fredning av Skrådstadheia som naturreservat.

Miljøverndepartementet vil bemerke at etter samråd med Forsvarsdepartementet i sluttbehandling av saken, er grensen for verneområdet trukket slik at sikkerhetssonen for skoleskytebanen ved Kyrtjønn faller helt utenfor verneområdet. Det er også oppnådd enighet om at det skal utarbeides forvaltningsplan for verneområdet. For øvrig slutter Miljøverndepartementet seg til Direktoratets forslag og tilrår at Skråstadheia naturreservat opprettes i henhold til vedlagt forskrift og kart. Dette medfører at kgl. res av 22 desember 1978 om fredning av Grovann, Murtetjønn og Murtedalen naturreservater oppheves.   

2. Einarvannet naturreservat, Flekkefjord og Lund kommuner, Vest-Agder og Rogaland fylker (3 280 daa)

Grunneierne er negative til vern og foreslår grenseendring i to områder. De ønsker også mulighet for å holde båt i Djupetjønn, fri ferdsel i forbindelse med frakt av materialer til vedlikehold og restaurering av bygninger på Sandsmarkstølen og Heimre Stølen, og å kunne bygge ei stø ved badeplassen Støå i Einarvannet. Naturvernforbundet prioriterer området for vern. Agder skogeigarlag og Fylkeslandbruksstyret mener området bør tas ut av verneplanene, sekundært at ungskog justeres ut. Flekkefjord kommune mener at kommunen har tatt sin del av vernet ved opprettelsen av Øykenheia (8000 daa) i første runde av barskogvernet. Det vises til investeringene som er gjort i veier. Flekkefjord landbruksnemd mener at vern ikke vil ha stor betydning for kommunen totalt sett, men at vernet vil få store konsekvenser for de enkelte brukene. Lund kommune har ingen merknader.

Fylkesmannen tilrår at forskriftene tilpasses slik at det gjøres unntak for restaurering av nevnte støler og bruk av båt på Djupetjønn. For å holde motorferdselen på et minimum, tilrår fylkesmannen at det må søkes om dispensasjon for motorferdsel både for jakt og vedlikehold av anlegg.  Fylkesmannen har ikke innvendinger mot at det settes opp ei bu ved badeplassen på Støå, men har ikke tatt dette med i forskriften. Fylkesmannen viser til at det ved utforming av vernegrensen er gjort tilpasninger for å imøtekomme grunneierne på østsiden av Einarvannet. 

Fylkesmannen tilrår at Einarvannet fredes som naturreservat, med de bestemmelser som fremgår av tilrådningen.

DN viser til at restaurering av støler eller andre bygninger kan være mer omfattende enn vedlikehold og at det i så fall må søkes dispensasjon til restaurering. DN presiserer at et vern ikke er ment å hindre restaurering av nevnte støler, men at hensikten med å kreve behandling etter søknad er å få vurdert omfang og utseende på tiltakene. DN viser til de generelle kommentarene i Kap. 8 og 10 og slutter seg ellers til fylkesmannens tilråding om fredning av Einarvannet som naturreservat. 

Miljøverndepartementet slutter seg til Direktoratets forslag og tilrår at Einarvannet naturreservat opprettes i henhold til vedlagt forskrift og kart.

3. Utvidelse Grønehaugen naturreservat, Lyngdal, Vest-Agder fylke (nytt areal 41 daa, totalareal 152 daa)

Agder Skogeigarlag, Fylkeslandbruksstyret og Lyngdal kommune stiller seg positive til utvidelsen av Grønehaugen naturreservat.

Fylkesmannen går inn for utvidelse av Grønehaugen naturreservat for å bevare en liten og spesiell forekomst av gammel furuskog på høy og super bonitet i Sørlandets eikeskogsregion.

Kommunestyret i Lyngdal gir sin tilslutningen til det foreliggende forslag vedr. Grønehaugen da de driftsmessige ulempene vil være begrenset. Det forutsettes at verneområdet utvides gjennom frivillig avtale med grunneier og at det ytes full erstatning.

DN viser til de generelle kommentarene i Kap. 8 og 10 og slutter seg ellers til fylkesmannens tilråding om utvidelse av Grønehaugen naturreservat.

Miljøverndepartementet slutter seg til Direktoratets forslag og tilrår at Grønehaugen naturreservat opprettes i henhold til vedlagt forskrift og kart. Dette medfører at kgl. res av 21. juni 1996 om fredning av Grønehaugen naturreservat oppheves.

4. Dikeelva naturreservat, Birkenes kommune, Aust-Agder fylke (2 315 daa)

Dikeelvens opprenskning ønsker et generelt unntak for ”Fløting, samt vedlikehold og utbedring av vassdraget i den forbindelse”. Agder skogeigarlag har ikke store motforestillinger til vern av området. Birkenes kommune er positive til vern av området. Fylkeslandbruksstyret har ingen særlige merknader til verneforslaget og slutter seg til kommunens vedtak.

Fylkesmannen mener at fløting og forsiktig tilrettelegging for dette neppe vil være i konflikt med verneformålet, og at en eventuell søknad kan behandles som et spesielt tilfelle i henhold til den generelle dispensasjonsregelen. Fylkesmannen tilrår at Dikeelva fredes som naturreservat med den foreslåtte vernegrense og verneforskrift.

Naturvernforbundet og Natur og Ungdom prioriterer ikke dette området.

DN vil påpeke at inngrep i vassdraget også må vurderes i forhold til vannressursloven og lov om laksefisk og innlandsfisk.  DN viser til de generelle kommentarene i Kap. 8 og 10 og slutter seg ellers til fylkesmannens tilråding om fredning av Dikeelva som naturreservat.

Miljøverndepartementet slutter seg til Direktoratets forslag og tilrår at Dikeelva naturreservat opprettes i henhold til vedlagt forskrift og kart.

5. Gulspettvannet naturreservat, Tvedestrand kommune og Risør kommune, Aust-Agder fylke (639 daa)

Risør kommune og Fylkeslandbruksstyret slutter seg til vern av området. Nidarå tømmersalslag mener området klart er konfliktfylt for næringen. Grunneier protesterer på forslag om fredning, spesielt gjelder dette for et areal med omsøkt hogst.

Fylkesmannen foreslår å imøtekomme ønske fra grunneier ved å ta ut ca. 28 daa sørvest i området, og mener dette ikke reduserer verneverdiene i vesentlig grad. Fylkesmannen anbefaler vern av Gulspettvannet som naturreservat med de justeringer som framgår av tilrådningen.

Ved sentral høring endret DN grensen for området i tråd med fylkesmannens tilråding, jf. kart datert DN oktober 2001.

Norsk biologforening mener det er uheldig at et område med skrent og myr er tatt bort, da disse ville vært viktige buffersoner. Norges skogeierforbund og Norges Bondelag ønsker at området tas ut av planen ut fra næringsinteresser og konfliktgrad. 

DN viser til den faglige vurdering fylkesmannen har gjort. Ellers viser DN til de generelle kommentarene i Kap. 8 og 10 og slutter seg til fylkesmannens tilråding om fredning av Gulspettvannet som naturreservat.

Miljøverndepartementet slutter seg til Direktoratets forslag og tilrår at Gulspettvatnet naturreservat opprettes i henhold til vedlagt forskrift og kart.

6. Haugsjåknipen naturreservat, Froland og Tvedestrand kommuner, Aust-Agder fylke (885 daa)

Grunneierne i Froland kommune er sterkt imot vern av eiendommen. Grunneier i Tvedestrand kommune ønsker justering av arealet. Nidarå tømmersalslag er generelt imot vern av barskog og anbefaler spesielt ikke at konfliktfylte områder vernes. Det vises til at vernetidspunktet er uheldig da en ny generasjon akkurat har flyttet til området med siktemål å utnytte skogen. 

Froland skogeigarlag mener det er uakseptabelt å frede et så stort område da forsøket med makeskifte ikke førte frem. Det er urimelig å splitte opp en slik sammenhengende eiendom. 

Norskog viser til at den høye konfliktgraden i dette området gjør at andre områder bør velges for vern. Froland kommune ser hensikten med vern at området, men mener at konfliktene knyttet til vern av Haugsjåknipen må tillegges sterk vekt ved prioritering mellom verneområdene. Kommunestyret mener at konflikten kan reduseres dersom arealet reduseres. 

Tvedestrand kommune ser hensikten med vern av området, men mener arealer med ungskog og plantefelt i Tvedestrand bør reduseres ut. Fylkeslandbruksstyret viser til at området ikke er utbygd med skogsveier slik at det i dag er vanskelig og tungvinte driftsforhold i den delen som ligger i Froland. De mener grensen i vest kan flyttes ytterligere oppover langs lia uten at verneverdiene reduseres vesentlig. I nordøst foreslår de at grensa følger kraftlinja som går gjennom området.

Fylkesmannen regner området som en av de to mest verneverdige lokalitetene for fylket i denne verneplanen. Konfliktnivået er imidlertid også høyt. Det har ikke lykkes å komme fram til en løsning om makeskifte. Fylkesmannen mener den vestvendte lia ned mot Haugsjå gård kan gå ut av verneforslaget, og viser til at kjerneområdene med spesielt store kvaliteter fortsatt ligger inne i verneforslaget. I tillegg foreslår fylkesmannen å ta ut et lite område i sørøst (Tvedestrand kommune) som brukes som forsøksfelt for Norsk institutt for skogforskning. Siden de foreslåtte grenseendringene fører til at totalarealet blir under 1000 daa, mener fylkesmannen at det også bør innføres bålforbud. 

Fylkesmannen tilrår at Haugsjåknipen vernes som naturreservat, men med de endringer i vernegrensen som framgår av tilrådningen. 

DN valgte å ikke endre grensen for området i tråd med fylkesmannens tilråding før sentral høring, men ba de sentrale høringsinstansene og det sentrale utvalget vurdere grenseendringsforslaget spesielt.

Carl August Fleischer stiller seg kritisk til vern av Haugsjåknipen og mener konflikten er for stor. Grunneierne i Froland kritiserer at DN ikke har fulgt opp fylkesmannens tilråding om å redusere arealet på deres eiendom, før planen ble sendt på sentral høring. Statens naturforvaltningsråd fremhever Haugsjåknipen som et nasjonalt viktig område for vern ut fra forekomsten av sjeldne arter, og ber om at størst mulig avgrensing velges. Skogforsk har siden midt på 30-tallet disponert deler av skogen på Haugsjå gård som forsøksarealer (tynnings- og produksjonsundersøkelser), og ønsker å videreføre igangværende forsøksvirksomhet. Norskog mener det ikke gjort nok for å dempe konflikten i Haugsjåknipen, bl. a. i form av å skaffe makeskifteareal. Organisasjonen mener området på grunn av konfliktnivået bør trekkes ut av bruttolista, eventuelt at redusert areal legges til grunn. Naturvernforbundet og Natur og Ungdom mener Haugsjåknipen både har nasjonale og internasjonale verneverdier. Organisasjonene mener fylkesmannens  nye forslag til avgrensing er svært uheldig, og viser til at områdets areal er relativt lite i forhold til å kunne opprettholde et usedvanlig stort antall truede arter av lav og vedboende sopp og at de vestvendte delene har naturkvaliteter som raskt vil utvikle seg til de samme kvaliteter som i dag finnes innenfor kjerneområdet. Uten å inkludere disse arealene vil de truede artene få en mer usikker fremtid, og områdets helhet og naturlige variasjonsbredde blir sterkt redusert. Organisasjonene viser også til at fylkesmannens forslag medfører at de mest produktive delene av området blir tatt ut. Norges skogeierforbund og Norges Bondelag ønsker at området tas ut av planen ut fra næringsinteresser og konfliktgrad.

DN viser til at de faglige verdiene i området er godt dokumentert, men også at verneforslaget har møtt sterk motstand fra særlig en grunneier. DN beklager også at forsøket på å kjøpe opp makeskifteareal ikke lyktes, ut fra en svært betydelig forskjell i verdivurdering mellom DN og selger. Fylkesmannens forslag til avgrensning i den vestvendte lia mot Haugsjå gård innebærer at totalarealet reduseres , verneområdet får en dårligere og mer langstrakt arrondering og at en god del produktiv skog ikke blir med. Kjerneområdet slik det er angitt i registreringsrapporten, blir likevel i hovedsak med innenfor den nye avgrensningen. Etter en samlet vurdering mener DN fylkesmannens forslag er et akseptabelt kompromiss mellom de svært store verneverdiene og grunneiernes interesser. DN er også enig med fylkesmannen i at et forsøksfelt for skogbruk i sør-øst bør tas ut av verneforslaget. DN foreslår å ta med en bestemmelse som sikrer drift og vedlikehold av elektriske anlegg. Ordlyden i bestemmelsen er lik den som tidligere er benyttet i verneplan for barskog Midt-Norge. Ellers viser DN viser til de generelle kommentarene i Kap. 8 og 10 og slutter seg for øvrig til fylkesmannens tilrådning om fredning av Haugsjåknipen som naturreservat.

Miljøverndepartementet slutter seg til Direktoratets forslag og tilrår at Haugsjåknipen naturreservat opprettes i henhold til vedlagt forskrift og kart.

7. Jomåsknutene naturreservat, Froland kommune, Aust-Agder fylke (1 151 daa).

En grunneier er mot vern av området. Nidarå tømmersalslag og Froland skogeierlag er mot vern da det vil gå ut over driftsgrunnlaget for de eiendommene som berøres. De viser også til områdets betydning for tradisjonelt friluftsliv. Froland kommune ser hensikten med vern av Jomåsknutene, men mener at verneforskriften bør endres slik at området kan brukes aktivt til friluftsliv med blant annet organiserte turer og bålbrenning. Kommunen ønsker også grensejustering. Fylkeslandbrukstyret slutter seg til kommunens forslag til grensejustering og forskriftsendring.

Fylkesmannen viser til at ny forskriftsordlyd ivaretar friluftsinteressene i området. Fylkesmannen tilrår at Jomåsknutene vernes som naturreservat og med den foreslåtte avgrensning.

Statens naturforvaltningsråd fremhever Jomåsknutene blant områder som det er viktig å verne ut fra forekomsten av sjeldne arter. Norges skogeierforbund og Norges Bondelag ønsker at området tas ut av planen ut fra næringsinteresser og konfliktgrad.

DN viser til de generelle kommentarene i Kap. 8 og 10 og slutter seg ellers til fylkesmannens tilråding om fredning av Jomåsknutene som naturreservat.

Miljøverndepartementet slutter seg til Direktoratets forslag og tilrår at Jomåsknutane naturreservat opprettes i henhold til vedlagt forskrift og kart.

8. Langesundstangen, Bamble kommune, Telemark fylke (138 daa)

Bamble kommune ønsker ikke at Langesundstangen fredes som barskogreservat, og ønsker isteden at området bør få status som friluftsområde. Dersom det allikevel blir vern, ønsker kommunen å være med på å utforme forskriftene. Langesund Vel ønsker at området tilrettelegges og forvaltes for mennesker og natur. Telemark Tømmersalgslag,  Skien-Telemark Turistforening, Telemark Botaniske forening, Norsk Ornitologisk forening, avd Telemark, Telemark bondelag går alle inn for fredning av Langesundstangen. Naturvernforbundet i Telemark viser til at området har godt dokumenterte naturverdier, men prioriterer ikke området høyest blant de aktuelle i Telemark. Alternativt bør området vernes som en del av Oslofjordplanen.

Fylkesmannen viser til de store verneverdiene i området og at  deler av området og verneverdiene er sårbare for tråkk og slitasje. Ved et eventuelt vern vil området fortsatt være åpent for allment friluftsliv, men med enkelte restriksjoner på aktivitet som kan skade verneverdiene. Fylkesmannen tilrår at Langesundstangen fredes som naturreservat etter naturvernloven, med den avgrensingen som fremgår av DN-rapport 1999-4.

Langesundstangen prioriteres høyt av Naturvernforbundet og Natur og Ungdom. 

DN viser til de generelle kommentarene i Kap. 8 og 10 og slutter seg ellers til fylkesmannens tilråding om fredning av Langesundstangen som naturreservat.

Miljøverndepartementet slutter seg til Direktoratets forslag og tilrår at Langesundstangen naturreservat opprettes i henhold til vedlagt forskrift og kart.

9. Rønnomdalen naturreservat, Drangedal kommune, Telemark fylke (2 524 daa) 

En grunneier mener at fredningen vil bli et alvorlig inngrep i hans framtidige inntektsmuligheter da han eier 70% av arealene i området og er gårdbruker på heltid. En annen grunneier ønsker at bading skal være tillatt og at eventuelle restriksjoner på ferdsel ikke skal gjelde grunneierne. Drangedal kommune ønsker ikke fredning av Rønnomdalen, eventuelt at et mindre område i de bratteste og mest høytliggende partiene fredes. Drangedal skogeierlag, Telemark bondelag og Telemark Tømmersalgslag fraråder fredning av Rønnomdalen ut fra næringsinteresser. Skien- Telemark Turistforening, Telemark Botaniske forening, Norsk Ornitologisk forening avd. Telemark anbefaler fredning av Rønnomdalen.

Vernebestemmelsene setter ikke forbud mot bading og eventuelle ferdselsrestriksjoner i framtiden vil bli gjenstand for egne høringer. I dette området berøres en grunneier særlig sterkt av verneforslaget. Fylkesmannen  mener området har så mange kvaliteter at det til tross for dokumenterte næringsinteressene, forsvarer bruk av naturvernloven, og viser til at erstatningsreglene. Fylkesmannen anbefaler at Rønnomdalen fredes som naturreservat med avgrensingen som går frem av høringsdokumentene.

Norges Skogeierforbund og Norges Bondelag ber om at området tas ut av planen ut fra næringsinteresser.

DN viser til de generelle kommentarene i Kap. 8 og 10 og slutter seg ellers til fylkesmannens tilråding om fredning av Rønnomdalen som naturreservat.

Miljøverndepartementet slutter seg til Direktoratets forslag og tilrår at Rønnomdalen naturreservat opprettes i henhold til vedlagt forskrift og kart.

10. Grønnåsliane naturreservat, Kragerø kommune, Telemark fylke (348 daa)

Grunneierne som har uttalt seg ønsker generelt at vernet begrenses på deres eiendommer. Telemark Tømmersalgslag mener dette området bør holdes utenfor verneplanen da en grunneier berøres sterkt av vernet, samt at området ikke har høyeste verneverdi. Telemark botaniske forening mener Grønnåsliane i høyeste grad må tas vare på. Området må ikke få gro igjen, og ved eventuelt vern må det lages plan for løpende skjøtsel. Naturvernforbundet i Telemark uttaler at området har store verneverdier, men at det er mulig at disse kan sikres ved skjøtselsplan og biotopskjøtselstilskudd fra  Landbruksdepartementet. Dette anbefales dersom det er praktisk mulig. Norsk Ornitologisk Forening prioriterer ikke Grønnåsliane høyest av områdene i Telemark, men ønsker at naturverdiene i området sikres. Telemark bondelag mener området bør tas ut av barskogverneplanen. Kragerø kommune anbefaler at området vernes, og anbefaler videre at området utvides slik at arealer langs bekkene i Ånevika inkluderes.

Fylkesmannen foreslår å ta ut et større område i den nordvestre del av verneforslaget. Området har klare verneverdier, men endringen begrunnes med at den demper konflikten i forhold til grunneier. Av hensyn til å få en enhetlig arrondering, foreslår også fylkesmannen å justere vernegrensen langs hyttene nede ved sjøen. Arealene som utgår er i hovedsak gammel kulturmark, men enkelte deler (eiendom 65/18) har også klare botaniske verdier. Fylkesmannen har ikke kunnet anbefale å utvide verneområdet langs bekkene i Ånevika på grunn av manglende dokumentasjon. Fylkesmannen anbefaler vern av Grønnåsliane som naturreservat med visse justeringer i vernegrensen.

Ved sentral høring endret DN grensen for området i tråd med fylkesmannens tilråding.

Bergvesenet viser til at det i 1918 ble drevet gruvedrift i området, men at driften ble nedlagt samme år. Bergvesenet ser ikke forekomsten som noe hinder for opprettelsen av naturreservat, men det må tas hensyn til eventuelle sikringsarbeider av de gamle gruveåpningene og etterfølgende vedlikeholdsarbeider. I dette kan det ligge et begrenset behov for motorisert ferdsel. Naturvernforbundet og Natur og Ungdom prioriterer vern av området svært høyt og er kritiske til at verneverdige arealer med rik flora i nord og på eiendom 65/18 er tatt ut. Organisasjonene viser også til innspill fra Kragerø kommune om å inkludere områdene langs bekkene i Ånevika i reservatet, og beklager at Fylkesmannen ikke har fulgt opp dette.  Norges skogeierforbund og Norges Bondelag ønsker at området tas ut av planen ut fra næringsinteresser.
DN tilrår å endre forskriftene slik at de ikke er til hinder for at Bergvesenet kan sikre nedlagte gruveganger og at det kan søkes om motorferdsel til slik aktivitet. Når det gjelder ev. undersøkelser, vises det til de generelle kommentarene om dette i Kap. 10. DN ser at utvidelsesforslaget fra kommunen bør vurderes nærmere, men at det ikke er tilrådelig  å utsette verneplanen for å avklare dette nærmere. Kommunen har også mulighet til å ta vare på  naturverdier ved å regulere området til spesialområde for vern. DN viser til de generelle kommentarene i Kap. 8 og 10 og slutter seg ellers til fylkesmannens tilråding om fredning av Grønnåsliane som naturreservat.

Miljøverndepartementet slutter seg til Direktoratets forslag og tilrår at Grønnåsliane naturreservat opprettes i henhold til vedlagt forskrift og kart.

11. Mørkvassjuvet naturreservat, Nome kommune, Telemark fylke (4 478 daa)

Ved lokal høring forelå det  utkast til avtale mellom en grunneier og Staten om kjøp av hele eiendommen, der deler ligger i det foreslåtte Mørkvassjuvet naturreservat. Grunneier har også foreslått å utvide verneområdet. Nome kommune, Telemark Tømmersalgslag, Telemark Botaniske forening, Naturvernforbundet i Telemark, Norsk Ornitologisk forening avd. Telemark og Telemark bondelag går inn for fredning av Mørkvassjuvet.

Fylkesmannen mener arealene i den foreslåtte utvidelsen har lavere verdi enn arealene som inngår i verneforslaget, og at de derfor ikke kan prioriteres innenfor den knappe arealkvoten i denne verneplanen. Fylkesmannen anbefaler at Mørkvassjuvet vernes som reservat etter naturvernloven.

DN prioriterte ikke å ta med den foreslåtte utvidelsen videre på sentral høring.

Statens naturforvaltningsråd fremhever Mørkvassjuvet som et område det er viktig å verne ut fra forekomsten av sjeldne arter. Naturvernforbundet og natur og Ungdom prioriterer området svært høyt.

Staten v/DN kjøpte nesten hele det arealet som er foreslått vernet (gnr. 115 bnr. 13 og 16) i 2001.  DN viser til de generelle kommentarene i Kap. 8 og 10 og slutter seg ellers til fylkesmannens tilråding om fredning av Mørkvassjuvet som naturreservat.

Miljøverndepartementet slutter seg til Direktoratets forslag og tilrår at Mørkvassjuvet naturreservat opprettes i henhold til vedlagt forskrift og kart.

12. Murefjellet naturreservat, Nome kommune, Telemark fylke (1 690 daa)

Grunneierne protesterer på fredningsforslaget. En av grunneierne ønsker å sikre retten til restaurering av eksisterende hytte og hogst av ved både til hytte og eget gårdsbruk. Nome kommune anbefaler ikke at Murefjellet fredes. Telemark tømmersalgslag og Telemark Bondelag mener Murefjellet må tas ut av verneplanen. Telemark Botaniske forening, Naturvernforbundet i Telemark, Norsk Ornitologisk forening påpeker store verneverdier og går inn for vern av området

Fylkesmannen viser til at det ikke finnes andre skogreservater i denne delen av fylket, og at området ikke kan erstattes av for eksempel et større verneområde i Mørkvassjuvet. Det har vært områder tilgjengelig for makeskifte, men liten interesse fra grunneierne gjorde at det ikke ble arbeidet videre med dette. Fylkesmannen mener forskriftene allerede dekker behovene i forhold til drift og bruk av hytte, og ønsker ikke å åpne for hogst av ved til gårdsbruk. Fylkesmannen anbefaler at Murefjellet fredes som naturreservat med de grensejusteringene som er skissert i tilrådingen.
Ved sentral høring endret DN grensen for området i tråd med fylkesmannens tilråding.

Statens naturforvaltningsråd fremhever Murefjellet som et område det er viktig å verne ut fra forekomsten av sjeldne arter. Norsk biologforening mener at det er uheldig at områder med brattlende er justert bort, siden slike områder er velegnet som hekkeplasser for fugler, særlig rovfugl. Naturvernforbundet og Natur og Ungdom prioriterer området svært høyt og mener verneforskriftene ikke bør åpne for tillatelse til vedhogst. Ved til hytte bør i stedet fraktes inn i området, og at det eventuelt gis tillatelse til motorisert ferdsel i den forbindelse. Norges skogeierforbund og Norges Bondelag ønsker at området tas ut av planen ut fra næringsinteresser.

Justeringene av vernegrensen er begrunnet med at disse delene av området har lavere verneverdi og arronderingsmessige forhold. DN kan ikke se at dette  går på bekostning av verneformålet. DN mener hogst av ved til en enkeltstående hytte ikke kan regnes for å være vesentlig i strid med verneformålet. Verneforskriftene har et generelt forbud mot opplag av båt, men DN tilrår at det settes et generelt unntak for dette i forbindelse med bruk av nevnte hytte. DN viser til de generelle kommentarene i Kap. 8 og 10 og slutter seg ellers til fylkesmannens tilråding om fredning av Murefjellet som naturreservat.

Miljøverndepartementet slutter seg til Direktoratets forslag og tilrår at Murefjellet naturreservat opprettes i henhold til vedlagt forskrift og kart.

13. Vestre Bolærne naturreservat, Nøtterøy kommune, Vestfold fylke (338 daa)

Nøtterøy kommune anbefaler verneforslaget. Naturvernforbundet støtter også foreliggende forslag til vern av lokaliteten.

Fylkesmannen tilrår at Vestre Bolærne fredes som naturreservat med en mindre justering av avgrensingen som framgår av tilrådingen.

Ved sentral høring endret DN grensen for området i tråd med fylkesmannens tilråding.

DN viser til de generelle kommentarene i Kap. 8 og 10 og slutter seg ellers til fylkesmannens tilråding om fredning av Vestre Bolærne som naturreservat.

14. Jordstøyp naturreservat, Larvik kommune, Vestfold fylke (844 daa)

Grunneiere er positive til fredningsforslaget. Larvik kommune er kritiske til forslaget og mener at det til tross for høy verneverdi ikke egner seg til barskogreservat.

Fylkesmannen tilrår at Jordstøyp fredes som naturreservat med de justeringene som framgår av tilrådingen. Grenseendringene er begrunnet i forhold til skogbruk, slik at en unngår konflikt med plantefelter og/eller kulturskog som naturlig drives sammen med skogsmark utenfor lokaliteten.

Ved sentral høring endret DN grensen for området i tråd med fylkesmannens tilråding. 

Statens naturforvaltningsråd fremhever Jordstøyp som et område det er viktig å verne ut fra forekomsten av sjeldne arter. Norsk biologforening understreker at Jordstøyp er et meget verdifullt gammelskogsområde med blant annet Norges andre kjente lokalitet av safrankjuke samt at området har mye  gammelskog med sterkt innslag av eik og osp. Det opprinnelige forslaget må opprettholdes. Naturvernforbundet og Natur og Ungdom prioriterer området svært høyt.

DN viser til de generelle kommentarene i Kap. 8 og 10 og slutter seg ellers til fylkesmannens tilråding om fredning av Jordstøyp som naturreservat.

Miljøverndepartementet slutter seg til Direktoratets forslag og tilrår at Jordstøyp naturreservat opprettes i henhold til vedlagt forskrift og kart.

15. Vemannsås naturreservat, Larvik kommune, Vestfold fylke (1 267 daa)

Grunneier er positiv til verneforslaget. Larvik kommune mener området bør prioriteres høyt. Naturvernforbundet i Vestfold er positive til vern av området.

Selv om området er over 1000 daa foreslår fylkesmannen å innføre bålforbud for å sikre tilgang på død ved og å redusere faren for skogbrann. Fylkesmannen tilrår at Vemannsås fredes som naturreservat etter den mest omfattende avgrensning av de to alternativene som var lagt fram ved lokal høring.

Ved sentral høring endret DN grensen for området i tråd med fylkesmannens tilråding.

Statens naturforvaltningsråd fremhever Vemannsås som et område det er viktig å verne ut fra forekomsten av sjeldne arter. Naturvernforbundet og Natur og Ungdom prioriterer området svært høyt og støtter grenseendringen som ble gjort før sentral høring.

DN viser til de generelle kommentarene i Kap. 8 og 10 og slutter seg ellers til fylkesmannens tilråding om fredning av Vemannsås som naturreservat.

Miljøverndepartementet slutter seg til Direktoratets forslag og tilrår at Vemannsås naturreservat opprettes i henhold til vedlagt forskrift og kart.

16. Røysa naturreservat, Larvik kommune, Vestfold fylke (386 daa)

Grunneier og Larvik kommune er positive til fredningsforslaget. Kommunen prioriterer forslaget lavest av de 5 lokalitetene i kommunen.

Fylkesmannen tilrår at Røysa fredes som naturreservat slik forslaget foreligger i høringsutkastet (DN-rapport 1999-4).

Statens naturforvaltningsråd fremhever Røysa som et området det er viktig å verne ut fra forekomsten av sjeldne arter.

DN viser til de generelle kommentarene i Kap. 8 og 10 og slutter seg ellers til fylkesmannens tilråding om fredning av Røysa som naturreservat.

Miljøverndepartementet slutter seg til Direktoratets forslag og tilrår at Røysa naturreservat opprettes i henhold til vedlagt forskrift og kart.

17. Middagskollen naturreservat, Larvik kommune, Vestfold fylke (564 daa)

Grunneier er positiv til vern av Middagskollen. Larvik kommune er positiv til fredningsforslaget og mener lokaliteten bør være blant de høyest prioriterte i kommunen. Naturvernforbundet i Tønsbergdistriktet er positive til fredningen og mener reservatet bør utvides mot sørøst. Naturvernforbundet i Vestfold er også positive til fredningen av Middagskollen.

Fylkesmannen tilrår at Middagskollen fredes som naturreservat med den grensejustering som framgår av tilrådingen.

Ved sentral høring endret DN grensen for området i tråd med fylkesmannens tilråding.

Statens naturforvaltningsråd fremhever Middagskollen som et område det er viktig å verne ut fra forekomsten av sjeldne arter. Naturvernforbundet og Natur og Ungdom prioriterer området svært høyt. Organisasjonene viser til at Siste Sjanse og andre har kartlagt naturskog med store verneverdier inntil de foreslåtte grensene, uten at det er nevnt i fylkesmennene behandling av områdene.

DN har fra Fylkesmannen fått opplyst at de  ikke er kjent med de nye opplysningene fra Naturvernforbundet og Natur og ungdom. Opplysningene kan vurderes nærmere hvis det kommer et konkret forslag, men DN finner det ikke tilrådelig å utsette sluttbehandlingen av verneplanen for å utrede dette nærmere. DN viser til de generelle kommentarene i Kap. 8 og 10 og slutter seg ellers til fylkesmannens tilråding om fredning av Middagskollen som naturreservat.

Miljøverndepartementet slutter seg til Direktoratets forslag og tilrår at Middagskollen naturreservat opprettes i henhold til vedlagt forskrift og kart.

18. Korpen naturreservat, Larvik kommune, Vestfold fylke (1 688 daa).

Grunneierne er delvis positive til området, men ønsker grensejusteringer. Det samme gjelder Larvik kommune. Naturvernforbundet understreker at lokaliteten er av internasjonal betydning på grunn av påvist forekomst av mange sjeldne arter.

Fylkesmannen foreslår å innføre bålforbud for å sikre tilgang på død ved og å redusere faren for skogbrann. Etter drøfting med grunneiere anbefaler fylkesmannen noen grensejusteringer, som er begrunnet med at en unngår konflikt med plantefelter og/eller kulturskog og at vernegrensa blir enklere å følge i terrenget. Fylkesmannen tilrår at Korpen fredes som naturreservat med de justeringene av avgrensning som framgår av tilrådingen.

Ved sentral høring endret DN grensen for området i tråd med fylkesmannens tilråding.

Statens naturforvaltningsråd fremhever Korpen som et område det er viktig å verne ut fra forekomsten av sjeldne arter. Naturvernforbundet og Natur og Ungdom prioriterer området svært høyt og mener at grensejusteringen ned mot Hellsjøvann er svært uheldig. Organisasjonenen viser til at endringen fører til en smal reservatavgrensning nær et funn av en vedlevende soppart som er ny for vitenskapen, og at området ellers består av høyproduktiv, gammel løv- og blandingsskog.

DN har fra Fylkesmannen fått opplyst at de  ikke er kjent med de nye opplysningene fra Naturvernforbundet og Natur og ungdom. Opplysningene kan vurderes nærmere hvis det kommer et konkret forslag, men DN finner det ikke tilrådelig å utsette sluttbehandlingen av verneplanen for å utrede dette nærmere. DN viser til de generelle kommentarene i Kap. 8 og 10 og slutter seg ellers fylkesmannens tilråding om fredning av Korpen som naturreservat. 

Miljøverndepartementet slutter seg til Direktoratets forslag og tilrår at Korpen naturreservat opprettes i henhold til vedlagt forskrift og kart.

19. Strykenåsen naturreservat, Nedre Eiker kommune, Buskerud fylke (2 080 daa)

Grunneierne mener at skjøtsel og forsiktig bruk av området vil være bedre enn vern. Grunneierutvalget understreker at konfliktgraden i området er høy blant annet fordi området har mye gammelskog på høy bonitet samt at mange eiendommer er rammet av ulike utbygginger. Nedre Eiker kommune fraråder vern av Strykenåsen da de negative konsekvensene for landbruksnæringen er store.

Fylkesmannen tilrår at Strykenåsen fredes som naturreservat med de justeringene som framgår av tilrådingen.

Ved sentral høring endret DN grensen for området i tråd med fylkesmannens tilråding.

Naturvernforbundet og Natur og Ungdom prioriterer området svært høyt og er kritiske til at arealer med høyproduktiv rik granskog er tatt ut. Organisasjonene viser også til at fylkesmannen har vurdert hogst i Strykenåsen for å åpne opp gammel mørk skog. De mener hogst som skjøtselsform i dette området trolig bare egnet aller nederst i lia, der det lokalt er relativt tett kulturskog i hogstklasse V. 

Grenseendringen har skjedd i forbindelse med behandling av reguleringsplaner, der de naturfaglige verdiene er vurdert av fylkesmannen. Når det gjelder skjøtselsformer, er dette spørsmål som må drøftes nærmere i en forvaltningsplan. DN viser til de generelle kommentarene i Kap. 8 og 10 og slutter seg ellers til fylkesmannens tilråding om fredning av Strykenåsen som naturreservat.

Miljøverndepartementet slutter seg til Direktoratets forslag og tilrår at Strykenåsen naturreservat opprettes i henhold til vedlagt forskrift og kart.

20. Haraldsfjellet naturreservat, Hurum kommune, Buskerud fylke (997 daa)

Grunneiere i området ønsker grenseendring slik at hytter blir liggende utenfor vernegrensen. Hurum skogeierlag mener at Hurum snart har tatt sin del av vernet. Naturvernforbundet i Hurum og Røyken ser meget positivt på verneforslaget. Hurum kommune og Buskerud fylkeskommune støtter det foreliggende forslaget. 

Fylkesmannen viser til at Haraldsfjellet og Solfjellåsen (se lokalitet nr.21) opprinnelig var tenkt som ett område, men at det ble delt i to p.g.a. tekniske inngrep i midtpartiet. Fylkesmannen mener at strandarealene utvilsomt har stor verneverdi, men at det er problematisk med så mange hytter innenfor området, spesielt med tanke på forvaltningen. Fylkesmannen anbefaler derfor at hyttefelt sør i området justeres ut av forslaget. Av hensyn til den sårbare karplantevegetasjonen foreslår fylkesmannen at det er teltforbud i området. 

Fylkesmannen tilrår at Haraldsfjellet fredes som naturreservat med de justeringene som framgår av tilrådingen.

DN valgte å ikke endre grensen for området i tråd med fylkesmannens tilråding før sentral høring, men bad de sentrale høringsinstansene og det sentrale utvalget vurdere grenseendringsforslaget spesielt.

Hytteeierne ved advokat Halvor Storemoen protesterer på at hyttene tas med i verneområdet. Naturvernforbundet og Natur og Ungdom mener at viktige hensikter med verneplanen ikke blir innfridd hvis forslaget fra fylkesmannen legges til grunn. Organisasjonene viser til at lokaliteten Haraldsfjellet ble prioritert som en av de mest verdifulle områdene i Oslofjordverneplanen, men siden overført til barskogplanen, fordi den inneholdt store arealer med barskog. Arealene som fylkesmannen foreslår å ta ut, er de samme arealene som ble vurdert som spesielt verneverdige i Oslofjordverneplanen (****-verdi), og har trolig rikere vegetasjon enn tilsvarende miljøer på nærliggende Solfjellåsene. Organisasjonene mener at det opprinnelige verneforslaget bør følges, men at vernebestemmelsene utformes slik at de tar hensyn til de hyttetomtene som blir liggende innenfor.

DN er kjent med verneverdiene, men mener det store antall hytter både er problematisk ved forvaltningen av området og i forhold til verneformen. I tillegg viser DN til at de Rikspolitiske retningslinjer for Oslofjorden gir klare føringer for å ta vare på kjente naturverdier. I dette tilfelle mener derfor DN at bruk av plan- og bygningsloven er et alternativ til bruk av naturvernloven for å ta vare på verneverdiene. DN viser til de generelle kommentarene i Kap. 8 og 10 og slutter seg ellers til fylkesmannens tilråding om fredning av Haraldsfjellet som naturreservat.
Miljøverndepartementet slutter seg til Direktoratets forslag og tilrår at Haraldsfjellet naturreservat opprettes i henhold til vedlagt forskrift og kart. Dette medfører at kgl. res av 21. desember 1996 om  fredning av Skjøttelvik/Haraldsfjell naturreservat oppheves.

21. Solfjellåsene naturreservat, Hurum kommune, Buskerud fylke (296 daa)

Grunneier er mot vern. Hurum skogeierlag mener kommunen snart har tatt sin andel av vern. Naturvernforbundet i Hurum og Røyken er veldig positive til verneforslaget og mener det er viktig å synliggjøre verneverdien slik at ytterligere slitasje på områdene kan unngås. Hurum kommune støtter det foreliggende forslaget. Landbruksnemda foreslår at et avvirket del av området tas ut av planen.

Av hensyn til den sårbare karplantevegetasjonen foreslår fylkesmannen teltforbud i området. Fylkesmannen tilrår at Solfjellåsene fredes som naturreservat i tråd med forslaget i høringsrapporten (DN-rapport 1999-4).

Naturvernforbundet og Natur og Ungdom prioriterer området svært høyt.

DN viser til de generelle kommentarene i Kap. 8 og 10 og slutter seg ellers til fylkesmannens tilråding om fredning av Solfjellåsene som naturreservat.

Miljøverndepartementet slutter seg til Direktoratets forslag og tilrår at Solfjellåsene naturreservat opprettes i henhold til vedlagt forskrift og kart.

22. Gullerudtjern naturreservat,  Ringerike kommune, Buskerud fylke (257 daa)

Grunneierutvalget for Gullerudtjern er imot vern av området og viser bl. a. til at det finnes tilsvarende områder i nærheten som allerede er vernet. De anmoder om at området frafalles, eventuelt at grensen endres eller at det i tillegg til tynning av ungskog også åpnes for hogst av eldre skog. Flere av grunneierne har vannforsyning fra en brønn ved sydenden av Gullerudtjern, og de ønsker rett til vedlikehold og nødvendig motorferdsel til brønnen på eksisterende skogsvei. Norderhov skogeierlag påpeker at Ringerike kommune allerede er sterkt berørt av vern og anmoder om at grunneiernes ønsker blir tatt hensyn til. Ringerike kommune anbefaler at Gullerudtjern tas ut av verneplanen.

Fylkesmannen vurderer Gullerudtjern som et svært verneverdig område med unike verdier, og som ikke kan erstattes av andre områder. Fylkesmannen viser til at tynningshogst i ungskog kan ha positiv effekt på verneverdiene, mens sluttavvirkning ut fra økonomiske hensyn er lite aktuelt i forhold til verneverdiene. Det er tatt inn bestemmelser i forskriften som gir mulighet for å få dispensasjon for vedlikehold av brønn og vannledning. Av hensyn til den sårbare karplantevegetasjonen foreslår fylkesmannen  teltforbud i området. Fylkesmannen tilrår at Gullerudtjern fredes som naturreservat i tråd med forslaget i høringsrapporten (DN-rapport 1999-4) og forskriftene i fylkesmannens tilrådning.

Statens naturforvaltningsråd fremhever Gullerudtjern som et område det er viktig å verne ut fra forekomsten av sjeldne arter. Naturvernforbundet og Natur og Ungdom prioriterer området svært høyt. Organisasjonene mener det kan være et stort behov for tynning av tett kulturskog for  raskere å skape en flersjiktet skog. Norges skogeierforbund og Norges Bondelag ønsker at området tas ut av planen på grunn av konfliktomfanget, begrenset verneverdi og tilsvarende reservater i nærheten.

Når det gjelder skjøtselsformer, er dette spørsmål som må drøftes nærmere i en forvaltningsplan. DN viser til de generelle kommentarene i Kap. 8 og 10 og slutter seg ellers til fylkesmannens tilråding om fredning av Gullerudtjern som naturreservat.

Miljøverndepartementet slutter seg til Direktoratets forslag og tilrår at Gullerudtjern naturreservat opprettes i henhold til vedlagt forskrift og kart.

23. Heimseteråsen naturreservat, Sigdal kommune, Buskerud fylke (2 509 daa)

To grunneiere er i mot vern og understreker at verneforslaget er svært konfliktfylt både for skogeiere, treindustri og turisme. Den største grunneieren er positiv til vern. Sigdal og Eggedal skogeierlag fraråder vern av området på grunn av konsekvenser for skogbruket, trearbeidende industri og hyttebygging i Sigdal. Naturvernforbundet i Modum og Sigdal mener at Heimseteråsen bør utvides litt i vest for å få med et viktig kjerneområde. Sigdal kommune anbefaler området vernet med en redusert avgrensing.

Fylkesmannen anbefaler at avgrensningen for området tilpasses en endret eiendomsgrense. Arealendringen ved dette er ubetydelig. Fylkesmannen tilrår at Heimseteråsen fredes som naturreservat i tråd med de justeringene som framgår av tilrådingen.

Ved sentral høring endret DN grensen for området i tråd med fylkesmannens tilråding.

To grunneiere i området krever på nytt at deres del av eiendommen tas ut av verneplanen på grunn av store interessekonflikter. Statens naturforvaltningsråd fremhever Heimseteråsen som et område det er viktig å verne ut fra forekomsten av sjeldne arter. Naturvernforbundet og Natur og Ungdom prioriterer området svært høyt og viser til at det finnes en verdifull ospesuksesjon like vest for avgrensingen, der fylkesmannen har avslått å foreta noen utvidelse.

DN er kjent med at to grunneiere er sterkt imot vern, men kan ikke se at det etter lokal høring er kommet nye opplysninger i saken. DN har fra Fylkesmannen fått opplyst at de ikke er kjent med noe konkret forslag om utvidelse fra Naturvernforbundet og Natur og ungdom. Opplysningene kan vurderes nærmere hvis det kommer et konkret forslag, men DN finner det ikke tilrådelig å utsette sluttbehandlingen av verneplanen for å utrede dette nærmere.  DN viser til de generelle kommentarene i Kap. 8 og 10 og slutter seg ellers til fylkesmannens tilråding om fredning av Heimseteråsen som naturreservat.

Miljøverndepartementet slutter seg til Direktoratets forslag og tilrår at Heimsteråsen naturreservat opprettes i henhold til vedlagt forskrift og kart.

24. Ramfoss naturreservat, Modum kommune, Buskerud fylke (426 daa)

Grunneier opplyser om store grusforekomster innenfor det foreslåtte området. En annen grunneier ønsker at den sørøstlige delen av det foreslåtte området tas ut. Midt Nett Buskerud kan ikke gå inn for at verneforslaget opprettes med de grenser og forskrifter som er foreslått da det ikke gir mulighet for å overholde konsesjonsvilkår og krav til sikker kraftforsyning. Ramfoss Kraftlag mener at grensene må endres fordi de foreslåtte forskriftene ikke kan forhindre fremtidige konflikter med hensyn på vanlig drift, vedlikehold og eventuell oppgradering. Modum skogeierlag støtter uttalelsen fra berørte skogeiere og mener at en må kunne ta vare på miljøverdier gjennom skogsdrift. Modum kommune, miljørådet slutter seg til forslaget om vern av Ramfoss, men ønsker at området reduseres slik at konflikten i forhold til skogbruket reduseres. Modum kommune, hovedutvalget for landbruk og kultur anbefaler at området ta ut av planen eventuelt at vern av Ramfoss anbefales med redusert omfang. Buskerud fylkeskommune støtter fylkesmannen sitt forslag. 

Fylkesmannen viser til at de fleste forekomstene av spesielle arter finnes på vestsiden av elva, og at arealene på østsiden først og fremst er verdifulle fordi det inkluderer hele elvemiljøet. Fylkesmannen mener verneformålet trolig kan ivaretas uten at arealene på østsiden av Snarumselva er med. Dette vil løse konflikten både i forhold til grusforekomstene og kraftverket. For den sørøstlige delen viser fylkesmannen til store verneverdier og mener derfor at området ikke kan trekkes ut av planen. Fylkesmannen tilrår at Ramfoss fredes som naturreservat med de grensejusteringene som framgår av tilrådingen.

DN valgte å ikke endre grensen for området i tråd med fylkesmannens tilråding før sentral høring, men bad de sentrale høringsinstansene og det sentrale utvalget vurdere grenseendringsforslaget spesielt.

Norsk biologforening mener at grenseendringen representerer sterk beskjæring og utelater en del verdifulle kuperte områder. Buskerud fylkeskommune støtter fylkesmannens forslag til avgrensing av området etter lokal høring. Norges vassdrags- og energidirektorat (NVE) mener det bør lages en mer hensiktsmessig arrondering av verneområdet særlig ved inntaksmagasinet og at magasinet tas helt ut av verneområdet. NVE er fortsatt i tvil om den foreslåtte avgrensningen er tilfredsstillende for drift og vedlikehold av kraftverket. Naturvernforbundet og Natur og Ungdom mener Ramfoss har kvaliteter som er lite kjent fra andre steder i Øst-Norge og som ikke er vernet tidligere. Den grenseinnskrenkning som fylkesmannen har foreslått innebærer at området får redusert sin verneverdi av flere årsaker. Dette gjelder tap av forekomster med truede lavarter (nordsiden av kløften Tjuvspranget), potensielt viktige områder for insekter (langs østsiden av Snarumselva), og en mindre helhetlig avgrensing og variasjonsbredde av miljøer som omfatter begge sider av en elv. Organisasjonene støtter fylkesmannens nye grenseforslag for punkt 1-6, men mener ellers at grensene bør følge det som fremgår av avgrensingen som ble sendt på lokal høring. Alternativt bør grensene innskrenkes noe på enkelte punkter øst for Snarumselva. 

DN viser til at vern av arealene på østsida av Snarumselva gir en komplisert avgrensning på reservatet og flere driftsmessige problemstillinger i forhold til Ramfoss kraftverk. Begrunnelsen for å ta med disse arealene er i hovedsak å skape en mer helhetlig avgrensning rundt elvemiljøet, og DN mener dette ikke kan forsvare ulempene i forhold til kraftverket. Forekomstene med truede lavarter nord for Tjuvspranget bør i dette tilfellet kunne ivaretas av Landbruksdepartementets virkemidler. NVE har etter ny forespørsel bekreftet at grenseforslaget som fylkesmannen  tilrår likevel er akseptabelt. DN viser til de generelle kommentarene i Kap. 8 og 10 og slutter seg ellers til fylkesmannens tilråding om fredning av Ramfoss som naturreservat. 

Miljøverndepartementet slutter seg til Direktoratets forslag og tilrår at Ramfoss naturreservat opprettes i henhold til vedlagt forskrift og kart.

25. Branden naturreservat, Hol kommune, Buskerud fylke (880 daa)

Grunneiere er imot vern og krever at grensen ved et eventuelt vern må trekkes lengre opp i lia. Hol kommune avviser forslaget om vern av Branden på grunn av følgene dette vil få for de berørte eiendommene.

Fylkesmannen viser til at områdene nederst i lia er mest produktive og dermed øker verneverdien. Vernegrensen er justert tidligere i prosessen og Fylkesmannen kan ikke tilrå ytterligere grenseendring. Fylkesmannen tilrår at Branden fredes som naturreservat i tråd med forslaget i høringsrapporten (DN-rapport 1999-4).

Naturvernforbundet og Natur og Ungdom prioriterer området svært høyt.

DN viser til de generelle kommentarene i Kap. 8 og 10 og slutter seg ellers til fylkesmannens tilråding om fredning av Branden som naturreservat.

Miljøverndepartementet slutter seg til Direktoratets forslag og tilrår at Branden naturreservat opprettes i henhold til vedlagt forskrift og kart.

26. Stavnselva naturreservat, Flå kommune, Buskerud fylke (1 091 daa)

Grunneierne er imot verneforslaget, men foreslår alternativt at grensene endres. Flå Skogeierlag støtter grunneierne i deres uttalelser. Flå kommune ber om at området trekkes ut av planen, men vil i motsatt fall kreve erstatning for tapt vannkraftutbygging.

Fylkesmannen viser til at det ble foretatt grensejusteringer like etter  vedtak om midlertidig vern, og at de grenseendringer som grunneierne nå foreslår allerede er vurdert. Fylkesmannen tilrår at Stavnselva fredes som naturreservat i tråd med avgrensningen i høringsrapporten (DN-rapport 1999-4). Vannkraftutbygging og forholdet til Samla plan forutsettes avklart i sentral høring.

Statens naturforvaltningsråd fremhever Stavnselva som et område det er viktig å verne ut fra forekomsten av sjeldne arter. NVE viser til at Stavnselva er i kategori I i Samla Plan (prosjekt 04388) og kan i henhold til saksbehandlingsrutinene for Samla plan konsesjonsbehandles. Siden det foreligger så store verneinteresser at det foreslås vern etter naturvernloven for Stanvselva, aksepterer NVE verneforslaget. Naturvernforbundet og Natur og Ungdom prioriterer området svært høyt og mener vannkraftutbygging ikke er forenlig med ivaretagelse av  verneverdiene knyttet til Stavnsjuvet.

DN viser til de generelle kommentarene i Kap. 8 og 10 og slutter seg ellers til fylkesmannens tilråding om fredning av Stavnselva som naturreservat.

Miljøverndepartementet slutter seg til Direktoratets forslag og tilrår at Stavnselva naturreservat opprettes i henhold til vedlagt forskrift og kart.

27. Skotjernfjellet naturreservat, Lunner kommune i Oppland fylke og Nannestad kommune Akershus fylke (2 006 daa)

Grunneier (Lunner Almenning) foreslår en reduksjon av verneforslaget og viser til områdets verdi for virkesproduksjon og at almenningen  allerede er berørt av Rinilhaugen naturreservat. Lunner bondelag mener området må tas ut av verneplanen, eventuelt at det reduseres slik Lunner Almenning  foreslår. Naturvernforbundet i Oppland viser til at området allerede er redusert før lokal høring, og foreslår utvidelser i tre delområder, hvorav et i Akershus. Lunner kommune og Fylkeslandbruksstyret i Oppland går inn for at området fredes, men at arealet bør reduseres noe. Privat grunneier (Nannestad) foreslår at noe areal med å ungskog i nordre del tas vekk, og at et tilstøtende areal til Naturvernforbundet sitt forslag om utvidelse bør tas inn. Nannestad kommune mener grensene bør justeres slik at vernearealet bare omfatter de laveste bonitetene.

Fylkesmannen i Oppland går ikke inn for å endre grensene, da ungskogen i området ligger slik til at uttak av denne ikke gir noen naturlig arrondering. Når det gjelder forslagene om utvidelser, mener fylkesmannen at det ikke er gode nok grunner for å utvide verneforslagene. 

Fylkesmannen i Akershus viser til de gode registreringene som er lagt til grunn for avgrensning av områdene og tilbakeviser at det er spesielle verneverdier i de foreslåtte utvidelsene. 

Fylkesmennene i Oppland og Akershus tilrår at Skotjernfjellet fredes som naturreservat med de grenser som fremkommer i høringsforslaget (DN-rapport 1999-4).

Naturvernforbundet og Natur og Ungdom prioriterer området svært høyt. Organisasjonene mener at en li i øst med naturskogskvaliteter på høy bonitet og gammel naturskog med gode forekomster av død ved i vest burde vært inkludert i området. De viser også til at det ligger en koie ved N. Fjellsjøen, der det har skjedd uheldig vedhogst, og mener denne og lignende koier må fjernes eller flyttes. Norsk Almennings forbund mener at Skotjernfjellet bør tas ut av verneplanen ut fra den forholdsvis store andelen ungskog/hogstflater innenfor de foreslåtte verneområdet og almenningenes behov for sagtømmer. Almenningen har hatt planer om administrativt vern av ca. 380 da som eventuelt kan tas med i verneplanen.

Når det gjelder endring av vernegrensene, viser DN til de vurderinger som er gjort av fylkesmennene. DN mener nevnte koie ikke er problematisk i forhold til naturreservatet og viser til at det må  søkes om rydding/hogst av vegetasjon rundt koia. I den grad koia er i bruk, skal ved fraktes inn utenfra, jf. den generelle kommentaren om vedhogst i Kap. 10. DN viser til de generelle kommentarene i Kap. 8 og 10 og slutter seg ellers til fylkesmannens tilråding om fredning av Skotjernfjellet som naturreservat.

Miljøverndepartementet slutter seg til Direktoratets forslag og tilrår at Skotjernfjellet naturreservat opprettes i henhold til vedlagt forskrift og kart.

28. Gullenhaugen naturreservat, Gran kommune, Oppland fylke (6 065 daa)

Grunneier (Gran Almenning) er imot et så omfattende verneomfang på deres arealer, og foreslår reduksjon av området (Gullfiskalternativet). Gran Tre, Gran Bondelag og Gran Jeger- og Fiskerforening støtter Almenningens reduksjonsforslag. Gran Jeger- og Fiskeforening ber om at igangsatte fiskestelltiltak kan fortsette i i Østre og Vestre Sandbotntjern. Naturvernforbundet i Oppland mener det ut fra verneverdiene må være en selvfølge at hele området vernes. Norsk ornitologisk forening, avdeling Oppland understreker viktigheten av at området vernes. Gran kommune går inn for verneforslaget slik det foreligger fra DN. Fylkeslandbruksstyret mener området bør reduseres med utgangspunkt i Gran Almennings forslag.

Fylkesmannen mener det reduserte alternativet til Gran Almenning fører til at en mister delområder med urskogpreg og med særskilt rike forekomster av spesielle artsgrupper. Verneområdet mister også sine kvaliteter som storområde, mye av variasjonen og får en dårlig arrondering. Fylkesmannen tilrår å endre vernegrensen slik at Østre Sandbotntjern faller utenom. I Vestre Sandbotntjern legges det opp til at kalking og enkelt fiskestell kan fortsette, men bare etter søknad. Fylkesmannen tilrår at Gullenhaugen fredes som naturreservat med de justeringene som framgår av tilrådingen.

Ved sentral høring endret DN grensen for området i tråd med fylkesmannens tilråding.

Statens naturforvaltningsråd fremhever Gullenhaugen som et område det er viktig å verne ut fra forekomsten av sjeldne arter og at størst mulig areal må velges. Norsk biologforening mener det er uheldig at Sandbotntjernet er tatt ut da slike områder kan forventes å ha høyt biologisk mangfold. Naturvernforbundet og Natur og Ungdom prioriterer området svært høyt men mener at området har fått en lite helhetlig avgrensing ved Sandbotntjernet. NJFF støtter vern av Gullenhaugen, under forutsetning av at fylkesmannens forslag til verneforskrift følges opp ved endelig vernevedtak. Norsk Almennings forbund ber om at området tas ut av verneplanen da fredningen vil få store konsekvenser for almenningen ved bortfall av grovt sagtømmer til sagbruk som almenningen er medeier i, samt at området neppe skiller seg vesentlig ut fra andre områder med gammel granskog hvor det ikke har vært skogsdrift på lenge. Forbundet støtter ellers forslaget fra Gran Allmenning om å verne et mindre område.

DN viser til de generelle kommentarene i Kap. 8 og 10 og slutter seg ellers til fylkesmannens tilråding og foreslår fredning av Gullenhaugen som naturreservat.

Miljøverndepartementet slutter seg til Direktoratets forslag og tilrår at Gullenhaugen naturreservat opprettes i henhold til vedlagt forskrift og kart.
29. Begna naturreservat, Sør- og Nord-Aurdal kommuner, Oppland fylke (3 895 daa)

Grunneierne går i mot at området fredes, men har kommet med alternative avgrensningsforslag dersom det skulle bli fredet. Grunneier på g.nr./b.nr 100/10 viser til behov for adkomst på traktorvei til bakenforliggende skog. Nord-Aurdal kommune (som grunneier) aksepterer planforslaget som omfatter kommuneskogen. Åbjøra kraftverk har planer om ombygging av kraftverket som blant annet krever utvidelse av overføringskapasiteten. Dette vil mest sannsynlig medføre ombygging av dobbeltledningen med behov for traséutvidelse på 2-4 meter. Naturvernforbundet i Oppland påpeker at Norge har et internasjonalt ansvar for bekke- og elvekløftmiljøer. Forbundet understreker at området må vernes i sin helhet uten ytterligere arealreduksjoner. Nord-Aurdal kommune anmoder om at berørte private grunneiere tas ut av planen. Sør-Aurdal kommune krever at de båndlagte barskogområdene i Sør-Aurdal snarest må frigis fra bruttolista slik at arealene kan disponeres til ordinært skogbruk. Fylkeslandbruksstyret går inn for et redusert vern.

Fylkesmannen viser til at området allerede er redusert, og at det nå ikke kan beskjæres i særlig grad uten at det vil gå på bekostning av vårt internasjonale ansvar. Fylkesmannen tilrår likevel en justering av grensa i to områder. I tillegg legger fylkesmannen frem to sekundære alternativer dersom det med tanke på arealkvoten skulle være nødvendig å redusere arealet ytterligere senere i prosessen. Både grensejusteringene og de to alternative forslagene består for det meste av produktiv skog og bidrar til å dempe konflikten. Når det gjelder mulig utvidelse av kraftlinjetrasé, viser fylkesmannen til at dette er konfliktfylt og at det derfor bør søkes om dispensasjon for et slikt tiltak. Det bør også kunne søkes om dispensasjon til vedlikehold av traktorvei m.m på g.nr./b.nr. 100/10. Fylkesmannen tilrår vern av Begna som naturreservat med den grensejustering som framgår i tilrådningen.

Ved sentral høring endret DN grensen for området i tråd med fylkesmannens tilråding (sekundært alternativ 1) og etter råd fra det regionale utvalget.

Statens naturforvaltningsråd fremhever Begna som et område det er viktig å verne ut fra forekomsten av sjeldne arter, at området har nasjonal verdi og at størst mulig areal må velges. Norsk biologforening mener at det er uheldig at et stort område med brattlende og skrent er tatt ut, da slike områder kan forventes å ha høyt biologisk mangfold. Nord-Aurdal kommune mener, med bakgrunn i den begrensede kvoten, at alt areal øst for vassdraget kan tas ut av forslaget. NVE viser til at kraftledningen gjennom området er kommentert og verneforskriftene må gi mulighet for drift og vedlikehold av ledningen. Naturvernforbundet og Natur og Ungdom protesterer på at et av de aller viktigste områdene i verneplanen, med internasjonale kvaliteter, beskjæres så kraftig at det går ut over viktige hensikter med verneplan for barskog og medfører at store verneverdier kan gå tapt. Organisasjonene mener det foreslåtte verneområdet som et absolutt minimum må inkludere de arealene som ble sendt på lokal høring. De viser også til at en utvidelse av kraftledningen gjennom de nordlige delene av Begna vil være svært uheldig, i det den vil berøre en nøkkelbiotop med bl.a. en stor forekomst av huldrestry. På grunn av dette mener de at økt overføringskapasitet må dekkes på annen måte, og at det ikke bør åpnes for å kunne søke om dispensasjon for utvidelse av kraftledningen.

DN viser til den begrensede kvoten og at de sentrale verneverdiene fortsatt er tilstede ved et vernevedtak etter sekundært alternativ nr. 1, samt  at dette alternativet bidrar til å redusere konflikten ved vern. Når det gjelder kraftledning, mener DN det nå være mulighet for å søke om dispensasjon, slik at inngrepet kan vurderes opp mot verneformålet og at en samtidig får vurdert alternative løsninger og ev. flytting av trasé.

DN viser til de generelle kommentarene i Kap. 8 og 10, og slutter seg ellers til fylkesmannens tilråding om fredning av som Begna som naturreservat etter sekundært alternativ nr 1.
Miljøverndepartementet slutter seg til Direktoratets forslag og tilrår at Begna naturreservat opprettes i henhold til vedlagt forskrift og kart.

30. Utvidelse Liadalane naturreservat, Nord-Fron kommune, Oppland fylke (nytt areal 314 daa, totalareal 888 daa)

Mjøsen skogeierforening viser til at grensene for utvidelsen stort sett er endret i samsvar med grunneiernes ønsker. Naturvernforbundet prioriterer området på topp i fylket og påpeker at kløftmiljøene i Gudbrandsdalen har unike kvaliteter i europeisk sammenheng. Norsk ornitologisk forening, avdeling Oppland viser til at den foreslåtte utvidelsen sammen med eksisterende reservat representerer en svært verneverdig fuglelokalitet. Nord-Fron kommune tilrår at forskriftene ikke er til hinder for vedlikehold av Gamle Skåbuvegen, og at man slipper å søke forvaltningsmyndigheten om dette. Fylkeslandbruksstyret anbefaler utvidelsesforslaget for Liadalane.

Fylkesmannen mener fortsatt at det bør søkes om dispensasjon for vedlikehold av Skåbuvegen, men at dette kan gis flerårige dispensasjoner slik at en slipper en rekke enkeltsaks​behandlinger. Etter samråd med kommunen tilrår fylkesmannen at navnet endres fra Liadalan til Liadalane. Fylkesmannen anbefaler at Liadalane naturreservat utvides slik det går frem av tilrådingen. 
Naturvernforbundet og Natur og Ungdom prioriterer området svært høyt.

DN viser til de generelle kommentarene i Kap. 8 og 10 og slutter seg ellers til fylkesmannens tilråding om utvidelse av Liadalane naturreservat.

Miljøverndepartementet slutter seg til Direktoratets forslag og tilrår utvidelse av Liadalen naturreservat i henhold til vedlagt forskrift og kart. Dette medfører at kgl. res av 9. juli 1993 om fredning av Liadalom naturreservat oppheves.

31. Søndre Håøya naturreservat, Frogn kommune, Akershus fylke (3 760 daa)

Grunneier Oslo kommune er positiv til det foreslåtte vernet, men mener begrensningene på allmennhetens bruk bør tas ut av forskriften. I tillegg mener de at Forsvarets festningsverk med tilhørende veisystem bør åpnes for allmennheten. En hytteeier forutsetter at eiendommen kan holdes i hevd som før og at tidligere dyrka mark kan dyrkes eller nyttes til vedhogst. Kystverket forutsetter at fyrlykter kan drives, vedlikeholdes og eventuelt ombygges, og at det er mulig å etablere eventuelle andre framtidige navigasjonsinstallasjoner.

Fylkesmannen mener fredningen ikke legger opp til vesentlige restriksjoner for det enkle og tradisjonelle friluftslivet og foreslår ingen endring av bestemmelsene. Det er likevel tatt med at bestemmelsene ikke er til hinder for organisert ferdsel i forbindelse med forsvarsmuseet sitt anlegg (§ 3). Fylkesmannen mener det ikke bør gis tillatelse til vedhogst og dyrking for hytteeier, og viser til at dette heller ikke inngår i rettighetene ved leieforholdet som vedkommende har med Forsvaret. Fylkesmannen foreslår at det åpnes for ombygging og nyetablering av navigasjonsinstallasjoner for skipsfarten etter søknad (§ 5). Fylkesmannen tilrår at Søndre Håøya fredes som naturreservat slik det er forslått i høringsforslaget (DN-rapport 1999-4).

Frogn kommune sendte en uttalelse i forbindelse med sentral høring og ønsker en tilføyelse i forskriftene (§ 5 pkt. 2) slik at det også kan søkes om dispensasjon for merking, rydding og vedlikehold av  ”eksisterende brygger og båtfester”. Naturvernforbundet og Natur og Ungdom prioriterer området svært høyt.

DN mener bestemmelsen om unntak for vedlikehold av anlegg som er i bruk på fredningstidspunktet (§ 4 pkt. 6), også ivaretar behovet knyttet til eksisterende brygger og båtfester. DN viser til de generelle kommentarene i Kap. 8 og 10 og slutter seg ellers til fylkesmannens tilråding om fredning av Søndre Håøya som naturreservat.

Miljøverndepartementet slutter seg til Direktoratets forslag og tilrår at Søndre Håøya naturreservat opprettes i henhold til vedlagt forskrift og kart.

32. Oust naturreservat, Bærum kommune, Akershus fylke (1 285 daa)

Dette området ble sendt på høring før de øvrige områdene i Øst-Norge planen. Området ble sendt på lokal høring 17.07.1998 og fylkesmannen oversendte sin tilrådning til DN 06.12.1999. 

Grunneier mener det må være adgang til endringer og forbedringer på plassene Prinsen og Dronningen. I tillegg mener han at det bør foretas en mindre grensejustering i det nordlige området på grunn av golfbanens fremtidige behov. Narud - Stokke - Wiig AS representerer nye eiere av eiendommen Dronningen. De peker på eiendommens kulturverdi som husmannsplass og ønsker å oppruste bygningene. Bærum kommune mener allmennhetens rettigheter etter friluftsloven må sikres. Vestre strandsone er regulert til friområde, og kommunen har ervervet seg rett til å opparbeide og vedlikeholde området som friareal. Kommunen er imot forbud mot bålbrenning og telting. Kommunen viser også til kulturminner på øya og behov for skjøtsel av kulturlandskap. Akershus fylkeskommune ønsker at de mange kulturminnene kartfestes og at det utarbeides en skjøtselsplan for kulturminner. Fylkeskommunen slutter seg til forbudet mot telting og bålbrenning, men mener at faste bålplasser i sjønære områder bør tillates, samt at påkjøring av sand på noen områder innenfor friområdet vurderes. NORSKOG mener området ikke egner seg som reservat, fordi det er sterkt påvirket av skogsdrift. Avgrensningen bør følge skoggrensen langs strandsonen for å unngå at tidligere innmark inngår i reservatet. Organisasjonen støtter at det ikke tilrettelegges for økt friluftsliv på øya. Naturvernforbundet i Oslo og Akershus mener at Hestehagebukta og Møllerengodden også må tas med i reservatet, og at brygge og vei i Hestehagebukta fjernes. De ønsker et strengt vern uten tilrettelegging ut over vedlikehold av stier og veier, og støtter forbud mot bålbrenning og telting. Oslofjorden friluftsråd (OF) er imot forskrifter som vil redusere allmennhetens bruk av friområdet. Telting og bålbrenning bør være tillatt i friområdet. OF er positive til faste bålplasser. Lille Oust Vel slutter seg til verneforslaget og går imot telting og bålbrenning. Norsk Botanisk forening, Østlandsavdelingen er imot telting og bålbrenning. De er også imot å tilføre sand til strendene på grunn fare for endring i vegetasjonen. NLH, institutt for biologi og naturforvaltning mener at det bør lages en skjøtselsplan og at det bør være relativt strenge regler for ferdselen. Ingeniør Einar Helsing mener at preparering av løyper ikke bør foregå maskinelt, og at det bør settes opp skilt som markerer at motorferdsel er forbudt ved overgang til øya (fra isen). Han mener også at fredningen bør omfatte alt dyreliv. Energiselskapet Aker og Bærum mener at verneforskriftene ikke må være til hinder for vedlikehold av eksisterende kraftanlegg. 

Når det gjelder avgrensning, viser fylkesmannen til at verneformålet er mangesidig og omfatter mer enn barskog. Selv om det også finnes store biologiske verneverdier i Hestehagebukta og på Møllerengodden, mener fylkesmannen at kommunen må ivareta disse verdiene i sin disponering av friområdene.

Fylkesmannen mener friluftsliv, i form av telting, leirslaging og bålbrenning kan føre til sterk slitasje på vegetasjonen og økt forsøpling. Det spesielle naturmiljøet i strandsonen er mest utsatt for slitasje og samtidig mest attraktiv for friluftslivet. Siden det finnes velegnede områder for slike aktiviteter i umiddelbart nærhet, mener fylkesmannen at folk vil forstå problemstillingen og akseptere at det ikke er tillatt med telting og bålbrenning i området.

Opprustning eller restaurering av bygningene på husmannsplassene Dronningen og Prinsen, bør vurderes i forhold til kulturlandskapet og kulturmiljøet for øvrig. Ved søknad om slike tiltak mener fylkesmannen at det også må stilles krav om en faglig vurdering av fylkeskulturmyndighetene. Det bør også søkes om framføring av vann og avløp, samt elektrisitet.  Fylkesmannen mener tiltakene i så fall må vurderes opp mot naturgrunnlag og landskapsbilde.

Fylkesmannen kjenner ikke til at det finnes elektriske anlegg i det foreslåtte verneområdet. Ved en eventuell framføring av elektrisitet til husmannsplassene er det likevel naturlig å tillate vedlikehold av et slikt anlegg.

Verneforskriften må ta opp i seg flere aspekter enn i et vanlig barskogreservat, og fylkesmannen mener derfor det  må utarbeides en skjøtselsplan der forholdet til friluftsliv og kulturlandskap vil være sentrale tema.

Fylkesmannen anbefaler vern av Oust som naturreservat med avgrensingene som fremgår av kart datert 12.08.99 og de forskriftsendringene som framgår av fylkesmannens tilråding.
En oversikt over de sentrale høringsinstansene er gjengitt i Kap. 7.

Følgende instanser hadde ingen kommentarer til Oust ved den sentrale høringen. 

Norges Røde kors, Landbruksdepartementet, Luftfartsverket, Bergvesenet, Norges Jeger og fiskerforbund, Forsvarets bygningstjeneste, Fellesforbundet, Statens veivesen, Norges Bondelag, Norges geologiske undersøkelse, Luftfartstilsynet, Norsk institutt for vannforskning, Universitetet i Bergen og Jernbaneverket.

Bærum idrettsråd viser til at Bærum er i sterk vekst og at det er en utfordring  å sikre områder for rekreasjon. Teltslagning og bålbrenning er en naturlig del av et enkelt friluftsliv og rådet vil derfor anmode om at Bærum kommunes innspill om dette tas inn i vernebestemmelsene. Norges Fiskarlag opplyser at det innenfor de foreslåtte 55 daa med sjøareal foregår omfattende sesongfiske etter ål og at verneforskriften ikke må hindre utøvelse av fiske. Fiskarlaget anbefaler at grensen trekkes lenger mot land og fortrinnsvis følger landområdet. Forskriften må heller ikke være til hinder for drift og vedlikehold av Kystverkets anlegg. Norges naturvernforbund, SABIMA og Norsk Biologforening viser til de  store og unike verdiene og går imot at det skal tillates telting og bålbrenning i vestre strandsone. Friluftsrådenes landsforbund mener det bør åpnes for bålbrenning og telting i områder regulert til friområde, forutsatt at en ved bålbrenning ikke bruker virke fra skogen. Friluftslivets fellesorganisasjon og Reiselivsbedriftenes landsforening støtter Bærum kommune og Oslofjordens friluftsråd sin stilling til telting og bålbrenning. Fiskeridirektoratet mener at formålet med verneplanen er å bevare skog og går derfor imot at verneplanen skal omfatte sjøområder. Norges Vassdrags- og energidirektorat viser til uttalelse fra Asker og Bærum nett. Riksantikvaren (RA) mener det er positivt at kulturlandskapet er innarbeidet som en del av verneformålet. Dersom verneformålet justeres på dette punkt, er det likevel viktig at kulturlandskapet og kulturminnene ivaretas og skjøttes på en forsvarlig måte. RA ber derfor om at eventuelle forvaltningsplaner utarbeides i samråd med den regionale kulturminneforvaltningen. Statens navnekonsulenter tilrår at området kalles Ostøya naturreservat. Dersom en likevel holder fast på Oust, vil konsulentene benytte retten til å ta opp navnesak etter reglene i lov om stadnamn.

DN støtter fylkesmannens vurdering når det gjelder telting og bålbrenning. DN er klar over at området også inneholder en rekke kulturminner og at det også er en rekke andre spor av menneskelig aktivitet.  Områdets naturfaglige verdier tilsier at området fredes som naturreservat.  Den omfattende bruken og potensialet for slitasje og forstyrrelse tilsier også en verneform som gir gode  styringsmuligheter.  Det å ta hensynet til kulturminner og kulturlandskap inn i verneformålet for et naturreservat kan imidlertid ikke anbefales, ut fra de målkonfliktene dette vil kunne innebære for forvaltningen av området. Det er likevel naturlig at hensynet til kulturlandskap og kulturminner, sammen med en rekke andre verdier, ivaretas i en forvaltningsplan.

Sjøarealene er kun tatt med av arronderingsmessige hensyn, fordi det er ønskelig å ha med strandsonevegetasjonen. Siden det ikke er forbud mot fiske, mener DN hensynet til fiskeriinteressene er ivaretatt. DN viser til at anlegg for Kystverket går inn under § 4 pkt. 6, men foreslår å presisere at dette også gjelder drift av anlegg. I tillegg tilrår DN å tilføye at det kan søkes om ”Etablering av anlegg for Kystverket” (§ 5).

DN foreslår å opprettholde fylkesmannen sitt forslag til navn og at en endring vurderes etter at en eventuell navnesak er behandlet.

Spørsmålet om tillatelse til utbygging og opprustning på Dronningen og Prinsen, herunder etablering av lys, vann og avløp er vurdert nærmere i løpet av verneprosessen, og saken er til behandling etter plan- og bygningsloven. DN tilrår derfor at vernebestemmelsene som omhandler dette tas ut, men presiserer at arbeidene må kunne avsluttes i tråd med de tillatelser som eventuelt blir gitt.

DN viser til de generelle kommentarene i Kap. 8 og 10 og slutter seg ellers til fylkesmannens tilråding om fredning av Oust som naturreservat.
Miljøverndepartementet slutter seg til Direktoratets forslag og tilrår at Oust naturreservat opprettes i henhold til vedlagt forskrift og kart.

33. Kongsrudtjern naturreservat, Skedsmo og Fet kommuner, Akershus fylke (1 250 daa).

Grunneierne er kritisk til saksgangen i denne saken og betviler verneverdiene. En grunneier krever at hele området tas ut av verneplanen. Viken skog viser til uttalelser fra skogeierne og mener det er særlig uheldig at vernet rammer en yrkesaktiv og interessert skogeier. Fet Jordbruksforening mener at gårdsskogene i Fet ikke bør tas med i verneplanen. Farshatten Jeger- og Fiskerforening protesterer mot fredning da alle de fire tjernene som omfattes av forslaget tidligere har vært kalket og har potensiale til å bli rike fiskevann. Foreningen sier at det er satt ut salamander og ørekyt i vannene. Kongsrudtjerngruppa mener området bør omfatte hele Breimåsan og en del av kulturlandskapet øst for Kongsrudmyra. De mener fiske bør forbys. For å holde området mest mulig uberørt bør det ikke utarbeides skjøtselsplan. Biologisk institutt v/Universitetet i Oslo ønsker også at hele Breimåsan med kantskog tas med i verneområdet. Skedsmo kommune slutter seg i hovedsak til verneforslaget, men ber om at grunneieres ønsker om grenseendringer og forskriftsendringer ivaretas. Skiløypene vest for Kongsrudtjern bør kunne prepareres og vedlikeholdes uten å søke om dispensasjon. Kommunen vil også at det skal kunne søkes om skjøtsel av bygdeborgen på Rudskulen og oppsetting av informasjonstavle om dette fornminnet. Fet kommune er positive til at området tas med i verneplanen. Åkrene vannverk viser til at hovedvannledningen fra Lunertjern til Åkrene går gjennom området, og forutsetter at vedlikehold og utskiftning av ledningen kan utføres på ordinær måte.

Fylkesmannen har laget en grundig redegjørelse både av saksgang og det faglige grunnlaget i saken, og forsvarer med dette at verneforslaget fremlegges. Etter det fylkesmannen kjenner til har det offentlige aldri finansiert kalking av de fire tjernene. De rike forekomstene av amfibier gjør at det heller ikke bør tillates utsetting av fiskeyngel, men fylkesmannen kan likevel ikke se noen grunn til å forby fiske. Fylkesmannen mener en utvidelse av verneområdet ved Breimåsen ikke er nødvendig for å ivareta amfibiene i tjernet. Fylkesmannen mener preparering av skiløyper kommer inn under bestemmelsen om merking, rydding og vedlikehold av stier, løyper etc. (jf. § 5 pkt. 2). For å unngå unødig enkeltsaksbehandling kan dispensasjoner gis for flere år. Fylkesmannen anbefaler også at det kan søkes om dispensasjon for skjøtsel av bygdeborgen og oppsetting av informasjonstavle. Når det gjelder vannledning til Åkrene vannverk, foreslår fylkesmannen at det kan gis dispensasjon til drift og vedlikehold. 

Fylkesmannen anbefaler å ta ut et område vest for Haueråsen (Grenseendring 1), men bare hvis det ikke er mulig å komme fram til et makeskifte med grunneier. I tillegg foreslår fylkesmannen å utvide området noe i sørøst (Grenseendring 2) etter innspill fra grunneier. Fylkesmannen anbefaler at Kongsrudtjern fredes som naturreservat med de endringene som fremgår av tilrådningen.
Ved sentral høring endret DN grensen for området i tråd med ”grenseendring 2” i fylkesmannens tilråding. Når det gjelder ”grenseendring 1” bad DN de sentrale høringsinstansene og det sentrale utvalget vurdere dette forslaget spesielt.

Kongsrudtjerngruppa kritiserer at det åpnes for vedlikehold og opprusting av eksisterende hovedvannledning da den går igjennom en verdifull nøkkelbiotop. Gruppa er også kritisk til foreslått reduksjon av området. De viser også til at bever demmer opp arealene rundt Kongsrudtjernet slik at sumpskogen er i ferd med å dø. Statens naturforvaltningsråd fremhever Kongsrudtjern som et område det er viktig å verne ut fra forekomsten av sjeldne arter og at størst mulig areal må velges. Naturvernforbundet og Natur og Ungdom støtter ikke alternativ grenseending 1, fordi den gir en uheldig avgrensing og medfører at verneverdige arealer ikke kommer med i verneområdet. Organisasjonene mener at vedlikehold av hovedvannledningen kan medføre stor skade, da den går rett gjennom en nøkkelbiotop med sumpgranskog i det mest verdifulle skogpartiet i reservatet. Organisasjonene ber derfor om at man finner en annen løsning på vanntilførsel til Åkrene.

Ved dispensasjonssøknad om vedlikehold og opprustning av vannledning må faren for skade på verneverdiene vurderes opp mot alternative løsninger. Beveren og demningen befinner seg utenfor forslaget til naturreservat, og det må løpende vurderes hvilke tiltak som eventuelt skal settes i verk. I tilfelle beveren etablerer seg innenfor reservatet må eventuelle tiltak vurderes i forhold til skjøtselsbestemmelsen (§7) og evt. den generelle dispensasjonshjemmelen (§8). DN viser til at ”grenseendring 1” gir en uheldig arrondering av området og tap av verneverdige områder. Det arbeides med å få til et makeskifte, men saken er ikke avklart pr. juli 2002. DN fraråder å knytte ”grenseendring 1” opp mot  makeskifteordningen, og tilrår isteden å følge den opprinnelige avgrensning.

DN viser til de generelle kommentarene i Kap. 8 og 10 og slutter seg ellers til fylkesmannens tilråding om fredning av Kongsrudtjern som naturreservat.

Miljøverndepartementet slutter seg til Direktoratets forslag og tilrår at Kongsrudtjern naturreservat opprettes i henhold til vedlagt forskrift og kart.

34. Utvidelse Østmarka naturreservat, Rælingen, Lørenskog og Enebakk kommuner, Akershus fylke (UTVIDELSE 3 148 daa, NYTT AREAL CA. 18 000 DAA)

Arealet som her fremmes omfatter tre separate utvidelsesforslag (jf. side 118 og 120 i DN-rapport 1999-4) som har vært på lokal høring uavhengig av hverandre. Alle tre forslagene ble imidlertid sendt på sentral høring sammen med utvidelsen av verneplanen for barskog fase II, Øst-Norge og fremmes samlet i denne oversendelsen.

Forslag 1: Oversendt fra miljøvernavdelingen hos Fylkesrådmannen i Akershus fylkeskommune 28.01.1993. Utvidelsen omfatter ca. 1370 daa i Oslo kommunes skoger i Enebakk kommune som vist på kart datert 24.08.92. Forslaget til utvidelse ble sendt på lokal høring høsten 1992. Fylkesrådmannen anbefalte utvidelsen i sin oversendelse i 1993, men anbefalte at forskriftene tok med et punkt om at det skal være tillatt med: Nødvendig hogst av ved for bruk ved Deliseterhytta innenfor et område med radius 100 m fra hytta.

Forslag 2: Oversendt fra fylkesmannen i Oslo og Akershus sammen med resten av verneplanen for barskog Øst-Norge fase II 21.03.2001. Utvidelsen omfatter ca. 3200 daa langs østsiden av eksisterende reservatgrense i Rælingen kommune.

Forslag 3: Oversendt fra fylkesmannen i Oslo og Akershus 3.10.2001. Utvidelsen omfatter ca. 950 daa ved Nordre Krokvann i Lørenskog og Rælingen kommune, beliggende vest for eksisterende reservatgrense som vist på kart datert januar 1994. Forslaget var på lokalt høring i 1994, men ble stilt i bero på grunn av bl.a. grunneiers sterke motstand mot fredning. I samråd med DN ble arealet tatt med i det store makeskifte i Østmarka i forbindelse med verneplan for barskog (fase II Øst-Norge), og det er inngått avtale om statlig overtakelse av området. Forslaget er etter dette uten vesentlige konflikter. Fylkesmannen anbefaler at arealet fredes som naturreservat og innlemmes i Østmarka naturreservat. For å ivareta hensynet til eksisterende hytter, foreslår fylkesmannen at bestemmelsene ikke er til hinder for ”vedlikehold av bygninger og anlegg som er i bruk på fredningstidspunktet.

Følgende uttalelser gjelder de tre utvidelsesforslagene samlet: Enebakk kommune mener at de nye fredningsforskriftene er bedre tilpasset aktuell aktivitet i reservatet. Rælingen kommune ønsker mer liberale ferdselsregler for bruk av kjerre, sykkel og hest, mens Enebakk kommune ønsker det samme for organisert ferdsel. En grunneier mener både den eksisterende fredningen og foreslåtte fredninger er helt unødvendig og bør oppheves.

Fylkesmannen tilrår at det åpnes for hogst av ved til hytter i området. Det er inngått avtale om makeskifte mellom grunneierne og staten. For den ene grunneieren som ikke ønsket dette, vil det bli tale om en vanlig erstatningssak. Fylkesmannen tilrår at Østmarka naturreservat utvides slik det er foreslått i tilrådning fra fylkesrådmannen i Akershus fylkeskommune (28.01.1993), i DN-rapport 1999-4 og i tilrådning fra Fylkesmannen i Oslo og Akershus (21.03.2001 og 3.10.2001.) 
Statens naturforvaltningsråd mener at utvidelsen av Østmarka er viktig for forskning og undervisning og at området er et unikt laboratorium nær viktige læresteder som Universitetet i Oslo og Norges Landbrukshøgskole og benyttes også av NINA, NIJOS og NISK. Naturvernforbundet og Natur og Ungdom vil ikke prioritere dette området.

DN viser til de generelle kommentarene i Kap. 8 og 10 og slutter seg ellers til fylkesmannens tilråding om tre utvidelser av Østmarka naturreservat.

Miljøverndepartementet slutter seg til Direktoratets forslag og tilrår tre utvidelser av Østmarka naturreservat i henhold til vedlagt forskrift og kart. Dette medfører at kgl. res av 21. desember 1990 om fredning av Østmarka naturreservat oppheves.

35. Utvidelse Hagahogget naturreservat, Asker kommune, Akershus fylke (utvidelse 500 daa, nytt areal 700 daa)

Asker kommune støtter forslaget om utvidelse av Hagahogget naturreservat og foreslår forbud mot bålbrenning. En grunneier er imot fredning dersom Asker kommune samtidig bruker området som nedslagsfelt for skytebane. Viken skog mener forholdet til planlagt leirdueskytebane bør avklares. Telenor viser til en stasjon de har inne på Forsvarets anlegg og peker på behov for adkomst med bil for service og oppgradering.

En planlagt leirdueskytebane vil likevel ikke berøre det foreslåtte reservatet. Eksisterende skytebane vil derimot berøre verneforslaget og fylkesmannen tilrår å endre vernegrensen slik at fareområdet til skytebanen blir liggende utenfor naturreservatet. Fylkesmannen mener det ikke er nødvendig med forbud mot bålbrenning. Både telemasten for Telenor mobil og adkomsten til denne ligger utenfor verneforslaget. Fylkesmannen anbefaler at Hagahogget naturreservat utvides slik det går frem av tilrådingen.

Ved sentral høring endret DN grensen for området i tråd med fylkesmannens tilråding.

Naturvernforbundet og Natur og Ungdom viser til at Siste Sjanse og andre har kartlagt naturskog med store verneverdier inntil de foreslåtte grensene  uten at det er nevnt i Fylkesmannens behandling av områdene. 

DN er enig i kommunens forslag om at det bør være bålforbud i området. DN viser til at fylkesmannen ikke var kjent med de registreringene som Naturvernforbundet og Natur og Ungdom nevner under arbeidet med verneplanen. Opplysningene kan vurderes nærmere hvis det kommer et konkret forslag, men DN finner det ikke tilrådelig å utsette sluttbehandlingen av verneplanen for å utrede dette nærmere nå. DN viser til de generelle kommentarene i Kap. 8 og 10 og slutter seg ellers til fylkesmannens tilråding om utvidelse av Hagahogget naturreservat.

Miljøverndepartementet slutter seg til Direktoratets forslag og tilrår at Hagahogget naturreservat opprettes i henhold til vedlagt forskrift og kart. Dette medfører at kgl. res av 19. september 1982 om fredning av Hagahogget naturreservat oppheves. Samtidig fører det til endring i forskrift av 2. oktober 1992 om vern av Semsvannet landskapsvernområde.

36. Stimannsberget naturreservat, Sør-Odal kommune, Hedmark fylke (390 daa)

Grunneier ønsker at et område med produksjonsskog tas ut av verneforslaget, men er ikke motvillig til at det resterende arealet vernes. I tillegg påpeker grunneier en feil i kartgrunnlaget som bør føre til utvidelse av vernegrensen. Sør-Odal kommune, Fylkeslandbruksstyret og Glommen Skogeierforening støtter grunneier i at området med produksjonsskog bør utgå. Hedmark Bonde- og Småbrukarlag mener en bør finne andre arealer å verne med minst like gode egenskaper.

Fylkesmannen mener grunneiers forslag til reduksjon ikke går ut over verneformålet og støtter både forslaget om reduksjon og utvidelse. Fylkesmannen tilrår at Stimannsberget fredes som naturreservat med den endring i avgrensing som går fram av tilrådingen.

Naturvernforbundet og Natur og Ungdom prioriterer ikke dette området. Norges skogeierforbund godtar vern av området dersom makeskifte blir et reelt alternativ for dem som måtte ønske det.

DN viser til de generelle kommentarene i Kap. 8 og 10 og slutter seg ellers til fylkesmannens tilråding om fredning av Stimannsberget som naturreservat.

Miljøverndepartementet slutter seg til Direktoratets forslag og tilrår at Stimannsberget naturreservat opprettes i henhold til vedlagt forskrift og kart.

37. Osdalsjøhøgda naturreservat, Rendalen kommune, Hedmark fylke (46 000 daa)

Rendalen fjellstyre mener fredningsforskriften bør ha generelle unntak for følgende aktiviteter: Kalking i regi av kalkingsprogrammet, kjøring med snøscooter i forbindelse med oppsyn og transport av ved til buer og rasteplasser, ridning langs Pilegrimsleden. Norsk Ornitologisk Forening, avdeling Hedmark foreslår utvidelse av området. Rendalen kommune foreslår flere endringer i fredningsforskriften og mener det bør være generelle unntak for: Opplag av båter, motorferdsel utenom barmarksesongen, ridning/bruk av hest og sykkel på Pilegrimsleden, fiskekultivering og bruk av beltegående elgtrekk til frakt av felt elg. Fylkeslandbruksstyret mener fredningsbestemmelsene i størst mulig grad bør ta hensyn områdets verdi i forhold til tradisjonell jakt og fiske.

Hele området er tidligere administrativt fredet av Statskog.

Fylkesmannen anbefaler at det skal søkes om dispensasjon for opplag av båt, kalking og alle typer motorferdsel. Det er viktig at forvaltningsmyndigheten har oversikt over den totale motorferdselen i området. For å forenkle saksbehandlingen bør det likevel kunne gis flerårige tillatelser. Motorferdsel til oppsyn er unntatt fra disse reglene. Fylkesmannen mener Pilegrimsleden er en sti som er opparbeidet for vandring til fots og som ikke er tilrettelagt for bruk av hest eller sykkel.

Fylkesmannen mener det ikke er andre ”anlegg” i området enn bygninger, og at det er mer presist å nytte denne betegnelsen i § 4 pkt. 6 

Fylkesmannen anbefaler at området blir fredet under navnet Osdalsjøhøgda naturreservat med samme avgrensing som i DN-rapport 1999-4 og med de endringene i forskriften som fremgår av fylkesmannens tilråding.

Statskog informerer om at det finnes 5 koier i området og 1 koie på grensen mellom verneområdet og Engerdal kommune. Rendalen kommune tar igjen opp spørsmålet om ferdsel på Pilegrimsleden. Kommunen mener at denne veien tidligere er trafikkert til fots og til hest, og at ridning derfor bør tillates også ved et eventuelt vern. Kommunen viser også til sin tidligere kommentar om beiting, der det anbefales at det åpnes for utvidet beiting som tiltak i forbindelse med rovdyrsituasjonen. Dersom rovdyrsituasjonen i andre deler av kommunen tilsier det, bør det gis mulighet til flytting av beitedyr til området, og gjeting. Kommunen mener fylkesmannen ikke har vurdert dette i sin tilrådning.

DN viser til fylkesmannens vurdering om at Pilegrimsleden er tilrettelagt for vandring til fots og at det er flere alternative områder som er tilgjengelig for både sykkel og hest i Rendalen. Beite er tillatt i verneområdet og DN kan ikke se at det er noe problem å flytte beitedyr til området på grunn av rovdyrsituasjonen. DN viser til de generelle kommentarene i Kap. 8 og 10 og slutter seg ellers til fylkesmannens tilråding om fredning av Osdalsjøhøgda som naturreservat.

Miljøverndepartementet slutter seg til Direktoratets forslag og tilrår at Osdalshøgda naturreservat opprettes i henhold til vedlagt forskrift og kart.

38. Jukulen naturreservat, Åmot kommune, Hedmark fylke (675 daa)

Grunneier ønsker at området utvides noe og at det skal være tillatt å ri på eksisterende veier i området. Åmot kommune mener gamle hesteveier fortsatt må kunne brukes til ridning, eventuelt med noen begrensninger. Kommunen ber også om at Forsvaret ikke gis anledning til militær operativ virksomhet i naturreservatet. Norsk Ornitologisk Forening, avdeling Hedmark sier at området er en meget spesiell og enestående skogtype med en god bestand av fugler. Foreningen mener lokaliteten bør utvides i nordøst.

Fylkesmannen støtter forslaget fra grunneier om å utvide reservatet for å få med et område som er typisk for lokaliteten og som gir en bedre arrondering av verneområdet. Forslaget fra NOF anbefales derimot ikke da det medfører store snauflater innenfor verneområdet. Fylkesmannen tilrår at det åpnes for ”ridning på eksisterende traktor- og hesteveier” da dette neppe vil skade vegetasjonen. Fylkesmannen viser til at ”militær operativ virksomhet” ikke omfatter forsvarets ordinære øvingsvirksomhet, og tilrår at forskriftene ikke endres. Fylkesmannen tilrår at Jukulen fredes som naturreservat med de endringene i avgrensingen som går fram av tilrådingen. 

DN til de generelle kommentarene i Kap. 8 og 10 og slutter seg ellers til fylkesmannens tilråding om fredning av Jukulen som naturreservat.

Miljøverndepartementet slutter seg til Direktoratets forslag og tilrår at Jukulen naturreservat opprettes i henhold til vedlagt forskrift og kart.

39. Utvidelse Kløvstadhøgda naturresservat, Ringsaker kommune, Hedmark fylke (nytt areal 430 daa, totalt areal 610 daa)

Grunneierne ønsker primært at området tas ut av verneplanen, og subsidiært at grensen og forskrifter endres noe. Ringsaker kommune stiller spørsmål om den nedre grensa bør trekkes noe opp. Mjøsen Skogeierforening påpeker at tidligere reservat og utvidelsesforslaget bør behandles under ett, og støtter alle forslagene om grenseendring. Hedmark Bonde- og Småbrukarlag mener at det skaper relativt små konflikter med skogsdrift å verne området. Brøttum landbrukslag støtter grunneierne. Eidsiva energinett ønsker å ha en generell tillatelse til å benytte motorferdsel i forbindelse med vedlikehold, befaring og reparasjonsarbeid av kraftlinja gjennom området.

Fylkesmannen støtter forslaget om å ta ut et kulturbeite i nord, men tilrår å opprettholde den nedre grensen (sørøst) for å bevare overgangssonen mellom edellauvskogen og den rike lågurtgranskogen. De foreslåtte forskriftsendringer fra grunneier og Eidsiva energinett bør også imøtekommes Fylkesmannen anbefaler at eksisterende og foreslått naturreservat på til sammen 610 daa fredes under navnet Kløvstadhøgda naturreservat med de grensejusteringene som framgår av tilrådingen.

Naturvernforbundet og Natur og Ungdom mener dette området ikke bør prioriteres dersom det mot formodning blir nødvendig å kutte ytterligere områder. Norges skogeierforbund godtar vern av området dersom det foretas en grensejustering.
DN viser til de generelle kommentarene i Kap. 8 og 10 og slutter seg ellers til fylkesmannens tilråding om utvidelse av Kløvstadhøgda naturreservat.

Miljøverndepartementet slutter seg til Direktoratets forslag og tilrår utvidelse av Kløvstadhøgda naturreservat i henhold til vedlagt forskrift og kart. Dette medfører at kgl. res av 8. desember 2000 om fredning av Kløvstadhøgda naturreservat oppheves.

40. Åsermarka naturreservat, Askim kommune, Østfold fylke (385 daa)

Grunneierne mener vernet er alt for omfattende og foreslår grenseendring i øvre del av området. En av grunneierne ønsker å kunne fortsette bruken av en driftsvei for drift av bakenforliggende areal. Askim kommune ser verdien av å bevare det biologiske mangfoldet i området, men støtter grunneierne sine forslag til arealreduksjon i området. Trøgstad kommune har ingen innvendinger mot verneforslaget. Østfold Botaniske Forening og Naturvernforbundet i Østfold prioriterer Åsermarka svært høyt blant de fem områdene i Østfold. Østfold Bondelag viser generelt til grunneiernes uttalelser. Viken skog viser spesielt til felles uttalelse fra grunneierne i Askim. De mener at konfliktgraden for grunneiene er svært høy og at grunnlaget for videre drift undergraves i betydelig grad. Fylkeslandbruksstyret prioriterer området som nr 2 i Østfold, men anbefaler at arealet reduseres i noe i øvre del. 

Fylkesmannen mener det er nødvendig at området har med intakt skog langs hele gradienten fra toppen av åskammen, via selve liskråningen og ned til Glomma. Dette vil både dekke de varierende skogtypene og gir en buffersone for skogen i de bratte partiene. Fylkesmannen viser til at nevnte driftsvei i reservatet ikke er nødvendig for adkomst til arealer utenfor reservatet og at det derfor ikke er behov for å tillate drift og vedlikehold av denne. Fylkesmannen anbefaler at Åsermarka fredes med de grenser som framgår av verneforslaget og forskriftene i tilrådningen.

DN vurderte etter befaring med grunneierne at det ikke var riktig å redusere området før sentral høring, da området er høyt prioritert i fylket samt at det er forholdsvis lite i utgangspunktet. 

Norges vassdrags- og energidirektorat viser til at gamle grantrær inntil vassdraget kan bli et problem på sikt, og at det i verneforskriften bør gis mulighet for nødvendige tiltak for opprydding langs Glomma.

DN foreslår at verneforskriften åpner for rydding av trær inntil vassdraget, når disse kan være til hinder for Solbergfoss kraftverk. DN viser til de generelle kommentarene i Kap. 8 og 10 og slutter seg ellers til fylkesmannens tilråding og om fredning av Åsermarka som naturreservat.

Miljøverndepartementet slutter seg til Direktoratets forslag og tilrår at Åsermarka naturreservat opprettes i henhold til vedlagt forskrift og kart.

41. Sletner naturreservat, Eidsberg kommune, Østfold fylke (541 daa)

Grunneierne protesterer mot skogareal på eiendommene. To grunneiere (13/1, 12 – 47/2) ønsker at et større skogareal i sør, arealene langs en skogsvei midt i området og noen beiteområder langs jernbanelinja tas ut av verneforslaget. En grunneier (50/1, 17) ønsker at arealet ved ”Brødremoen” trekkes helt ut av verneforslaget. Eidsberg kommune mener at Sletner-området er interessant for vern, men mener at det bør kunne ivaretas av Skogbruksloven, jf. § 19. Kommunen mener også at verneforslaget må reduseres på den såkalte ”Brødremoen”. Østfold Bondelag og Viken skog viser til grunneiernes uttalelser. Østfold Botaniske forening prioriterer Sletner høyt blant områdene i Østfold og viser til at Sletner er et særlig høyproduktivt område som er sterkt underrepresentert i barskogvern tidligere. Naturvernforbundet prioriterer Sletner høyest blant verneforslagene i Østfold. Jernbaneverket Region Øst mener unntaksbestemmelsen ”Vedlikehold av tekniske anlegg knyttet til jernbanen, inklusive felling av faretrær for linjen” i utkastet til fredningsforskrift er tilstrekkelig for å gjennomføre vedlikehold og vegetasjonskontroll etter jernbanelovens § 10. Fylkeslandbruksstyret prioriterer Sletner høyest blant verneforslagene i Østfold, og viser til at skogbruksloven ikke kan brukes til å sikre arealet i tråd med verneformålet. Styret mener ”Brødremoen” har verneverdi, til tross for noe ungskog, men foreslår at et beiteareal i ravine sør for husene på Sletner gård bør utgå.

Fylkesmannen mener området i vernesammenheng står i en særstilling, og viser til at både miljø- og landbruksmyndighetene prioriterer området høyest i Østfold. De foreslåtte endringen på Sletner-eiendommen vil halvere vernearealet som fra før er relativt lite. De små arealene med yngre skog på ”Brødremoen”vil etter  fylkesmannens oppfatning raskt  omskapes til et mer opprinnelig skogbilde i området. Fylkesmannen anbefaler likevel å ta ut ca. 10 daa med tidligere beitemark i en ravine under gjengroing sør for Sletner gård. Fylkesmannen anbefaler vern av Sletner som naturreservat med den grenseendring som framgår av tilrådningen.

DN endret verneforslaget i tråd med fylkesmannens tilrådning, men tok i tillegg ut området Brødremoen før saken ble sendt på sentral høring.

Advokat Geir Haugen representerer eier av ”Brødremoen” og går sterkt imot at dette området inngår i verneforslaget. Dette begrunnes blant annet med svært uryddig saksbehandling fra myndighetenes side og at det reises tvil om verneverdiene er tilstede. Advokat Odd Seim Haugen representerer eiere av Sletner-eiendommen. Advokaten ber primært om at området ikke fredes, men legger subsidiært fram fire forslag til endring av vernegrensen. Jernbaneverket mener det kan oppstå konflikt med vernebestemmelsene både ved nødvendig bruk av arealer som ligger rett ved siden av sporet (midlertidig lagring av skinnemateriell, pukk samt stikkrenner, bekkeomlegging og reetablering av utraste fyllinger osv.) og ved fremtidig oppgradering av jernbanen. Jernbanevernet ønsker at den nordlige avgrensingen av Sletner er minst 30 m fra spormidt, alternativt at verneforskriften gjøres mer eksplisitt med hensyn på drift og vedlikehold av jernbanen (§ 4 pkt. 5). Naturvernforbundet og Natur og Ungdom prioriterer området svært høyt, og mener det vil være svært uheldig å innsnevre  ravineskogen.

Av hensyn til verneverdiene anbefaler DN ingen grenseendring langs jernbanelinja. DN mener fylkesmannens forslag til vernebestemmelser er tilstrekkelig for å ivareta nødvendig drift og vedlikehold av jernbanen. Når det gjelder ”Brødremoen” ble dette arealet tatt ut av verneforslaget etter møte i det regional barskogutvalget 23.04.01. DN støtter fylkesmannen i at ca. 10 daa. med tidligere beitemark sør for Sletner gård bør tas ut av verneforslaget. Øvrige forslag om ytterligere grensendringer på Sletner-eiendommen bør ikke tas til følge ut fra hensynet til verneverdiene og arronderingen av området. DN tilrår likevel at inngjerding og skjøtsel av tidligere beiteareal langs jernbanelinje kan foretas uten å søke om dette. Ut over dette viser DN til de generelle kommentarene i Kap. 8 og 10 og slutter seg ellers til fylkesmannens tilråding om fredning av Sletner som naturreservat.

Miljøverndepartementet slutter seg til Direktoratets forslag og tilrår at Sletner naturreservat opprettes i henhold til vedlagt forskrift og kart.

42. Hiesten naturreservat, Rakkestad kommune, Østfold fylke (817 daa)

Grunneieren ønsker ikke at området vernes. Rakkestad kommune går imot verneforslaget. Østfold bondelag viser til grunneiernes uttalelser. Fylkeslandbruksstyret foreslår å ta ut noe ungskog i nord.

Fylkesmannen foreslår å ta ut de nordøstlige delene, slik at områder med lav bonitet, ungskog og en traktorvei havner utenfor reservatet. Fylkesmannen anbefaler vern av Hiesten med de grenseendringer som framgår av tilrådingen.

Ved sentral høring endret DN grensen for området i tråd med fylkesmannens tilråding.

DN foreslår noen endringer i forskriften som gjelder tur-orientering, beiting, bruk av jernhest og bålbrenning, men viser til de generelle kommentarene om dette i Kap. 8 og 10, og slutter seg ellers til fylkesmannens tilråding om fredning av området Hiesten som naturreservat.

Miljøverndepartementet slutter seg til Direktoratets forslag og tilrår at Hiesten naturreservat opprettes i henhold til vedlagt forskrift og kart.

43. Rødsåsen naturreservat (omgjøring av deler av Søndre Jeløy landskapsvernområde), Moss kommune, Østfold fylke (318 daa)

Grunneier er positiv til forslaget, men mener at oppsynet må styrkes betraktelig. I tillegg ønsker grunneier for egen del å kunne ri på stier og at det må være adgang til rask fjerning av vindfall over stiene, slik at ikke nye stier etableres. Grunneier ønsker også en justering av nordgrensen til reservatet pga. noen skyggetrær. Kommunen er positiv til fredning av området, og ønsker at det skal være adgang til rask fjerning av vindfall. Kommunen mener også at edelgran spredt fra naboeiendommen bør fjernes. Viken skog viser til uttalelse fra grunneier.

Fylkesmannen foreslår endringer i forskriften slik at vindfall over stiene kan tas ut og at det skal kunne søkes om tillatelse til ridning på stiene, samt fjerning av enkelttrær i nordenden av reservatet p.g.a. dyrket mark. Problemene med spredning av edelgran og fjerning av denne bør tas opp i en forvaltningsplan for området (jf. § 7). Fylkesmannen anbefaler fredning av Rødsåsen med den avgrensingen som framgår av høringsutkastet og de forskriftsendringene som framgår av tilrådingen.

Grunneier går imot at fylkesmannen foreslår å åpne for orientering i det foreslåtte naturreservatet, da dette er svært forstyrrende for fugle- og dyrelivet.

DN viser til at oppsyn i området er avhengig av de ressurser som til enhver tid er tilgjengelig for dette formål. Når det gjelder orientering viser DN til de generelle kommentarene om ferdsel og arrangementer i verneområde i Kap. 10. DN viser for øvrig til de generelle kommentarene i Kap. 8 og 10 og slutter seg ellers til fylkesmannens tilråding om fredning av Rødsåsen som naturreservat.

Miljøverndepartementet slutter seg til Direktoratets forslag og tilrår at Rødåsen naturreservat opprettes i henhold til vedlagt forskrift og kart. Dette fører til endring i forskrift av 23.desember 1983 om vern av Søndre Jeløy landskapsvernområde.

13. Merknader til de enkelte lokalitetene som av DN ikke prioriteres innenfor en kvote på 40km2 produktiv barskog

a) Storområder 

Her gjennomgås merknader til de store områdene som har vært med i vurderingen av verneplanen for barskog i Øst-Norge, fase II. I tillegg regnes Osdalsjøhøgda som et storområde Området har vært administrativt fredet og regnes ikke i forhold til kvoten.

Direktoratet fremhever at disse områdene kvalifiserer til vern etter naturvernloven. På grunn av den begrensede kvoten, og at en ved å prioritere noen av storområdene vil måtte utelukke svært mange av de små områdene, prioriteres ikke disse storområdene innenfor kvoten på 40 km2.  Som nevnt tidligere, viser evalueringer av skogvernet senest våren 2002 (NINA Fagrapport 54, 2002) at skogvernet i Norge generelt mangler store områder.  DN vil derfor tilrå at disse områdene fredes som naturreservater i forbindelse med et eventuelt utvidet skogvern. 

44. Trillemarka naturreservat, Sigdal kommune, Nore og Uvdal kommune, Rollag kommune, Buskerud fylke (43 200 daa)

De fleste grunneierne er imot vern. De mener vern er unødvendig og at eierne er de beste til å ivareta verdiene. Naturvernforbundet i Modum og Sigdal mener at avgrensingen av området kunne ha vært vesentlig større. De foreslår noen mindre grenseendringer. Sigdal og Eggedal skogeierlag fraråder vern av området da det vil få store konsekvenser både for skogbruk, trearbeidende industri og hyttebygging. Rollag og Veggli Skogeierlag og Nore Skogeierlag støtter uttalelsene fra grunneierne og mener at verdiene kan tas vare på ved vanlig skogsdrift. Nore og Uvdal kommune avviser verneforslaget, og viser til at det har vært drevet hogst og at det er skogsbilveier der. Rollag kommune går inn for at grensene legges utenfor godkjent reguleringsplan for hyttebygging. Sigdal kommune avviser forslaget på grunn av store konflikter med skogbruk og hyttefelt.

Fylkesmannen er kjent med at det deler av området ikke er inngrepsfritt og har spor etter hogst, men viser til at området er et av få gjenværende store og lite berørte skogområder i Øst-Norge.

Det er foreslått å ta ut deler av Trilledalen med mye høyproduktiv skog og mange private grunneiere. Fylkesmannen kan ikke tilrå dette fordi verneplanen skal prioritere høyproduktiv skog og området i tillegg har et stort antall rødlistearter. Fylkesmannen anbefaler tre grenseendringer. En av disse er en tilpasning til en vedtatt reguleringsplan for hytter, mens en annen skyldes ønske om unngå en eksisterende hytte innenfor verneområdet. I tillegg foreslås det å ta ut et lite område med hogsflate helt i øst.

Fylkesmannen er enig i at en bør unngå gjengroing av setervoller, og at rydding og skjøtsel bør kunne tillates etter søknad. 

Fylkesmannen mener Trillemarka har høy verneverdi, men viser til den begrensede kvoten og ber DN vurdere området nærmere innenfor arealrammen i verneplanen.
Ved sentral høring endret DN grensen for området i tråd med fylkesmannens tilråding.

Norsk biologforening mener at det er uheldig at område med brattlende er justert bort, da slike områder kan forventes å ha høyt biologisk mangfold (hekkeplass for diverse fugl, særlig rovfugl). Naturvernforbundet og Natur og Ungdom mener verneforskriftene er tvetydige fordi det både er gjort unntak for vedlikehold av setervoller (§ 4 pkt. 7) mens det samtidig som det må søkes om rydding og skjøtsel av setervoller (§ 5 pkt. 7). Organisasjonene mener setervoller må kunne skjøttes uten å søke om tillatelse først, fordi krav om søknad kan medføre at setervoller med biologiske verdier gror igjen. Forum for natur og friluftsliv i Buskerud har sendt en rapport utarbeidet av Siste Sjanse, med supplerende opplysninger om verneverdiene i området. Organisasjonen mener dokumentasjonen bør få konsekvenser for forvaltningen av området.
DN er enig i at vernebestemmelsene omkring bruk av setervoller kan misforstås, og at de derfor bør endres. DN legger til grunn at skjøtsel av setervoller skal kunne foregå uten å søke om tillatelse først. Ut over dette viser DN til generelle kommentarer i Kap. 8 og 10 og støtter ellers fylkesmannens tilråding om Trillemarka. På grunn av begrenset kvote tilrår DN at Trillemarka ikke prioriteres for fredning i verneplan for Øst-Norge fase II.

Miljøverndepartementet slutter seg til Fylkesmannens og Direktoratets faglige vurderinger. Som et ledd i regjeringens utvidede skogvern tilrår Miljøverndepartementet at Trillemarka naturreservat opprettes i henhold til vedlagte forskrift og kart.

Skjellingshovde naturreservat, Sør-Aurdal kommune, Nordre Land kommune, Søndre Land kommune, Oppland fylke (27 640 daa)

Grunneierne går imot at området blir fredet og at det snarest frigis for ordinært skogbruk. 

Norsk skogbruksforening, Norskog mener at området må reduseres vesentlig i omfang dersom det skal prioriteres, og at dette også vil kunne redusere konfliktgraden. Naturvernforbundet i Oppland og Norsk Ornitologisk forening prioriterer området blant storområdene. Det er særlig viktig at området vernes etter at storområdet Selsjøen ble tatt ut av verneplanen. Sør-Aurdal kommune ber om at det båndlagte området snarest frigis fra bruttolista slik at arealene kan disponeres til ordinært skogbruk. Det vises til at båndleggingen som har pågått mesteparten av 90-årene har påført berørte skogeiere tap og stor usikkerhet som har ført til store menneskelige påkjenninger.  Nordre Land kommune anbefaler at Skjellingshovde tas med i verneplan for barskog. Det forutsettes at grunneierne primært innvilges erstatning gjennom makeskifte, sekundert etter gjeldende retningslinjer for skogvern. Søndre Land kommune tilrår at området tas ut av verneplanen. Fylkeslandbrukstyret anbefaler at Skjellingshovde tas ut av verneplanen, og videre at det ikke er riktig å prioritere de store områdene. Styret håper at det ikke legges opp til en utvidelse av fredningskvoten.

Fylkesmannen viser til at verneverdiene i lokaliteten først og fremst er knyttet til at dette er et av de få gjenværende, store, sammenhengende og godt arronderte naturbarskogområder i Norge uten tekniske inngrep av vesentlig omfang. For å redusere arealer med ungskog tilrår fylkesmannen å ta ut noe areal i sør og sørøst, mens et areal i nordvest bør tas ut for å oppnå en bedre arrondering. Fylkesmannen foreslår også at vernebestemmelsene endres slik det kan søkes om vedhogst til eksisterende buer og koier i området 

Fylkesmannen tilrår at Skjellingshovde sendes på sentral høring i tråd med de endringer av grenser og fredningsforskrift  som fremgår av tilrådingen.
Ved sentral høring endret DN grensen for området i tråd med fylkesmannens tilråding.

Skogeiere i Skjellingshovdeområdet viser til at området ikke er prioritert innenfor dagens arealramme. Siden området  har vært vurdert for vern siden 1988, ber skogeierne nå om at det tas en snarlig avgjørelse på vernesaken slik at de igjen kan ta i bruk ressursene i området. De beklager også at det ikke er arbeidet mer aktivt med makeskifte av skog for grunneierne. NVE viser til at det er to steindammer innenfor området. Dammene er knyttet til tidligere tømmerfløting og betraktes nå som kulturminner.

Når det gjelder dammene knyttet til tømmerfløting, viser DN til at det kan søkes om tillatelse for vedlikehold av kulturminner. DN har forståelse for de problemer grunneiere opplever når en vernesak tar så lang tid. Ut over dette viser DN til generelle kommentarer i Kap. 8 og 10 og støtter ellers fylkesmannens tilråding om Skjellingshovde. På grunn av begrenset kvote tilrår DN at Skjellingshovde ikke prioriteres for fredning i verneplan for Øst-Norge fase II.

Miljøverndepartementet slutter seg til Direktoratets vurdering og tilrår ikke at Skjellingshovdet fredes nå. Området vil imidlertid kunne bli aktuelt i regjerings arbeid med utvidet skogvern.

Honnsrøve naturreservat, Skjåk kommune, Oppland fylke (16 421 daa)

Grunneier (Skjåk Almenning) gir sin tilslutning til oppretting av et naturreservat, men med redusert avgrensing. Almenningen mener det må være tillatt med bålbrenning og at navnet bør være Honnsrøve. Skjåk Idrettslag ønsker å kunne fortsette oppkjøring av skiløype gjennom området. Kommunen støtter opprettelsen av et reservat, men med redusert avgrensning. Kommunen ønsker også at navnet på lokaliteten skal være Honnsrøve. Mjøsen skogeierforening slutter seg til redusert verneforslag i tråd med grunneier sitt ønske. Naturvernforbundet i Oppland viser til at dette er et større sammenhengende område med urskognær furuskog av internasjonal verdi. Urskog av furu er i seg selv unikt i Skandinavia. Forbundet prioriterer området blant storområdene. Norsk ornitologisk forening understreker viktigheten av at området vernes.

Fylkesmannen viser til at bålbrenning vil bli tillatt og at bruk og vedlikehold av skiløypa kan fortsette. Fylkesmannen har vurdert to alternativer for grensejustering. Alternativ 1 samsvarer i hovedsak med forslaget som ble sendt på lokal høring, men med noen mindre justeringer ved setrene Botn og Åsen. Alternativ 2 er mer i tråd med høringsinstansenes ønsker, og innebærer en arealreduksjon på ca. 4700 daa. Etter en samlet vurdering tilrår fylkesmannen  at lokaliteten Honnsrøve sendes på sentral høring i tråd med alternativ 2, og at alternativ 1 bør kunne gå ut av verneplanen før sentral høring.

Etter drøfting i det regionale barskogutvalget endret DN grensen for området i tråd med alternativ 1 før saken ble sendt på sentral høring.

Norsk biologforening mener at det er uheldig at et stort område med skrenter er tatt ut, da slike områder kan forventes å ha høyt biologisk mangfold. NVE viser til at området grenser inn til Otta elv og videre at utbyggingen av Øvre Otta vil gi redusert vannføring i Otta. Dette er ikke tilfelle på den nevnte strekningen for det utbyggingsalternativet som nå har fått konsesjon. Naturvernforbundet og Natur og Ungdom viser til at det ligger gammel furuskog på bedre boniteter syd for området som burde vært inkludert i forslaget til reservat. Norges skogeierforbund kan godta vern av området dersom tapt foredlingsverdi erstattes. Norsk Almennings forbund forventer sikrere dokumentasjon av verneinteressene før et eventuelt vern og ønsker grenseendringer ved setrene Botn og Åsen.

DN legger til grunn den dokumentasjonen på verneverdier som er framkommet i løpet av verneprosessen. DN mener forslaget fra Norsk Almennings forbund om grenseendring ved Botn i stor grad er imøtekommet gjennom alternativ 1. Det andre  forslaget omfatter langt mer areal  og bør ikke imøtekommes ut fra at verneområdet da taper verdi som storområde.

DN viser til generelle kommentarer i Kap. 8 og 10 og støtter ellers alternativ 1 i fylkesmannens tilråding om fredning av Honnsrøve som naturreservat. På grunn av begrenset kvote tilrår DN at Honnsrøve ikke prioriteres for fredning i verneplan for Øst-Norge fase II.

Miljøverndepartementet slutter seg til Direktoratets vurdering og tilrår ikke at Honnsrøve fredes nå. Området vil imidlertid kunne bli aktuelt i regjeringens arbeid med utvidet skogvern.
Fugglia naturreservat, Rendalen kommune, Hedmark fylke     (17 900 daa)

En del grunneierne er mot vern av området og mener at verdiene bør ivaretas på annen måte eller andre steder enn i Fugglia. Det vises også til behov for adkomst til Fuggvollen seter, som ligger utenfor det foreslåtte verneområdet og bakenforliggende deler av dalen. Rendalen kommune har ingen kommentarer til avgrensingen av området, men foreslår en del endringer i forskriftsforslaget. Hedmark fylkeslandbruksstyre har ikke vesentlige merknader til verneforslaget, men mener at fredningsbestemmelsene i størst mulig grad må ta hensyn til områdets verdi som utmarksområde. Glommen skogeierforening mener Fugglia bør tas ut av verneplanen. Hedmark Bonde- og Småbrukarlag mener det er vurdert vernet relativt store arealer i Rendalen og at det er i dette området at de lokal interessene blir mest skadet av vern. Rendalen bondelag støtter grunneierne.

Fylkesmannen mener problemstillingen omkring  adkomst til bakenforliggende skog enten må løses ved at det blir gitt dispensasjon for motorferdsel i en trasé gjennom naturreservatet i forbindelse med avvirkning eller skogskjøtselstiltak,  eller at det blir gitt erstatning for tapte inntekter på denne skogen. Fylkesmannen mener motorferdsel til Fuggvollen seter, i forbindelse med oppdyrking og gjødsling må søkes om etter den generelle bestemmelsen § 8. Fylkesmannen tilrår at det ikke skal tillates med kalking av terrenget som ledd i fiskekultivering. Fylkesmannen anbefaler at området fredes med den avgrensingen som framgår av DN-rapport 1999-4 og med de endringer i fredningsforskriften som framgår av tilrådningen.

Rendalen kommune viser i brev til DN til at de har gitt kommentarer til fredningsforskriftenes punkt om beiting der det anbefales at det åpnes for utvidet beiting som tiltak i forbindelse med rovdyrsituasjonen. Det bør gis mulighet til flytting av beitedyr til området, og gjeting dersom rovdyrsituasjonen i andre deler av kommunen tilsier det. Fylkesmannen har ikke vurdert dette i sin tilrådning. Norges skogeierforbund kan godta vern av området dersom en finner en akseptabel løsning for å få transportert ut virket fra innenforliggende areal samt at makeskifte blir et reelt alternativ for dem som måtte ønske det.

DN mener problemstillingen om bakenforliggende skog bør løses i erstatningsoppgjøret. Når det gjelder motorferdsel til Fuggvollen seter bør det kunne søkes om slik transport på vinterføre etter de spesielle reglene i § 5. I forhold til beiting viser DN til at dette er tillatt i verneområdet og kan ikke se at det er noe problem å flytte beitedyr til området på grunn av rovdyrsituasjonen. Ut over dette viser DN til generelle kommentarer i Kap. 8 og 10 og støtter ellers fylkesmannens tilråding om fredning av Fugglia som naturreservat. På grunn av begrenset kvote tilrår DN at Fugglia ikke prioriteres for fredning i verneplan for Øst-Norge fase II.

Miljøverndepartementet slutter seg til Direktoratets vurdering og tilrår ikke at Honnsrøve fredes nå. Området vil imidlertid kunne bli aktuelt i regjerings arbeid med utvidet skogvern.
b) Småområder

Direktoratet mener at alle disse områdene kvalifiserer til vern etter naturvernloven, og understreker at det er vurderinger i forhold til kvoten på 40 km2 som gjør det nødvendig å prioritere dem ut av verneplanen. 

45. Torjusheia naturreservat, Søgne kommune, Vest-Agder fylke (1 606 daa)

Naturvernforbundet, Norsk Zoologisk Forening, Kristiansandsavdelingen, og Norsk Botanisk forening, Sørlandsavdelingen går inn for vern av Torjusheia. Det vises til variert dyre- og planteliv, med mange karakteristiske og sjeldne arter. Agder skogeigarlag mener Torjusheia bør tas ut av planen. Fylkeslandbruksstyret prioriterer området lavest på grunn av store skogbruksmessige interesser i området. Det er bygget en skogsbilvei inn til Småstakkheia i utkanten av verneforslaget, og siste del av veien avventes inntil vernesaken er avklart. Søgne kommune går inn for vern og mener det bør gå an å komme fram til en avgrensing som reduserer konflikten med næringsinteressene. Kommunen mener også at en skjøtselsplan vil bidra til dempe skadene overfor næringsinteressene.

Fylkesmannen tilrår opprettelse av Torjusheia naturreservat for å bevare et svært verneverdig område for barskog i Sørlandets eikeskogsregion.. Fylkesmannen foreslår en mindre innskjerping av vernebestemmelsene, slik at det ved bålbrenning i forbindelse med organiserte turer skal bringes med ved utenfra verneområdet.

Ellers anbefaler fylkesmannen fredning av Torjusheia med den avgrensingen som framgår av høringsutkastet.
Norges skogeierforbund og Norges Bondelag ønsker at området tas ut av planen med mindre det blir foretatt grensejusteringer

DN mener at ny ordlyd om bålbrenning (jf. Kap. 10) dekker de behov som fylkesmannen beskriver. Fylkesmannen har også foreslått en egen adgang til å søke om tillatelse til turmarsjer, men DN viser til at eventuelle søknader om turmarsjer går inn under den generelle adgangen til å søke om tillatelse til teltleirer, idrettsarrangementer og andre større arrangementer.

Ut over dette viser DN til de generelle kommentarene i Kap. 8 og 10 og slutter seg ellers til fylkesmannens tilråding om fredning av Torjusheia som naturreservat. På grunn av begrenset kvote foreslår DN likevel at området ikke prioriteres i verneplan for Øst-Norge fase II.

Miljøverndepartementet slutter seg til Fylkesmannens og Direktoratets faglige vurderinger. Som et ledd i regjeringens utvidede skogvern tilrår Miljøverndepartementet at Torjusheia naturreservat opprettes i henhold til vedlagte forskrift og kart.
46. Nordskogen naturreservat, Tvedestrand kommune, Aust-Agder fylke (549 daa)

Grunneierne er imot vern. Hagefjorden IL ønsker å opprettholde aktiviteter i området, og særlig orientering. Sandøya Grunneierforening viser til at eventuelt vern vil skape problemer med å skaffe ved og videre bebyggelse på øya. Grunneierforeningen anser ikke området som egnet for vern. Nidarå tømmersalslag sier at området er lite konfliktfylt for næringen. Tvedestrand kommune mener området bør utgå av verneplanen sett i lys av den knappe kvoten. Dette begrunnes ut i fra konfliktnivå. Fylkeslandbruksstyret viser til at konflikten er liten i forhold til de tradisjonelle næringsinteressene.

Fylkesmannen viser til at området består av kystbarskog, som er en av de naturtypene det er lagt vekt på å verne ved utvidelsen av barskog i Øst-Norge fase II. Fylkesmannen kan ikke se at et vern av området har negative betydning for framtidig bosetting, og viser til at verneforslaget kun utgjør 15 % av arealet på øya. Fylkesmannen  tilrår to mindre grensejusteringer for å dempe konflikten og å arrondere området bedre. Siden det ikke vil være anledning til vedhogst i reservatet må grunneiere som eventuelt blir skadelidende få erstatning. Når det gjelder turorientering og andre arrangementer foreslår fylkesmannen å gjøre unntak eller mulighet for å søke om dette i fredningsbestemmelsene. Fylkesmannen konkluderer med at Nordskogen er verneverdig, men at vern av området må vurderes opp mot oppfyllelsen av kvoten av barskog som skal vernes i Øst-Norge.

Ved sentral høring endret DN grensen for området i tråd med fylkesmannens tilråding.

Norsk biologforening mener at det er uheldig at to områder med brattlende er justert bort, da slike områder kan forventes å ha høyt biologisk mangfold. Naturvernforbundet og Natur og Ungdom prioriterer ikke området aller høyest av de foreslåtte.

DN er enig med fylkesmannen i at turorientering og diverse andre arrangementer bør kunne tillates i dette området. DN mener likevel det er unødvendig å spesifisere dette med egne hjemler for hver enkelt aktivitet, og viser til muligheten for å søke om tilatelse til teltleirer, idrettsarrangementer eller andre større arrangementer etter § 5 pkt. 4. For å forenkle saksbehandlingen kan det ved slike søknader gis tillatelse over flere år eventuelt for et visst antall ganger.
Ut over dette viser DN til de generelle kommentarene i Kap. 8 og 10 og slutter seg ellers til fylkesmannens tilråding om fredning av Nordskogen som naturreservat. På grunn av begrenset kvote foreslår DN likevel at området ikke prioriteres i verneplan for Øst-Norge fase II.

Miljøverndepartementet slutter seg til Fylkesmannens og Direktoratets faglige vurderinger. Som et ledd i regjeringens utvidede skogvern tilrår Miljøverndepartementet at Nordskogen naturreservat opprettes i henhold til vedlagte forskrift og kart.
47. Håøya naturreservat, Porsgrunn kommune, Telemark fylke (1 818 daa)

Grunneierne er i utgangspunktet imot vern på sine eiendommer og ønsker et redusert verneareal. Haaøen vel er positive til vern av barskog på Håøya, men er opptatt av at gamle beitemarker og slåtteenger må kunne holdes i hevd. Foreningen mener at verneområdet må begrenses i omfang, eventuelt at kulturmark kan holdes i hevd. Norsk Ornitologisk forening, avd Telemark, Naturvernforbundet i Telemark, Telemark Bondelag, Telemark Botaniske forening, Skien- Telemark Turistforening, og Porsgrunn kommune støtter forslaget om vern av Håøya. Turistforeningen er opptatt av at friluftslivet i området sikres, og Telemark botaniske forening fremhever at skjøtsel må kunne utføres på gammel kulturmark.
Om lag ¾ av arealet ligger på statens grunn. Fylkesmannen kan ikke tilrår de grenseendringer som grunneierne ønsker og viser til at tap av vedskog bør tas opp i erstatningsoppgjøret. Fylkesmannen er enig med Haaøen vel i at delområder innenfor verneforslaget fortsatt er kulturmark og må  skjøttes som kulturmark også i framtida. Av hensyn til arronderingen foreslår fylkesmannen likevel at områdene inngår i verneområdet. Fylkesmannen anbefaler at Håøya fredes som naturreservat med de grenser som fremgår av høringsdokumentene.

Haaøen vel presiserer at de delene av det foreslåtte reservatet som inneholder kulturmark enten må utgå av det foreslåtte reservatet eller at det umiddelbart lages en skjøtselsplan for området. Det vises til at forskriftene slik de foreligger ikke i tilstrekkelig grad tar hensyn til alle typer verneobjekter så som kulturhistoriske objekter og fornminner. Naturvernforbundet og Natur og Ungdom viser til at deler av den interessante floraen er kulturbetinget, og at de åpne kulturmiljøene på Håøya er i ferd med å forsvinne. Organisasjonene ber derfor om at det umiddelbart settes i verk skjøtselstiltak på verneverdige arealer som betinger fortsatt hevd. Tiltakene bør i tillegg følges opp gjennom en skjøtselsplan.

DN er enig i at deler av området trenger skjøtsel og viser til fylkesmannens gjennomgang av dette. Det er særlig aktuelt å lage en forvaltnings- og skjøtselsplan for dette området. I den sammenheng bør det også tas hensyn til kulturhistoriske objekter og fornminner. 
DN viser til de generelle kommentarene i Kap. 8 og 10 og sluttr seg ellers til fylkesmannens tilråding om fredning av Håøya som naturreservat. På grunn av begrenset kvote foreslår DN likevel at området ikke prioriteres i verneplan for Øst-Norge fase II.

Miljøverndepartementet slutter seg til Fylkesmannens og Direktoratets faglige vurderinger. Som et ledd i regjeringens utvidede skogvern tilrår Miljøverndepartementet at Håøya naturreservat opprettes i henhold til vedlagte forskrift og kart.
48. Utvidelse Bremsåsen naturreservat, Nedre Eiker kommune, Buskerud fylke (nytt areal 614 daa, totalt areal 876 daa)

Grunneiere i Bremsåsen ønsker at det biologiske mangfoldet bevares gjennom en  forvaltningsplan og ikke gjennom naturvernloven. Nedre Eiker kommune (grunneier) slutter seg i hovedsak til fredningsforslaget, men mener det kan være mer fornuftig med en forvaltningsplan på grunn av orkideene som er avhengig av lys. Nedre Eiker kommune, kommunestyret anbefaler utvidelse av verneområdet Bremsåsen. Drammen kommune bruker Bremstjern til reservedrikkevann og ber om at servituttene knyttet til dette tas inn i vernebestemmelsene.

Fylkesmannen mener det er riktig å bruke naturvernloven som virkemiddel for å ivareta de registrerte verneverdiene. Når det gjelder servituttene knyttet til Bremstjern anbefaler fylkesmannen at disse innarbeides i vernebestemmelsene. Fylkesmannen tilrår at Bremsåsen naturreservat utvides som naturreservat slik det foreligger høringsutkastet (DN-rapport 1999-4)

Naturvernforbundet og Natur og ungdom viser til at det er forekomst av rikmyr med myrflangre (sårbar art) umiddelbart nord for avgrensningen.

DN viser til at det i eksisterende reservat er forbud mot telting og at fylkesmannen har videreført denne bestemmelsen. DN mener dette er en unødvendig streng bestemmelse og at ny ferdselsbestemmelse (jf. kap 10)  er tilstrekkelig for å ivareta verneverdiene. DN foreslår en teknisk endring i verneforskriften slik at to separate bestemmelser som gjelder motorferdsel på skogsbilvei og vedlikehold av denne, slås sammen til en bestemmelse.
DN viser til de generelle kommentarene i Kap. 8 og 10 og slutter seg ellers til fylkesmannens tilråding om utvidelse av Bremsåsen naturreservat. På grunn av begrenset kvote foreslår DN likevel at området ikke prioriteres i verneplan for Øst-Norge fase II.

Miljøverndepartementet slutter seg til Fylkesmannens og Direktoratets faglige vurderinger. Som et ledd i regjeringens utvidede skogvern tilrår Miljøverndepartementet at Bremsåsen naturreservat opprettes i henhold til vedlagte forskrift og kart. Dette medfører at kgl. res av 9. juni 1993 om fredning av Bremsåsen natureservat oppheves.
49. Utvidelse Nordre Skaugumåsen naturreservat, Asker kommune, Akershus fylke (nytt areal 229 daa, totalt areal 1 000 daa)

Asker kommune støtter forslaget om utvidelse av Nordre Skaugumsåsen naturreservat, men foreslår forbud mot bålbrenning.

Fylkesmannen anbefaler at Nordre Skaugumsåsen utvides slik det foreligger i DN-rapport 1999-4.
Naturvernforbundet og Natur og Ungdom prioriterer ikke utvidelse av dette området dersom det blir nødvendig å kutte områder pga. av kvoten.

DN er enig i kommunens forslag om bålforbud. DN viser til at det i eksisterende reservat er en bestemmelse om at det kan søkes om ”avgrensete tiltak for å hindre større skader på tilgrensende skog” og at fylkesmannen har videreført denne. Bestemmelsen har sammenheng med at det i en periode var mye fokus på faren for barkebilleangrep. Denne problematikken er nå nedtonet fra faglig hold. DN fraråder å opprettholde nevnte vernebestemmelse som antyder mulighet for å tillate vesentlige inngrep i et naturreservat.

DN viser til de generelle kommentarene i Kap. 8 og 10 og slutter seg ellers til fylkesmannens tilråding om utvidelse av Nordre Skaugumåsen naturreservat. På grunn av begrenset kvote foreslår DN likevel at området ikke prioriteres i verneplan for Øst-Norge fase II.

Miljøverndepartementet slutter seg til Fylkesmannens og Direktoratets faglige vurderinger. Som et ledd i regjeringens utvidede skogvern tilrår Miljøverndepartementet at Nordre Skaugumsåsen naturreservat opprettes i henhold til vedlagte forskrift og kart. Dette medfører at kgl. res av 9. juli 1993 om fredning av Nordre Skaugumåsen naturreservat oppheves. Samtidig fører det til endring i forskrift av 2. oktober 1992 om vern av Semsvannet landskapsvernområde.
50. Utvidelse Totenåsen naturreservat, Østre Toten kommune, Oppland fylke (nytt areal 494 daa, totalt areal 2 944 daa)

Toten Almenning og Mjøsen Skogeierforening mener at avgrensingen av området gjør at arealer mot en nabo vil bli vanskelig tilgjengelig for skogsdrift uten kostbar vegbygging. Naturvernforbundet i Oppland mener området er et meget viktig supplement til det eksisterende verneområdet som har en uheldig arrondering. Norsk ornitologisk forening, avdeling Oppland viser til at foreslått utvidelse resulterer i at reservatet omfatter et stort intakt nedbørsfelt. Østre Toten kommune er kritisk til mer fredning av skogområder på Totenåsen. Fylkeslandbruksstyret viser til at Toten Almenning er ganske hardt berørt, men har ingen vesentlige innvendinger mot at hele eller deler av det foreslåtte arealet blir tatt med i verneplanen.

Fylkesmannen begrunner utvidelsen med at en får med tre rike forekomster av huldrestry, et stort nedbørfelt og at arronderingen blir bedre. Totenåsen må regnes som et kjerneområde for huldrestry i Europa. Fylkesmannen kan ikke se at den foreslåtte utvidelsen skaper ytterligere problemer i forhold til tilgjengelighet. Det  økonomiske grunnlaget for å bygge vei blir derimot dårligere som følge av at noe skog bortfaller ved en utvidelse. For å redusere konflikten og som en tilpasning til arealkvoten foreslår fylkesmannen at de nordøstre arealene tas ut. Dette innebærer at en av tre huldrestryforeskomster blir liggende utenfor, mens hensynet til arronderingen og nedbørfeltet er ivaretatt. Endringen gir også noe bedre virkesgrunnlag for bygging av ny veg.

Fylkesmannen anbefaler at Totenåsen naturreservat utvides med de justerte endringer i grenser og forskrift som framgår av  tilrådningen. 

Ved sentral høring endret DN grensen for området i tråd med fylkesmannens tilråding.

Norsk biologforening mener det opprinnelige forslaget til utvidelse har en bedre arrondering enn det forslaget som fylkesmannen tilrår. Naturvernforbundet og Natur og Ungdom er kritiske til at en nøkkelbiotop, med bla. forekomst av huldrestry, er tatt ut. Norges skogeierforbund kan godta vern av området dersom de berørte får full erstatning for ulemper for adkomst. Norsk Almennings forbund mener at utvidelsen av Totenåsen bør tas ut av verneplanen fordi store arealer hogstmoden skog blir vernet i Toten Almenning, slik at tilgjengelige ressurser blir så små at det er usikkert om det i det hele tatt kan opprettholdes lønnsom drift i almenningen. Forbundet viser også til at kommunen kritisk til forslaget samt at verneverdien er liten.

DN viser til fylkesmannens gjennomgang av verneverdiene og tilpasninger for å dempe  konflikten i saken. Ut over dette viser DN til de generelle kommentarene i Kap. 8 og 10 og slutter seg ellers til fylkesmannens tilråding om utvidelse av Totenåsen naturreservat. På grunn av begrenset kvote foreslår DN likevel at området ikke prioriteres i verneplan for Øst-Norge fase II.

Miljøverndepartementet slutter seg til Fylkesmannens og Direktoratets faglige vurderinger. Som et ledd i regjeringens utvidede skogvern tilrår Miljøverndepartementet at Totenåsen naturreservat opprettes i henhold til vedlagte forskrift og kart.
51. Grøttingnea naturreservat, Rendalen kommune, Hedmark fylke (1 350 daa)

Grunneierne tar verneforslaget til etterretning under forutsetning av at de kan få makeskifte med en aktuell teig på Statskogs eiendommer. Rendalen kommune har ingen merknader til den foreslåtte avgrensingen av området, men forslår endringer i forskriften.

Fylkesmannen kan ikke tilrå kommunens forslag om endringer i forskriften,og viser bl.a. til behovet for et generelt forbud mot motorferdsel hele året. Fylkesmannen anbefaler at området fredes som Grøttingnea  naturreservat med den foreslåtte avgrensingen, og som innebærer en justering av østgrensa til Hanestadnea naturreservat. Alternativt bør vernet gjennomføres som en utvidelse av i Hanestadnea naturreservat der fredningsbestemmelsene er samordnet. 

Rendalen kommune viser til at de har gitt kommentarer til fredningsforskriftenes punkt om beiting der det anbefales at det åpnes for utvidet beiting som tiltak i forbindelse med rovdyrsituasjonen. Det bør gis mulighet til flytting av beitedyr til området, og gjeting dersom rovdyrsituasjonen i andre deler av kommunen tilsier det. Fylkesmannen har ikke vurdert dette i sin tilrådning. Grunneierne Anne og Erling Ødegård viser til at de har overtatt en større del av eiendommen innenfor reservatet, og ønsker seg en justering av grensen mot syd-vest og syd-øst. Naturvernforbundet og Natur og Ungdom mener det vil være svært uheldig om ravineskogen i bekkekløften innsnevres. Norges skogeierforbund kan godta vern av området dersom makeskifte blir et reelt alternativ for dem som måtte ønske det.

DN mener forslaget om grenseendring fører til at verneområdet får en uheldig arrondering, og viser ellers til svarbrev av 05.10.01 til grunneierne. Beite er tillatt i verneområdet og DN kan ikke se at det er noe problem å flytte beitedyr til området på grunn av rovdyrsituasjonen. DN viser til at arbeidet med å finne areal for makeskifte pågår. DN mener det er relativt store forskjeller mellom  fredningsformålet til dette verneforslaget og Hanestadnea naturreservat, og anbefaler å opprette et eget naturreservat  for Grøttingnea.

Ut over dette viser DN til de generelle kommentarene i Kap. 8 og 10 og slutter seg ellers til fylkesmannens tilråding om fredning av Grøttingnea som naturreservat. På grunn av begrenset kvote foreslår DN likevel at området ikke prioriteres i verneplan for barskog Øst-Norge fase II.

Miljøverndepartementet slutter seg til Fylkesmannens og Direktoratets faglige vurderinger. Som et ledd i regjeringens utvidede skogvern tilrår Miljøverndepartementet at  Grøttingnea naturreservat opprettes i henhold til vedlagte forskrift og kart. Dette fører til endring i forskrift av 22. desember 1989 om vern av Hanestadnea naturreservat.

Miljøverndepartementet 

tilrår
I

Forskrifter om supplering av Verneplan for barskog i Øst-Norge fase II fastsettes i samsvar med vedlagte forslag (vedlegg 1- 51).

II

Samtidig oppheves:

· Kgl. res av 22. desember 1978 om fredning av Grovann, Murtetjern og Murtedalen naturreservater i Vest-Agder fylke 

· Kgl. res av 21. juni 1996 om fredning av Grønehaugen i Vest- Agder fylke, og Skjøttelvik/Haraldsfjell naturreservater i Buskerud fylke 

· Kgl. res av 9. juni 1993 om fredning av Bremsåsen naturreservat i Buskerud fylke.

· Kgl. res av 21. desember 1990 om fredning av Østmarka naturreservat i Akershus fylke 

· Kgl. res av 19. september 1982 om fredning av Hagahogget naturreservat i Akershus fylke

· Kgl. res av 9. juli 1993 om fredning av Nordre Skaugumsåsen naturreservat i Akershus fylke, og fredning av Liadalom naturreservat i Oppland fylke 

· Kgl. res av 8. desember 2000 om fredning av Kløvstadhøgda naturreservat i Hedmark fylke 

· Kgl. res av 28. april 1978 om fredning av Totenåsen naturreservat i Oppland fylke 

III

Samtidig vedtas endring i forskrifter (vedlegg 52-54):

· Forskrift av 23. desember 1983 om vern av Søndre Jeløy landskapsvernområde, Moss kommune, Østfold 

· Forskrift av 2. oktober 1992 om vern av Semsvannet landskapsvernområde, Asker kommune, Akershus 
· Forskrift av 22. desember 1989 om vern av Hanestadnea naturreservat, Rendalen og Stor-Elvdal kommuner,  Hedmark 

